**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 6 Αυγούστου 2019, ημέρα Τρίτη και ώρα 14.40΄, στην Αίθουσα Γερουσίας του Μεγάρου της Βουλής συνήλθαν σε κοινή συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης και η Διαρκής Επιτροπή Μορφωτικών Υποθέσεων, υπό την προεδρία του κ. Μάξιμου Χαρακόπουλου, Προέδρου της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εσωτερικών «Ρυθμίσεις του Υπουργείου Εσωτερικών, διατάξεις για την ψηφιακή διακυβέρνηση και άλλα επείγοντα ζητήματα» (3η συνεδρίαση).

Στη συνεδρίαση παρέστησαν η Υπουργός Παιδείας και Θρησκευμάτων, κυρία Νίκη Κεραμέως, ο Υπουργός Δικαιοσύνης, κ. Κωνσταντίνος Τσιάρας, ο Υπουργός Επικρατείας, κ. Κυριάκος Πιερρακάκης, ο Υφυπουργός Εσωτερικών, κ. Θεόδωρος Λιβάνιος, οι Υφυπουργοί Ψηφιακής Διακυβέρνησης, κ.κ. Γεώργιος Γεωργαντάς και Γρηγόριος Ζαριφόπουλος, καθώς και αρμόδιοι υπηρεσιακοί παράγοντες.

Ο Προεδρεύων των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καραγκούνης Κωνσταντίνος, Κελέτσης Σταύρος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Ταγαράς Νικόλαος, Τζαβάρας Κωνσταντίνος, Υψηλάντης Βασίλειος – Νικόλαος, Χαρακόπουλος Μάξιμος, Αυγέρη Θεοδώρα (Δώρα), Αυλωνίτης Αλέξανδρος – Χρήστος, Γεροβασίλη Όλγα, Καλαματιανός Διονύσιος – Χαράλαμπος, Κάτσης Μάριος, Λάππας Σπυρίδωνας, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Τζανακόπουλος Δημήτριος, Τριανταφυλλίδης Αλέξανδρος (Αλέκος), Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Παφίλης Αθανάσιος, Κανέλλη Γαρυφαλλιά (Λιάνα), Κομνηνάκα Μαρία, Αθανασίου Μαρία, Μπούμπας Κωνσταντίνος, Αδαμοπούλου Αγγελική και Μπακαδήμα Φωτεινή.

Από τη Διαρκή Επιτροπή Μορφωτικών Υποθέσεων, παρόντες ήταν οι βουλευτές κ.κ. Ανδριανός Ιωάννης, Αντωνιάδης Ιωάννης, Βλάσης Κωνσταντίνος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κρητικός Νεοκλής, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Πασχαλίδης Ιωάννης, Πιπιλή Φωτεινή, Καλαφάτης Σταύρος, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Χειμάρας Θεμιστοκλής (Θέμης), Καφαντάρη Χαρά, Βασιλικός Βασίλειος (Βασίλης), Μάρκου Κωνσταντίνος, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Παππάς Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος (Γιώργος), Δελής Ιωάννης, Λαμπρούλης Γεώργιος, Βιλιάρδος Βασίλειος, Απατζίδη Μαρία και Σακοράφα Σοφία.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Μετά από ολιγόλεπτο διάλειμμα, συνεχίζουμε την επεξεργασία και εξέταση του σχεδίου νόμου του Υπουργείου Εσωτερικών «Ρυθμίσεις του Υπουργείου Εσωτερικών, διατάξεις για την ψηφιακή διακυβέρνηση και άλλα επείγοντα ζητήματα». Πριν περάσουμε στην κατάσταση των ομιλητών, θα διεξαχθεί η ψήφιση του σχεδίου νόμου επί της αρχής.

Παρακαλώ τον Εισηγητή της Ν.Δ., τον κ. Τζαβάρα, να μας πει ποια είναι η άποψη της Πλειοψηφίας.

**ΚΩΝΣΤΑΝΤΙΝΟΣ ΤΖΑΒΑΡΑΣ (Εισηγητής της Πλειοψηφίας):** Ψηφίζουμε «ναι», κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Ο Εισηγητής του ΣΥΡΙΖΑ, ο κ. Πολάκης; Δεν είναι εδώ. Εσείς, κυρία Γεροβασίλη, ως Γραμματέας της Κοινοβουλευτικής Ομάδας, μπορείτε να μας πείτε μήπως εσείς;

**ΟΛΓΑ ΓΕΡΟΒΑΣΙΛΗ:** «Όχι», κύριε Πρόεδρε

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** «Όχι», η Αξιωματική Αντιπολίτευση. Την Ειδική Αγορήτρια του Κινήματος Αλλαγής, την κυρία Λιακούλη, δεν την βλέπω εδώ. Είναι εδώ μήπως κάποιος βουλευτής του Κινήματος Αλλαγής; Προχωρούμε μέχρι να επανέλθουν.

Ο Ειδικός Αγορητής του Κομμουνιστικού Κόμματος Ελλάδος, κ. Ιωάννης Δελής; Θα τους αναμένουμε.

Ο Ειδικός Αγορητής της Ελληνικής Λύσης, ο κ. Κωνσταντίνος Μπούμπας;

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της ΕΛΛΗΝΙΚΗΣ ΛΥΣΗΣ – ΚΥΡΙΑΚΟΣ ΒΕΛΟΠΟΥΛΟΣ):** Όχι, επί της αρχής, κύριε Πρόεδρε. Σε ό,τι αφορά τα άρθρα, επιφυλασσόμαστε εκεί, για να κάνουμε τις εισηγήσεις μας.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Σας ευχαριστώ, κύριε Μπούμπα.

Η Ειδική Αγορήτρια του ΜέΡΑ25, η κυρία Σακοράφα; Δεν την βλέπω στην αίθουσα. Θα συνεχίσουμε τότε με τη συζήτηση επί των άρθρων, για να διαπιστώσουμε σε λίγο, εάν το νομοσχέδιο του Υπουργείου Εσωτερικών, γίνεται δεκτό επί της αρχής.

Πριν μπούμε στη συζήτηση, έχει ζητήσει τον λόγο ο Υφυπουργός Εσωτερικών, ο κ. Λιβάνιος, για να καταθέσει κάποιες νομοτεχνικές βελτιώσεις. Ορίστε, κύριε Λιβάνιε.

**ΘΕΟΔΩΡΟΣ ΛΙΒΑΝΙΟΣ (Υφυπουργός Εσωτερικών):** Ευχαριστώ, κύριε Πρόεδρε. Έχω ορισμένες, ελάχιστες, θα έλεγα νομοτεχνικές βελτιώσεις. Στο άρθρο 6, παράγραφος 1, γίνεται μια αναδιατύπωση, ώστε πλέον τα τρία πέμπτα των μελών του Συμβουλίου, αιρετοί και μη αιρετοί, συμπεριλαμβανομένου του Προέδρου, να προέρχονται από τον επιτυχόντα συνδυασμό, τον συνδυασμό του Δημάρχου.

Με το δεύτερο άρθρο των νομοτεχνικών βελτιώσεων, εισάγονται κάποιες αναρρυθμίσεις, που έπρεπε να γίνουν. Επίσης, προστίθεται στις αρμοδιότητες της Οικονομικής Επιτροπής, η αποδοχή δωρεών, κληρονομιών, όπως υπήρχε και ίσχυε μέχρι τώρα.

Αναδιατυπώνεται η παράγραφος με τους Γενικούς Γραμματείς των Δήμων, όπου πλέον δίνεται η δυνατότητα στους Δήμους να μπορέσουν να θεσπίσουν θέση Γενικού Γραμματέα, ανεξαρτήτως πληθυσμού, ακόμα και μεταβατικά στην πρώτη περίοδο, εάν δεν προβλέπεται στον οικείο οργανισμό εσωτερικής υπηρεσίας. Μια παρατήρηση, που έκανε ο κ. Πολάκης, για να το διευκρινίσουμε, στο άρθρο 1, «συμπράξεις», εννοείται, η απόλυτη πλειοψηφία των μελών κάθε παράταξης και για τους Δήμους και τις Περιφέρειες, για να μην υπάρχει καμία αμφιβολία.

Τέλος, εκεί που μιλάμε για τις αστικές μη κερδοσκοπικές εταιρείες, δίδεται μια μικρή αναδρομικότητα να ισχύσει, από την 1/1/2019 της ισχύος της διάταξης, ώστε να μην υπάρχει κάποιο πρόβλημα. Αυτά τα καταθέτω, για να διανεμηθούν όπου χρειάζεται.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Ευχαριστώ, κύριε Υφυπουργέ, έχουν μονογραφεί από το Γενικό Γραμματέα της Κυβέρνησης οι νομοτεχνικές; Δείτε το. Πριν περάσουμε στον κύκλο των Εισηγητών και Ειδικών Αγορητών, έχει ζητήσει το λόγο ο Υπουργός Δικαιοσύνης, ο κ. Κωνσταντίνος Τσιάρας, για να παρουσιάσει τις διατάξεις, που αφορούν το Υπουργείο του.

Ορίστε, κύριε Τσιάρα, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Κύριε Πρόεδρε, κυρίες και κύριοι συνάδελφοι, μέσα από την υποχρέωση, που προκύπτει, ο κάθε Υπουργός να αναλύει τα άρθρα, τα οποία στο διυπουργικό νομοσχέδιο αφορούν στη δική του αρμοδιότητα, βρίσκομαι ενώπιον σας, προκειμένου να σας εξηγήσω για τη συγκεκριμένη νομοθετική πρωτοβουλία, που αφορά το Υπουργείο Δικαιοσύνης.

Οι ρυθμίσεις, που εισηγείται το Υπουργείο Δικαιοσύνης σε αυτό το νομοσχέδιο, προφανώς, δεν συνθέτουν ένα συνεκτικό σχέδιο, αλλά, επιμέρους ρυθμίσεις, που αφορούν αβλεψίες των τελευταίων νομοθετημάτων, που χρήζουν, προφανώς, άμεσων νομοθετικών παρεμβάσεων. Πιο συγκεκριμένα. Στο άρθρο 95 και στο άρθρο 96, ενσωματώνονται οι διορθώσεις, που έγιναν στις 27 Ιουνίου, με την Πράξη Νομοθετικού Περιεχομένου της προηγούμενης κυβέρνησης. Αυτό συμβαίνει, διότι, φαντάζομαι, θα γνωρίζετε τουλάχιστον, οι νομικοί συνάδελφοι από την πλευρά του ΣΥΡΙΖΑ, στην εσπευσμένη διαδικασία που ακολουθήσατε για την υπερψήφιση του νέου ποινικού κώδικα, υπήρχαν πολλά παροράματα, υπήρχαν πολλές αβλεψίες, δεκατρείς στον αριθμό σε ό,τι αφορά τον ποινικό κώδικα και δεκαπέντε σε ό,τι αφορά τον κώδικα ποινικής δικονομίας. Θα σας δυσαρεστήσω, αν σας πω ότι είναι πολλαπλάσιες, μέσα από τη συνεχή μελέτη, που γίνεται, του νέου ποινικού κώδικα και του νέου κώδικα ποινικής δικονομίας. Κάτι, το οποίο αποδεικνύει ότι όταν προσπαθεί κανείς να νομοθετήσει με ένα πρόχειρο τρόπο ή μέσα από μια λογική της τελευταίας ημέρας, συνήθως, βρίσκεται αντιμέτωπος με συγκεκριμένα προβλήματα, με αβλεψίες και με ζητήματα, τα οποία κάθε φορά προκύπτουν. Θέλω εδώ, να σας πω κάτι, όμως, το οποίο νομίζω αδικεί εσάς και ειδικά τους νομικούς συναδέλφους της Αξιωματικής Αντιπολίτευσης και το οποίο αφορά στη συγκεκριμένη τοποθέτηση θέση του Αρχηγού σας, του πρώην Πρωθυπουργού και Αρχηγού της Αξιωματικής Αντιπολίτευσης. Δεν πληροφορήσατε τον κ. Τσίπρα ότι οι αποφυλακίσεις των συγκεκριμένων ανθρώπων, που απασχολούν την επικαιρότητα, έγιναν ακριβώς επειδή εφαρμόζεται ο νέος ποινικός κώδικας; Δεν τον πληροφορήσετε τον πρώην Πρωθυπουργό ότι πρόκειται περί αυτού; Πόση υποκρισία πρέπει κανείς…

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** *(εκτός μικροφώνου)*

**ΜΑΞΙΜΟΣ ΧΑΡΑΚΟΠΟΥΛΟΣ, (Προεδρεύων των Επιτροπών):** Παρακαλώ, κ. Τζανακόπουλε, χθες θέσατε τα ζητήματα αυτά, ήρθε ο Υπουργός να απαντήσει. Αφήστε να ακουστεί ο Υπουργός και αν χρειαστεί, θα λάβετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Ήλπιζα ότι, τουλάχιστον σε ένα πεδίο πολιτικού, εντός εισαγωγικών, πολιτισμού, όπως και αν το βλέπει κανείς…

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** *(εκτός μικροφώνου)*

**ΜΑΞΙΜΟΣ ΧΑΡΑΚΟΠΟΥΛΟΣ, (Προεδρεύων των Επιτροπών):** Σας παρακαλώ, κ. Τζανακόπουλε, αφήστε να ακουστεί ο Υπουργός και θα έχετε τη δυνατότητα να αντικρούσετε εάν χρειασθεί.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** *(εκτός μικροφώνου)*

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Εντάξει, όλοι, λίγο – πολύ, ξέρουμε πως ξεκινάει αυτή η αντιπαράθεση. Ας σεβαστούμε τη διαδικασία, τουλάχιστον σε μια πρακτική, που είμαστε υποχρεωμένοι να ακολουθούμε στο ελληνικό Κοινοβούλιο. Αν για κάποιο λόγο, κάποιος δεν μπορεί ή δεν θέλει, αντιλαμβάνομαι, ότι, πρέπει να ακολουθήσει μια άλλη διαδικασία και αυτό νομίζω δεν τιμά κανέναν μας. Το ξέρετε πάρα πολύ καλά αυτό.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Κύριε Υπουργέ, επί του νομοσχεδίου, σας παρακαλώ.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Προσπαθώ, κύριε Πρόεδρε, αλλά αντιλαμβάνεστε ότι αυτού του είδους οι διακοπές δημιουργούν άλλου είδους ζητήματα. Εν πάση περιπτώσει, φαίνεται ότι όταν ακούγεται η αλήθεια, μάλλον δυσκολεύει και μάλλον δημιουργεί περαιτέρω προβλήματα. Για να τελειώνουμε, με αυτή τη συγκεκριμένη δική μου τοποθέτηση, εγώ είμαι ξεκάθαρος και πρέπει κάποια στιγμή να καταλάβουμε όλοι ότι είτε θα επαναφέρουμε το λαϊκισμό, που κυριάρχησε, το προηγούμενο χρονικό διάστημα, στο πολιτικό μας σύστημα ή κάποια στιγμή, βλέποντας την πραγματικότητα, αναγνωρίζοντας την και ονοματίζοντας την, θα μπορέσουμε να γυρίσουμε σελίδα. Αν θέλουμε να αναγνώσουμε, ο καθένας από εμάς, με ένα διαφορετικό τρόπο, αυτό που αυτονόητα υπάρχει μπροστά μας, προφανώς αυτό δεν βοηθάει ούτε εμάς, αλλά ούτε την ελληνική κοινωνία, για να κάνουμε τα απαραίτητα βήματα, αυτή τη δύσκολη περίοδο.

Στο άρθρο 97, αναφορά του πρώην κυβερνητικού εκπροσώπου, του κ. Τζανακόπουλου, που διέκοψε για άλλο λόγο νωρίτερα, ενώ εγώ νόμιζα ότι θα διέκοπτε για αυτόν. Αναφερθήκατε χθες σε πολιτικές σκοπιμότητες και με προκαλέσατε να απαντήσω. Μάλιστα, είδα και αναρτήσεις στο twitter, είδα διάφορα πράγματα, τα οποία είχαν το δικό τους ενδιαφέρον. Ξεκαθαρίζω, λοιπόν, το εξής. Όλες οι εν εξελίξει έρευνες και υποθέσεις, θα συνεχιστούν ακριβώς στο ίδιο περιβάλλον, που ίσχυε, μέχρι την εφαρμογή του νέου ποινικού κώδικα.

Με άλλα λόγια, στο περιβάλλον και στο νομοθετικό πλαίσιο, το οποίο στην πραγματικότητα υιοθετήσατε και εφαρμόσατε εσείς, ως κυβέρνηση, όλη την προηγούμενη περίοδο, πριν την αλλαγή του ποινικού κώδικα.

Για μας είναι θέμα ασφάλειας δικαίου η αναστολή των σχετικών διατάξεων και η διατήρηση του καθεστώτος, που ίσχυε, μέχρι την προκήρυξη των εκλογών, προκειμένου να μην προκληθούν επιπλέον δυσλειτουργίες στις υποθέσεις, που εξετάζονται, από την ελληνική δικαιοσύνη. Όλες, λοιπόν, οι εν εξελίξει έρευνες θα συνεχιστούν κανονικά, με το ίδιο καθεστώς, που ίσχυε, πριν την εσπευσμένη αλλαγή του ποινικού κώδικα από την προηγούμενη κυβέρνηση.

Επομένως, κυρίες και κύριοι συνάδελφοι, το ερώτημα, που τίθεται, είναι γιατί στη λήξη της θητείας της η προηγούμενη κυβέρνηση άλλαξε αυτό το νομικό καθεστώς, στο οποίο διεξάγονταν οι έρευνες, ακόμη και για θέματα, που άπτονται του άρθρου 86 του Συντάγματος, με τον νέο ποινικό κώδικα; Θα μας το απαντήσετε αυτό;

Και επειδή οι κρίσιμες αλλαγές έγιναν από την προηγούμενη κυβέρνηση, προσέξτε, ξέρετε πώς; Όχι με την αλλαγή του ποινικού κώδικα, αλλά με την πράξη νομοθετικού περιεχομένου, στις 27 Ιουνίου. Επιστρέφω το ερώτημά σε σας: Πρόκειται τελικά για νομικές κακοτεχνίες ή υποκρύπτεται κάποια πολιτική σκοπιμότητα;

Τα λέω όλα αυτά, κύριοι συνάδελφοι, γιατί, κάποια στιγμή, εγώ είμαι από αυτούς, που επιμένουν, ότι στα αυτονόητα και στα θεσμικά ζητήματα πρέπει να συνεννοηθούμε και δεν είναι πρόθεσή μου, θα ήθελα να ήταν έτσι πάντα, να υπάρχει πολιτική αντιπαράθεση σκοπιμότητας στο χώρο της δικαιοσύνης. Η δικαιοσύνη πρέπει να λειτουργήσει, μέσα από τη θεσμική της ουσιαστικά προοπτική και μέσα από μια διάσταση, η οποία θα διασφαλίζει, με κάθε τρόπο, την πραγματική της ανεξαρτησία και την εμπέδωση του αισθήματος ανεξαρτησίας της δικαιοσύνης σε όλους τους Έλληνες πολίτες.

Στο άρθρο 98, αγαπητέ συντοπίτη – συνάδελφε, κύριε Λάππα, που αφορά στην κοινωφελή εργασία, εγώ θέλω να σας ξεκαθαρίσω ότι είμαστε και θα είμαστε υπέρ της κοινωφελούς εργασίας, ως ποινή, για να είμαστε ξεκάθαροι, απέναντι σε αυτό. Υπάρχουν, όμως, κάποια λειτουργικά προβλήματα.

Σήμερα, έρχεται η κοινωφελής εργασία αντιμέτωπη, με μια πολύ μεγαλύτερη κατηγορία ανθρώπων, στους οποίους πρέπει να επιβληθεί κάποια ποινή. Ποια είναι αλήθεια η πραγματικότητα; Υπάρχει η συμφωνία με τους δήμους, έχουμε απαντήσει στο ερώτημα, αν με την κοινωφελή εργασία θα πρέπει τελικά να δώσουμε τη δυνατότητα να προσφέρουν και πέραν των δήμων σε άλλους δημόσιους φορείς; Επιπλέον, για να είμαστε και απολύτως ειλικρινείς, αλήθεια πιστεύουμε ότι υπήρχε κάποιο σύστημα πραγματικής παρακολούθησης κοινωφελούς εργασίας, μέχρι σήμερα; Ξέρουμε ακριβώς τι γινόταν;

Εγώ, λοιπόν, αυτό το οποίο ζητώ από το Σώμα και από εσάς είναι να υπάρχει μια λογική, σε χρόνο, αναστολή του μέτρου, προκειμένου, αφενός μεν να προχωρήσουμε σε προγραμματικές συμβάσεις με τους Δήμους - ήδη έχω απευθύνει επιστολή στον Πρόεδρο της ΚΕΔΕ, τον κ. Πατούλη, προκειμένου να μου απαντήσει σε ποια φάση βρίσκεται ουσιαστικά η Ένωση Δήμων και Κοινοτήτων, προκειμένου να προχωρήσουμε σε περαιτέρω προγραμματικές συμβάσεις, για να υπάρξουν οι αρκετές, οι ικανοποιητικές σε αριθμό, θέσεις κοινωφελούς εργασίας, ώστε να καλυφθούν όλα αυτά τα ζητήματα, αλλά και από την άλλη πλευρά, να οργανωθεί ένας μηχανισμός παρακολούθησης του συγκεκριμένου μέτρου, αν και κατά πόσο ισχύει, στη συγκεκριμένη περίπτωση.

Άρα, λοιπόν, αναστολή της κοινωφελούς εργασίας. Το ξεκαθαρίζω επ΄ ουδενί δεν υπάρχει. Υπάρχει απλά και μόνο, για ένα χρονικό διάστημα, αναστολή του συγκεκριμένου μέτρου, προκειμένου να υπάρχει μια συγκεκριμένη και πραγματική δυνατότητα εφαρμογής του.

Με το άρθρο 99, η Κυβέρνηση επιλέγει να στείλει ένα καθαρό μήνυμα, καθώς η ελάφρυνση των ποινών για τα εγκλήματα σε βάρος αρχαιοτήτων στέλνει λάθος μήνυμα στα εγχώρια κυκλώματα αρχαιοτήτων. Και ο μόνος λόγος, για τον οποίον υπάρχει αυτή η εσπευσμένη αναμόρφωση της ποινής, που θα επιβάλλεται στους αρχαιοκάπηλους - και δεν περιμένουμε τις αλλαγές στον ποινικό κώδικα - θέλω να σας ξεκαθαρίσω, κυρίες και κύριοι συνάδελφοι, ότι πρόκειται μόνο περί αυτού.

Τέλος, στο άρθρο 100, τροποποιείται η διάταξη, που αφορά στον ορισμό Προέδρου ΤΑΧΔΙΚ, προκειμένου να μην υπάρχει κενό στη συνεδρίαση - στη νόμιμη συνεδρίαση του οργάνου - μετά τον επανασχεδιασμό των αρμοδιοτήτων του Υπουργείου Δικαιοσύνης –ξέρετε – ότι έχουν περιοριστεί οι Γραμματείες του Υπουργείου Δικαιοσύνης. Υπάρχει πλέον μόνο ένας Γενικός Γραμματέας και βεβαίως, το Διοικητικό Συμβούλιο οφείλει να ανταποκρίνεται άμεσα στις τρέχουσες διοικητικές και οργανωτικές ανάγκες της λειτουργίας του συγκεκριμένου φορέα.

Αυτές οι πέντε παρεμβάσεις στα πέντε συγκεκριμένα άρθρα είναι αυτές, που αφορούν στο Υπουργείο Δικαιοσύνης και νομίζω ότι μετά τις εξηγήσεις – που θέλω να πιστεύω ότι έγιναν κατανοητές – από τη δική μου πλευρά, δεν υπάρχει κάτι άλλο να προσθέσω παρά μόνο να σας καλέσω να υπερψηφίσετε τουλάχιστον άρθρα, τα οποία, στην πραγματικότητα, συμβάλλουν σε συγκεκριμένες διορθώσεις είτε παραβλέψεων είτε αστοχιών είτε παραλήψεων της προηγούμενης περιόδου. Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Κυρίες και κύριοι συνάδελφοι, στο σημείο αυτό θα ολοκληρώσουμε την ψηφοφορία επί της αρχής.

Το λόγο έχει η κυρία Λιακούλη.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Κύριε Πρόεδρε, καταψηφίζουμε επί της αρχής. Επιφυλασσόμαστε να τοποθετηθούμε κατ΄ άρθρο. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Το λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Κύριε Πρόεδρε, καταψηφίζουμε επί της αρχής. Επίσης, καταψηφίζουμε πολλά άρθρα και επιφυλασσόμαστε για την Ολομέλεια. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Το λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Κύριε Πρόεδρε, καταψηφίζουμε επί της αρχής. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Το λόγο έχει ο κ. Πολάκης.

**ΠΑΥΛΟΣ ΠΟΛΑΚΗΣ (Εισηγητής της Μειοψηφίας):** Κύριε Πρόεδρε, καταψηφίζουμε επί της αρχής. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Συνεπώς, το σχέδιο νόμου του Υπουργείου Εσωτερικών έγινε δεκτό επί της αρχής, κατά πλειοψηφία.

Το λόγο έχει ο Υπουργός Επικρατείας.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Επικρατείας):** Ευχαριστώ, κύριε Πρόεδρε. Κυρίες και κύριοι Βουλευτές, ξεκινώ ευχαριστώντας τα μέλη των Επιτροπών για τα εποικοδομητικά σχόλια, καθώς και τους εκπροσώπους των φορέων. Η συζήτηση έχει επικεντρωθεί στα καυτά πολιτικά θέματα, στο άσυλο, στην κυβερνησιμότητα των δήμων, ωστόσο, θα μου επιτρέψετε να πω ότι τα θέματα που άπτονται της ίδρυσης του νέου Υπουργείου, του Υπουργείου Ψηφιακής Διακυβέρνησης, είναι κρίσιμα και είναι και επείγοντα. Είναι επείγοντα, γιατί, ναι μεν, το Υπουργείο ιδρύθηκε με ένα Προεδρικό Διάταγμα, αλλά στην πραγματικότητα, η ίδρυση του έρχεται και θεμελιώνεται με αυτό το νόμο, που ακουμπά το σύνολο των δραστηριοτήτων και το σύνολο της πολιτικής, που το Υπουργείο αυτό θα ασκήσει.

Θα ξεκινήσω, απαντώντας σε ερωτήματα, που τέθηκαν, τόσο από την κυρία Λιακούλη όσο και από τον κ. Κάτση. Θέματα φιλοσοφίας. Αναφορικά με αυτό που έθιξε ο κ. Κάτσης, η κριτική ήταν διττή. Από τη μια, υπερσυγκεντρώνουμε, από την άλλη, θα καθυστερούμε. Συνήθως, αυτά είναι αντίθετα. Η κριτική αυτή είναι λίγο κβαντικού χαρακτήρα, είναι λίγο σαν το ρητό του Γούντι Άλεν, που διαμαρτυρόταν και που το φαγητό ήταν άσχημο και που η μερίδα ήταν μικρή. Συνήθως, ισχύει το ένα από τα δύο.

Όταν ξεκινήσαμε να μελετάμε παραδείγματα άλλων χωρών, είδαμε παραδείγματα τελείως διαφορετικά. Είδαμε τι κάνει η Εσθονία, που θεωρείται ότι είναι το καλύτερο παράδειγμα, στον κόσμο. Είδαμε τι κάνουν οι Ηνωμένες Πολιτείες, είδαμε τι κάνει η Γαλλία, η Ολλανδία, μια σειρά από άλλες χώρες. Απλώς, το ξέρουν καλά και οι γιατροί στην αίθουσα ότι οι μεταρρυθμίσεις είναι λίγο σαν τις μεταμοσχεύσεις. Πρέπει να υπάρχει συμβατότητα του δότη με το δέκτη και πρέπει να δεις ποιο είναι εκείνο το καλό παράδειγμα, το οποίο είναι και το πιο συμβατό με τη δικιά σου θεσμική υποδομή.

Καταλήξαμε ότι το πιο καλό τέτοιο παράδειγμα είναι η Αγγλία, όπου η Κυβέρνηση Κάμερον, από το 2011, έφτιαξε μια δομή πληροφορικής κεντρικής στον Πρωθυπουργό, την GDS. Πάλι, κάτω από έναν αντίστοιχο Υπουργό Επικρατείας, για να αντανακλά αυτή την οριζόντια διάσταση της πολιτικής, γιατί οι κυβερνήσεις παραδοσιακά είναι καλές στις κάθετες πολιτικές παγκοσμίως και λιγότερο καλές στις οριζόντιες πολιτικές. Το πρόβλημα αυτό ένα παγκόσμιο, απλώς εδώ το έχουμε λίγο πιο έντονο.

Αν δούμε την ιστορία της ψηφιακής πολιτικής, στην Ελλάδα, συνέβαινε ό,τι συνέβαινε και αλλού. Πήγαινε το κάθε Υπουργείο και, σε κάποια φάση, έφτιαχνε έναν οργανισμό, που έφτιαχνε ψηφιακά έργα. Στην πορεία, καταλάβαμε ότι αυτές οι δομές έπρεπε να ξεκινήσουν να συγκεντρώνονται και έγιναν προσπάθειες παλιά από το Υπουργείο Εσωτερικών, μετά από το Υπουργείο Διοικητικής Μεταρρύθμισης, μετά ιδρύθηκε το Υπουργείο Ψηφιακής Πολιτικής και ανέφερε και ο κ. Κάτσης ότι ήταν και αιρεσιμότητα της Κομισιόν να υπάρχει ένα κεντρικό συντονιστικό όργανο, το οποίο θα ήλεγχε τα έργα. Πράγματι, αυτό έπρεπε να υπάρξει, για να μην προκηρύσσουμε το ίδιο έργο.

Ωστόσο, κρίναμε ότι αυτή η δομή, όπως είχε δημιουργηθεί, δεν ήταν η δόκιμη. Έπρεπε να υπάρξει μια πιο ισχυρή εκτελεστική μορφή.

Γι' αυτό το λόγο, τι κάναμε; Είδαμε, για παράδειγμα, ότι είχαμε ένα Υπουργείο Ψηφιακής πολιτικής, αλλά είχαμε και μια Γενική Γραμματεία Πληροφοριακών Συστημάτων, στο Υπουργείο Οικονομικών, είχαμε και την ΗΔΙΚΑ στο Υπουργείο Εργασίας, είχαμε και το ΕΔΕΤ στο Υπουργείο Παιδείας. Όλες αυτές οι δομές, παρά το γεγονός ότι υπήρχε φαινομενικά ένα στρατηγικό κέντρο, κινούνταν παράλληλα. Προφανώς, δεν υπερσυγκεντρώσαμε όλες τις δομές πληροφορικής της χώρας, το κάθε Υπουργείο έχει Γενική Διεύθυνση Ηλεκτρονικής Διακυβέρνησης και υπάρχουν μια σειρά άλλων οργανισμών, το Κτηματολόγιο, για παράδειγμα, που παραμένουν στα υπουργεία τους. Πήραμε τους Οργανισμούς εκείνους και τις δομές εκείνες, που έχουν καθαρά στρατηγικό χαρακτήρα, για να μπορέσουμε να υλοποιήσουμε αυτό, το οποίο εμείς αποκαλούμε «Βίβλο Ψηφιακού Μετασχηματισμού».

Επειδή ετέθη ένα ερώτημα: Ποια είναι η διαφορά της «Βίβλου» με την Ψηφιακή Στρατηγική; Απαντώ. Πράγματι, υπήρχε Εθνική Ψηφιακή Στρατηγική, αλλά, κατά τη γνώμη μας, έπρεπε να εμπλουτιστεί. Θα σας έλεγα ότι κάλυπτε το μεσαίο επίπεδο αυτού, που πρέπει να υπάρχει, πρέπει να υπάρχει ένα επίπεδο από πάνω, το οποίο να είναι οι σχεδιαστικές αρχές. Μόλις φτιάχτηκε η DGS, στην Αγγλία, το πρώτο πράγμα, το οποίο έκαναν ήταν να πουν ποιοι είναι οι κοινοί κανόνες αρχιτεκτονικής λογισμικού στα συστήματα. Η στρατηγική έλεγε ποιες πρέπει να είναι τομεακές δράσεις αναλυτικότατα, δεν ανέφερε στην αρχή το ποιες πρέπει να είναι οι κοινές αρχές εκείνες, οι οποίες θα ορίζουν το πως θα κινηθούμε και το πώς θα επιλέγουμε.

Θεωρήσαμε ότι καταρχήν πρέπει να γίνει αυτός ο εμπλουτισμός, γι΄ αυτό και μοιράσαμε στους Γενικούς Διευθυντές Ηλεκτρονικής Διακυβέρνησης των Υπουργείων, που αναφέρατε, δεν μοιράσαμε προφανώς όλη την «Βίβλο», γιατί πρέπει να πάρουμε το feed back τους. Τους δώσαμε ουσιαστικά τις πρώτες σκέψεις, τις οποίες εμείς έχουμε, για να τις εμπλουτίσουμε με τις δικές μας, όπως θα κάναμε οπουδήποτε.

Το τρίτο πράγμα, το κάτω επίπεδο, το οποίο κρίναμε ότι έλειπε, είναι το εκτελεστικό. Η Ελλάδα είναι γεμάτη κείμενα στρατηγικής, λείπει ο εκτελεστικός βραχίονας, λείπει παραδοσιακά η σύνδεση της στρατηγικής με την πράξη. Αυτό το κείμενο, λοιπόν, εν τέλει θα έχει και αυτό το χαρακτήρα, θα ενημερώνεται κάθε τρίμηνο και στη βάση της εξέλιξης της δράσης μας, θα μας κρίνετε, στο εάν εμείς, τρίμηνο με τρίμηνο, καταφέρνουμε να πιάνουμε τους στόχους.

Προσθέτω, επίσης, σε σχέση με αυτό, το εξής, για μια σειρά άλλα θέματα, που ακούστηκαν. Αναφέρατε την πολιτική για το διάστημα, την είχα αναφέρει και στις προγραμματικές δηλώσεις.

Καταρχάς, γιατί κάναμε την αλλαγή στο χαρακτήρα του Οργανισμού; Ο ΕΛΔΟ ήταν Α.Ε., δεν περίμενα ότι αυτό θα είναι ζήτημα, ωστόσο, σε επαφές με αντίστοιχους ξένους οργανισμούς, είχε έρθει και η Ευρωπαϊκή Διαστημική Υπηρεσία και μας συνάντησε στο Υπουργείο, μας είπαν ότι το έκριναν αδόκιμο, ένας τέτοιου τύπου οργανισμός να είναι Α.Ε., άρα να αφήνει παράθυρο για δραστηριότητα, που έχει κέρδος, γιατί όλοι οι αντίστοιχοι οργανισμοί, που υπάρχουν, στην Ευρώπη, π.χ. ο γαλλικός, ο γερμανικός χαρακτηρίζονται «Κέντρα» και είναι πιο στενά πρόσωπα του δημόσιου. Οπότε, κρίναμε δόκιμο να κάνουμε αυτή την αλλαγή, για να μπορέσουμε να συνεργαστούμε καλύτερα μαζί τους, αυτό είναι όλο.

Γιατί αλλάξαμε το όνομα; Παντού, είτε είναι επιχείρηση είτε είναι οργανισμός, όταν κρίνεις ότι έχει φθαρεί η επωνυμία, καταρχήν, αλλάζεις το όνομα. Προφανώς και δεν επαρκεί να αλλάξεις κανένα όνομα, προφανώς και πρέπει στην πορεία να κοιτάς και τη στρατηγική, να κοιτάς και το περιεχόμενο, να κοιτάς τα πάντα. Το πρώτο βήμα, βέβαια, είναι να κοιτάζεις και αυτά. Εάν θέλετε να συζητήσουμε, γιατί κρίνουμε ότι εφθάρη η επωνυμία αυτής της πολιτικής, είμαι ανοιχτός να το κάνουμε.

Το πιο προφανές είναι ότι από όλα τα άρθρα του νομοσχεδίου, εκείνο, το οποίο πήρε το πιο μεγάλο ενδιαφέρον στον τύπο, εν τέλει, ήταν το διάστημα, πράγμα το οποίο είναι αδόκιμο, γιατί δεν είναι αυτό το βάρος, που δίνουμε στο νομοσχέδιο. Αυτό λέει κάτι.

Επίσης, τα ΕΛΤΑ. Τα ΕΛΤΑ δεν είναι στο νομοσχέδιο. Κρίνατε δόκιμο να τα αναφέρετε και δείξατε μια έντονη σπουδή σε αυτό, στη βάση του τι είχα αναφέρει στις προγραμματικές δηλώσεις. Χαίρομαι γι' αυτό, αυτό σημαίνει ότι αντιλαμβάνεστε ότι υπάρχει μια αίσθηση του επείγοντος, απλώς θα ήθελα αυτή την αίσθηση του επείγοντος να την είχατε δείξει και τα προηγούμενα 4,5 χρόνια.

Δεύτερον, επιτρέψτε μου να σας διαβάσω κάποια νούμερα. Μέχρι το τέλος του 2019, τα ταμειακά διαθέσιμα στα ΕΛΤΑ θα είναι αρνητικά, κατά 100 εκατ. Ευρώ, συν 28 εκατ. ληξιπρόθεσμων οφειλών. Από το 2014, μέχρι το 2018, ο τζίρος έχει πέσει, κατά 80 εκατ., από 333 εκατ. σε 253 εκατ.. Να προλάβω το σχόλιό σας, το οποίο θα είναι σωστό, πέφτει συνολικά ο κλάδος, απλώς αυτή η πτώση είναι μεγαλύτερη από την πτώση του κλάδου και βέβαια, η καθαρά θέση, η πρόβλεψη των επίσημων αποτελεσμάτων αναμένεται να είναι από 50,6 εκατομμύρια το 2014 -36,9 εκατ. το 2018, για πρώτη φορά αρνητική καθαρά θέση. Επειδή αναφέρατε μια σειρά από αποκαλυπτικά σενάρια για ενδεχόμενο κλείσιμο του Οργανισμού, προφανώς και δεν υπάρχει τέτοιο θέμα.

Προφανώς, εμείς θέλουμε να διασώσουμε τα ΕΛΤΑ. Απλώς, νομίζω πως αν κάποιοι δεν έκαναν τίποτα για 4,5 χρόνια, εμείς μπορούμε να έχουμε 2 μήνες, για να κάνουμε κάτι. Τα νούμερα μιλάνε από μόνα τους. Παρόλα αυτά, τους επόμενους μήνες, θα είμαι στη διάθεσή σας να το συζητήσουμε αναλυτικά το θέμα τόσο εγώ όσο και η Κυβέρνηση.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Το λόγο έχει η κυρία Κεραμέως.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Θέλω να κάνω μια σύντομη τοποθέτηση γι΄ αυτά που ετέθησαν, χθες. Αγαπητοί κύριοι συνάδελφοι, άκουσα με πολύ μεγάλο ενδιαφέρον, τα σχόλια, που ειπώθηκαν, χθες στις αρμόδιες Επιτροπές και σας ευχαριστώ πάρα πολύ γι’ αυτά. Προτείνω, προκειμένου ο διάλογος να είναι πιο γόνιμος, να αναφερθώ και να απαντήσω σε αυτά, προκειμένου και εσείς, εν συνεχεία, να μπορέσετε να τοποθετηθείτε, ούτως ώστε ο διάλογος να συνεχίσει και μετά την ολοκλήρωση των συνεδριάσεων των αρμόδιων Επιτροπών.

Είναι τέσσερα τα θέματα. Πρώτο διαδικαστικό, ως προς τη διαβούλευση. Υπάρχουν σχόλια στη διάταξη για το άσυλο. Υπήρχε μια τεχνική δυσκολία όσον αφορά στην ανάρτηση τους, αλλά επιλύθηκε, θα τα δείτε είναι αναρτημένα εδώ και κάποιες ημέρες είναι κάπου 60 σχόλια και αφορούν το άσυλο είναι στη σελίδα opengov. Δεύτερο σημείο για το άσυλο. Κυρίες και κύριοι συνάδελφοι, απώτερος στόχος της διάταξης, που προτείνουμε, για το άσυλο, είναι να ενισχυθεί η ακαδημαϊκή ελευθερία. Να ενισχυθεί η ελεύθερη διακίνηση ιδεών. Πράξεις που περιορίζουν ή καταλύουν αυτήν την ελευθερία πρέπει να αντιμετωπιστούν. Γι’ αυτό, λοιπόν, ο στόχος της διάταξης, που προτείνουμε, είναι ακριβώς να θωρακιστεί η ακαδημαϊκή ελευθερία, να αποκατασταθεί το άσυλο, στην πραγματική του έννοια.

Είπε ο κύριος Πολάκης, χθες, ότι το Πανεπιστήμιο είναι ο χώρος αντιπαράθεσης ιδεών και συμφωνώ απολύτως. Σας ερωτώ, όμως, κύριε Πολάκη, είναι σήμερα το Πανεπιστήμιο ένας χώρος, στον οποίο μπορεί κάποιος να μιλά απολύτως ελεύθερα; Εγώ νομίζω πως όχι. Αν υπάρχει ένας χώρος, σήμερα, στον οποίο κανείς δεν μπορεί να μιλάει, με απόλυτη ελευθερία, αυτός είναι σε ορισμένες περιπτώσεις το Πανεπιστήμιο. Γιατί οι «γνωστοί – άγνωστοι, πάσης φύσεως γνωστοί – άγνωστοι» επεμβαίνουν και εντέλει, κάποιος ο οποίος θέλει να μιλήσει ελεύθερα στο Πανεπιστήμιο, να εκφράσει τις απόψεις του, φοβάται ή κινδυνεύει, 10 μέτρα πιο κάτω ή 20 ή 30 μέτρα, να πέσει θύμα κάποιων για τις απόψεις, που εξέφρασε.

Εμείς, λοιπόν, προτείνουμε μια διάταξη, που ενισχύει την ακαδημαϊκή ελευθερία. Όποιος είναι υπέρ της ακαδημαϊκής ελευθερίας, μπορεί να τη στηρίξει. Όποιος θέλει να έχει περιορισμούς η ακαδημαϊκή ελευθερία, μπορεί, κάλλιστα, να την καταψηφίσει. Εμείς αυτό θέλουμε. Θέλουμε να μπορούν φοιτητές, οι καθηγητές, όλοι οι παράγοντες του Πανεπιστημίου να μπορούν να μιλάνε ελεύθερα και γι’ αυτό αγωνιζόμαστε.

Τι ισχύει, σήμερα. Αναφέρθηκε από πολλούς συναδέλφους τι ισχύει, με το καθεστώς ΣΥΡΙΖΑ, το νόμο ΣΥΡΙΖΑ. Ισχύει το εξής, εάν κάποιος πέσει θύμα βιαιοπραγίας στο πανεπιστήμιο, θα πρέπει να συμβούν τα εξής: Θα πρέπει, εκείνη τη στιγμή, να το πληροφορηθεί ο Πρύτανης, θα πρέπει ο Πρύτανης να εντοπίσει τα 6 -7 μέλη του Πρυτανικού Συμβουλίου. Θα πρέπει να είναι όλα αυτά διαθέσιμα, θα πρέπει να «διακτινιστούν ως δια μαγείας», να συνεδριάσουν, να συζητήσουν, αν η πράξη, που λαμβάνει χώρα, είναι πταίσμα, πλημμέλημα ή κακούργημα. Μόνο αν είναι κακούργημα ή έγκλημα κατά της ζωής, αφού κάποιος χαρακτηρίσει, δηλαδή, την πράξη νομικά, μόνο τότε μπορεί να έρθει η αστυνομία, για να επιβάλει την τάξη !

Αυτό ισχύει σήμερα στο ελληνικό Πανεπιστήμιο, αυτό ακριβώς είναι, που έχετε ψηφίσει, αυτός είναι ο νόμος του ΣΥΡΙΖΑ. Θέλετε τη διάταξη; Υπάρχει ξεκάθαρη διάκριση από τον ΣΥΡΙΖΑ μεταξύ κατηγοριών εγκλημάτων. Εμείς θεωρούμε ότι άπαξ και κάνεις διάκριση, πρέπει κάποιος να χαρακτηρίσει την πράξη, κάποιο πρυτανικό όργανο και εκεί είναι που χάνεται και περιορίζεται η ακαδημαϊκή ελευθερία.

Συμφωνώ στο εξής. Ακούστηκε από πολλούς συναδέλφους όλων των Κομμάτων και θα συμφωνήσω απολύτως ότι δεν αρκεί η διάταξη! Χρειάζεται εφαρμογή! Δε θα συμφωνήσω με τον κ. Πολάκη, που λέει ότι οι νόμοι δεν αλλάζουν τα πράγματα. Σ' αυτό δεν συμφωνώ, λυπάμαι, γι' αυτό έχουμε κράτος δικαίου, γι' αυτό έχουμε νόμους, αλλά θα συμφωνήσω στο ότι δεν αρκεί ο νόμος, ότι χρειάζεται και εφαρμογή και πολιτική βούληση για την εφαρμογή αυτής της διάταξης. Να τονίσω, όμως, το εξής: Ευχή μας είναι αυτή η διάταξη να μη χρειασθεί να εφαρμοστεί, να λειτουργεί αποτρεπτικά! Εμείς δε θέλουμε να δούμε Αστυνομία μέσα στα πανεπιστήμια. Εμείς θέλουμε ο καθένας να νιώθει ελεύθερα και να μην περιορίζεται από την απειλή κάποιων εντός των πανεπιστημιακών χώρων.

Ερώτημα σχετικά με το ποιες είναι οι αρμόδιες Αρχές, που μπορούν να επεμβαίνουν. Οποιεσδήποτε που μπορεί να έχουν, κατά νόμο, αρμοδιότητα. Παράδειγμα: Αστυνομία. Παράδειγμα: Εισαγγελία. Παράδειγμα: Πυροσβεστική. Παράδειγμα: Πολεοδομία, εάν υπάρχουν παραβάσεις. Εμείς, λοιπόν, τι λέμε; Εξομοίωση του χώρου του πανεπιστημιακού με το δημόσιο χώρο. Μιλάμε για μια εξομοίωση. Οποιεσδήποτε Αρχές μπορεί να έχουν, κατά νόμο, αρμοδιότητα, τότε προφανώς και θα μπορούν να επέμβουν, όπως κάνουν σε κάθε δημόσιο χώρο.

Για τη διάταξη του Κινήματος Αλλαγής: Όπως αναφέρθηκα, για εμάς είναι πάρα πολύ σημαντικό το εξής. Καταρχήν, υπάρχει μια συζήτηση για την προηγούμενη διάταξη της κυρίας Διαμαντοπούλου, που, σαφώς, ήταν στη σωστή κατεύθυνση και τη στηρίξαμε, όμως, θεωρούμε ότι δεν ανταποκρίνεται πλέον στις απαιτήσεις και αυτό, διότι δεν καλύπτει και περιπτώσεις όπου οι αξιόποινες πράξεις τελούνται εκτός πανεπιστημίου και οι δράστες καταφεύγουν εντός, για να αποφύγουν τη σύλληψη. Εμείς, λοιπόν, θέλουμε να καλύψουμε και τις δύο περιπτώσεις. Και την περίπτωση, όπου αξιόποινες πράξεις διαπράττονται εντός πανεπιστημίου και περιπτώσεις όπου η αξιόποινη πράξη διαπράττεται εκτός και ο δράστης καταφεύγει, εντός για να αποφύγει τη σύλληψη. Η διάταξη, όμως, που προτείνετε, τώρα, η νέα διάταξη, που προτείνεται, - καταλαβαίνω ότι ούτε εσείς θέλετε επαναφορά της προηγούμενης, θέλετε μια νέα διάταξη - δημιουργεί πάλι ένα ειδικό καθεστώς. Αυτό που πρεσβεύουμε εμείς είναι η εξομοίωση του χώρου του πανεπιστημίου, με κάθε δημόσιο χώρο. Να υπάρχει εξομοίωση, ως προς το νομικό καθεστώς μεταξύ αυτών των δύο, γιατί όσο βάζουμε και θεσμοθετούμε ειδικά καθεστώτα, τόσο βάζουμε φραγμούς στην πραγματική ελεύθερη διακίνηση ιδεών.

Θέλω να τονίσω το εξής, το είπα και εχθές, ότι δεν έχουν όλα τα πανεπιστήμια προβλήματα, σε σχέση με τη διάπραξη αξιόποινων πράξεων. Είναι ξεκάθαρο αυτό. Έχουν, όμως, αρκετά και έχουν και παρά πολύ σοβαρά προβλήματα. Ευθύνη της πολιτείας είναι να απελευθερώσει τα πανεπιστήμια από το να ασχολούνται με αυτά τα ζητήματα. Δεν είναι το φοιτητικό κίνημα, δεν είναι το καθηγητικό κίνημα του οποίου η δουλειά είναι να ασχολείται με τη διασφάλιση της τάξης στα πανεπιστήμια. Είναι η δουλειά της πολιτείας.

Νομική της Πάτρας. Νομίζω τα καλύψαμε και προηγουμένως. Η πρόσφατη αναδιάταξη του ακαδημαϊκού χάρτη της χώρας έγινε, συνολικά, χωρίς ακαδημαϊκά κριτήρια, χωρίς μελέτη σκοπιμότητας και βιωσιμότητας, χωρίς να λαμβάνονται υπόψη τα αποτελέσματα της αξιολόγησης, χωρίς να συμβουλεύεται η αρμόδια Αρχή, η ΑΔΙΠ, στην όλη αυτή διαδικασία, χωρίς διασφάλιση επαγγελματικών δικαιωμάτων. Όλο αυτό έγινε, χωρίς ένα συνολικό σχεδιασμό και αυτό το γεγονός επιτείνει και τα υφιστάμενα προβλήματα αναντιστοιχίας, μεταξύ εκπαίδευσης και πραγματικών αναγκών της αγοράς εργασίας. Αναφερθήκαμε εκτενώς και προηγουμένως, λείπει η δικαιολογητική βάση για την ίδρυση μιας ακόμη Νομικής, οπουδήποτε και εάν αυτή επρόκειτο να ιδρυθεί.

Είπε ο κ. Παπανδρέου εχθές «και πώς θα σχεδιασθεί ο ακαδημαϊκός χάρτης;». Κύριε Παπανδρέου, η απάντηση, εκ μέρους της Κυβέρνησης, είναι ότι ο ακαδημαϊκός χάρτης θα σχεδιαστεί με τη συμβολή της ΑΔΙΠ, μιας ανεξάρτητης Αρχής, η οποία θα είναι αναβαθμισμένη, ενισχυμένη, όχι παροπλισμένη και η οποία στόχο θα έχει ακριβώς να βάλει ξεκάθαρα κριτήρια, προκειμένου να μπορέσει να διαμορφωθεί ένας ακαδημαϊκός χάρτης και όχι ένας ακαδημαϊκός χάρτης, βάσει βουλευτικών τροπολογιών, με την ίδρυση Τμημάτων, την τελευταία στιγμή, στην αίθουσα της Ολομέλειας.

Ειπώθηκε το γνωστό επιχείρημα ότι τα κάνουμε όλα αυτά, για να δώσουμε χώρο στα ιδιωτικά πανεπιστήμια. Καταρχήν, να θυμίσω τα εξής, ότι η πρόταση της Ν.Δ. για αναθεώρηση του άρθρου 16 και για δυνατότητα ίδρυσης ιδιωτικών πανεπιστημίων, απέτυχε. Απέτυχε, διότι ο ΣΥ.ΡΙΖ.Α., επί της ουσίας, την καταψήφισε! Άρα, για ποια ιδιωτικά πανεπιστήμια μιλάμε; Έχει μπλοκάρει η διαδικασία, για πάρα πολλά χρόνια. Αλλά, ακόμη και εάν υπήρχε η δυνατότητα, να πω ότι υπάρχει μια ειδοποιός διαφορά και αυτή είναι η εξής: Μιλάμε για δημόσια πανεπιστήμια, μιλάμε για τα χρήματα των Ελλήνων φορολογουμένων και ευθύνη της πολιτείας είναι να είμαστε πάρα πολύ προσεκτικοί, με τη χρήση αυτών των δημόσιων πόρων.

Να απαντήσω και στην κυρία Τζούφη, όσον αφορά τα Κέντρα Επαγγελματικής Εκπαίδευσης και Κατάρτισης. Κεντρική μας προτεραιότητα είναι να αναδείξουμε τις προοπτικές επαγγελματικής εκπαίδευσης και κατάρτισης, με στόχο από εργαλείο απασχόλησης, από λύση ανάγκης για λίγους, να καταστεί εργαλείο απασχόλησης για πολλούς.

Δυστυχώς, σήμερα έχουμε έναν κατακερματισμό του νομοθετικού πλαισίου, έχουμε πολλές παράλληλες δομές, έχουμε τα ΙΕΚ, έχουμε το μεταλυκειακό έτος - τη μαθητεία και είχαμε και επιπλέον τα Κέντρα Επαγγελματικής Εκπαίδευσης, τα οποία οργανώθηκαν, χωρίς ουσιαστική προηγούμενη μελέτη, χωρίς προετοιμασία και τεκμηρίωση, χωρίς συνεργασία με στελέχη της αγοράς. Καλύπτουν τις ίδιες ειδικότητες, εν πολλοίς, με τις ειδικότητες, που προσφέρονται ήδη από τα ΙΕΚ της χώρας και ήδη στο μεταλυκειακό έτος - τάξη μαθητείας. Η διαδικασία απονομής των προσόντων είναι ελλιπής. Τόσο οι απόφοιτοι των ΙΕΚ και του μεταλυκειακού έτους – τάξη μαθητείας πιστοποιούνται από τον ΕΟΠΠΕΠ για την απόκτηση προσόντων επιπέδου πέντε, ενώ για τα λοιπά προγράμματα δεν προβλέπεται ανάλογη διαδικασία πιστοποίησης, δεν έχουν λειτουργήσει ακόμη. Όσο για το επιχείρημα ότι τα παιδιά δεν έχουν τη δυνατότητα και έλαβαν αποφάσεις, με βάση την προοπτική ότι θα υπήρχαν αυτά τα ιδρύματα, αγαπητή κυρία Τζούφη, να σας θυμίσω ότι ανακοινώθηκε η ίδρυσή τους, την ημέρα έναρξης των πανελληνίων. Άρα, πώς ακριβώς τα παιδιά αποφάσισαν, με βάση την προοπτική αυτή, εφόσον δεν υπήρχαν, όταν ακριβώς εκλήθησαν να προετοιμαστούν και για τις πανελλαδικές; Εκτός όλων των άλλων, καμιά αναστάτωση απολύτως, οι μαθητές έχουν τη δυνατότητα να πάνε σε δημόσια ΙΕΚ, όμως, να θυμίσω, επειδή ο ΣΥΡΙΖΑ, ξαφνικά, κόπτεται για το καλό της δημόσιας επαγγελματικής εκπαίδευσης, ότι επί ΣΥΡΙΖΑ οι μη πιστοποιημένοι εκπαιδευτές των δημοσίων ΙΕΚ έμειναν απλήρωτοι για ένα χρόνο ! Να θυμίσω ότι οι απόφοιτοι των δημοσίων ΙΕΚ έχουν, με ευθύνη του ΣΥΡΙΖΑ, στερηθεί του δικαιώματός τους να συμμετάσχουν στις εξετάσεις πιστοποίησης του ΕΟΠΠΕΠ. Να θυμίσω ότι έχει προβλεφθεί να συμμετέχουν στις εξετάσεις πιστοποίησης του ΕΟΠΠΕΠ από την 1η Σεπτεμβρίου τα ΙΕΚ μόνον με πιστοποιημένους εκπαιδευτές. Άρα, χωρίς να έχει προβλεφθεί από τον ΣΥΡΙΖΑ για την πιστοποίηση των εκπαιδευτών και το ίδιο ισχύει και για τα Κέντρα Δια Βίου Μάθησης, τα οποία καλούνται να λειτουργήσουν μόνο με πιστοποιημένα προγράμματα, χωρίς να έχουν, όμως, πιστοποιηθεί αυτά τα προγράμματα.

Άρα, επί της ουσίας, τι έκανε η προηγούμενη Κυβέρνηση; Ό,τι μπορούσε, για να περιορίσει τη δημόσια επαγγελματική εκπαίδευση και κατάρτιση, την οποία εμείς θέλουμε να ενισχύσουμε.

Θα ακούσω, με πολύ μεγάλο ενδιαφέρον, όλες τις απόψεις και ειδικά, όσον αφορά το άσυλο, γιατί είναι ένα θέμα, που αφορά την κοινωνία ολόκληρη. Είναι πολύ γόνιμη αυτή η διαδικασία και με πολύ ενδιαφέρον θα ακούσω προτάσεις και αν υπάρχει τρόπος να βελτιώσουμε τη διάταξη, εδώ είμαστε. Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Το λόγο έχει ο Εισηγητής της Πλειοψηφίας, ο κ. Τζαβάρας.

**ΚΩΝΣΤΑΝΤΙΝΟΣ ΤΖΑΒΑΡΑΣ (Εισηγητής της Πλειοψηφίας):** Επειδή θεωρώ ότι θα πρέπει, για την αποτελεσματικότητα του κοινοβουλευτικού διαλόγου, να υπάρχει αυτή η κατ' αντιλογία αντιπαράθεση των επιχειρημάτων, θέλω εισαγωγικά να απαντήσω σε αυτά που είπε ο κ. Πολάκης, χθες, για τη σειρά των λόγων συνταγματικότητας των διατάξεων του νομοσχεδίου, που αφορούν το Υπουργείο Εσωτερικών, δηλαδή, τα άρθρα από 1 έως 18, όπου εκεί, πράγματι, το Συμβούλιο της Επικρατείας και το Ανώτατο Ειδικό Δικαστήριο έχει λύσει πολλά ερμηνευτικά ζητήματα συνταγματικότητας. Και βέβαια, κ. Πολάκη, μπορεί οι αποφάσεις, που ανέφερα, να αφορούσαν περίπτωση δικαστική, που είχε να κάνει με την εφαρμογή του παλιού Κώδικα Δήμων και Κοινοτήτων, όπου εκεί ο δήμαρχος, που έπαιρνε το 42%, έπαιρνε και την πλειοψηφία των εδρών του δημοτικού συμβουλίου, αλλά η σκέψη, που έκανε το δικαστήριο, αυτό που λέμε, δηλαδή, ερμηνευτικές προσεγγίσεις, που περιλαμβάνονται στη μείζονα πρόταση του δικανικού συλλογισμού, εξακολουθούν να έχουν αξία και ισχύει, γιατί, μέχρι σήμερα, δεν έχει μεταβληθεί η νομολογία του Ανώτατου Δικαστηρίου.

Έτσι, λοιπόν, το ότι έχουμε με τις συγκεκριμένες διατάξεις προσπάθεια, για να διαμορφωθεί, στο υπάρχον νομοθετικό πλαίσιο του 4555/2018, η δυνατότητα της ομαλής λειτουργίας, τόσο του δημοτικού συμβουλίου όσο και των Επιτροπών της Επιτροπής Οικονομικής και Ποιότητα Ζωής για τους δήμους και της Οικονομικής Επιτροπής και των άλλων Επιτροπών για τις περιφέρειες, αυτή ακριβώς η προσπάθεια έχει κάλυψη από την εξυπηρέτηση ενός απόλυτα θεμιτού συνταγματικού σκοπού, τον οποίο ο έχων την νομοθετική πρωτοβουλία Υπουργός τον αναπτύσσει, εντός συγκεκριμένου αποδεκτού πλαισίου, με βάση την αρχή της αναλογικότητας, δηλαδή, με βάση αυτά, που ορίζει το άρθρο 25 του Συντάγματος.

Τώρα, έρχομαι στα καθέκαστον κεφάλαια. Για το θέμα το πρώτο, δηλαδή από τα άρθρα 1 - 18 θεωρώ ότι έχει εξαντληθεί το ζήτημα και στην πρώτη τοποθέτησή μου αναφέρθηκα διεξοδικά. Θέλω, όμως, να αναφερθώ, ιδιαιτέρως, στα άρθρα 19 - 61, γιατί πιστεύω ότι αυτή η νομοθετική πρωτοβουλία του Υπουργού Ψηφιακής Διακυβέρνησης αδικήθηκε και από εμένα και από άλλους ομιλητές. Εδώ, κύριε Πρόεδρε, έχουμε όλη την ποιότητα ενός κυβερνητικού έργου, που μετά τις εκλογές της 7ης Ιουλίου δείχνει τον τόνο, αλλά και το μέτρο του εκσυγχρονισμού και της ποιότητας του εκσυγχρονισμού, που θα προκύψει από τη συντονισμένη προσπάθεια, που αναλαμβάνει ο Υπουργός Ψηφιακής Διαμόρφωσης, στον τομέα του ψηφιακού μετασχηματισμού του κράτους.

Αυτή, δηλαδή, την προσπάθεια, που αποτελούσε, πολλές δεκαετίες τώρα, τη μεγάλη πρόκληση για το ελληνικό δημόσιο, αλλά και στενότερα για το ελληνικό κράτος, να περάσει σε μια εποχή σύγχρονη, την υλοποιεί με τον καλύτερο τρόπο και έχουμε πολύ συγκεκριμένα δείγματα. Αυτό το κομμάτι του νομοσχεδίου, που περιλαμβάνει τις διατάξεις 19 - 61.

Ιδιαιτέρως, θέλω να αναφερθώ στο ότι δημιουργείται μια δομή, που αποτελείται από δύο καινούργια στοιχεία, τη Γραμματεία Ψηφιακής Διακυβέρνησης και απλούστευσης διαδικασιών. Είναι αυτή η δομή, που αναλαμβάνει να συντονίσει τις ενέργειες και του Υπουργείου, αλλά και τις σχέσεις, που έχει το Υπουργείο, με άλλους φορείς, που έχουν τον ίδιο σκοπό και με αυτόν το συντονισμό, προχωράμε στην κατάκτηση και στη διαμόρφωση μιας εθνικής στρατηγικής ψηφιακής διακυβέρνησης, που, πολύ εύστοχα, στο άρθρο 48, την ονομάζει βίβλο ψηφιακού μετασχηματισμού. Εύστοχος είναι αυτός ο χαρακτηρισμός, μπορεί να είναι μεγαλεπήβολος, αλλά είναι λελογισμένα φιλόδοξος.

Θεωρώ ότι μέσα από δω θα υπάρξει ένα μέλλον, που όλοι πρέπει να το ζήσουμε και να το υποστηρίξουμε, γιατί δεν μπορούν χώρες, που, πριν από 20 χρόνια, δεν είχαν στον ήλιο μοίρα, εννοώ για δημοκρατίες της Βαλτικής, να είναι «ρέκορντμεν», να έχουν κατακτήσει στόχους πολύ μεγάλους στον τομέα του ψηφιακού μετασχηματισμού και εμείς, παρόλο που έχουμε ξεκινήσει, εδώ και 40 χρόνια, να έχουμε αυτά τα πενιχρά αποτελέσματα.

Ιδιαιτέρως, αναφέρομαι και θεωρώ ότι και ο Υπουργός Δικαιοσύνης, ο κ. Τσιάρας, θα κάνει προς αυτή την κατεύθυνση εκείνο το μερτικό, που του αντιστοιχεί, στο ότι επιτέλους θα πρέπει όλα τα δικαστήρια της χώρας να συλλειτουργήσουν και να έχουμε, ως κατακτημένο στόχο, τον ψηφιακό μετασχηματισμό του κράτους.

Επίσης, δεν μπορεί να συνεχιστεί άλλο αυτό το «χαρτομάνι», που καθορίζει και αποτελεί το καθημερινό βίωμα των δικαστών, των δικηγόρων και των δικαστικών υπαλλήλων. Απλώς αναφέρομαι, διότι έχω πείρα μεγάλη, στον τομέα αυτόν.

Αυτή η απλούστευση των διαδικασιών, πράγματι, είναι μια εξαγγελία, που και μόνο που εντάσσεται μέσα σε αυτό το πλαίσιο του ψηφιακού μετασχηματισμού και μάλιστα στα συγκεκριμένα όρια, που τα προσδιορίζει και περιγράφει ο Υπουργός, θεωρώ ότι αντιστοιχεί σε αυτό που έλεγε ο Νίτσε «sancta simplicitas». Πράγματι, η «αγία απλότητα» είναι που θα μας σώσει από τη γραφειοκρατία και όχι αυτές όλες οι διαδικασίες, οι οποίες έρχονται, συσσωρεύονται, δημιουργούν εμπόδια και ξαφνικά, στο τέλος, ενώ βλέπουμε να προχωράμε σε νομοθέτηση, σε έκδοση και ψήφιση κανόνων, να βρισκόμαστε πάντα στο ίδιο αποτέλεσμα.

Και βέβαια, θεωρώ πολύ σημαντικό το γεγονός ότι στα άρθρα από το 49 και τα επόμενα, δημιουργείται μια καινούργια δομή, που προκύπτει από την ενσωμάτωση της Γενικής Γραμματείας Πληροφοριακών Συστημάτων, που, μέχρι τώρα, υπήρχε στο Υπουργείο Οικονομικών. Και με αυτόν τον νόμο, με αυτή τη διάταξη, πλέον, γίνεται Γενική Γραμματεία Πληροφοριακών Συστημάτων Δημόσιας Διοίκησης.

Και εδώ, πράγματι, είναι σημαντική η προσπάθεια, που γίνεται - έστω και όπως εξαγγέλλεται στις διατάξεις, που ανέφερα. Διότι έχουμε μια δομή, μια κρατική λειτουργία, η οποία εγγυάται την απρόσκοπτη και ομαλή λειτουργία των υπολογιστικών υποδομών του κράτους και του δημόσιου τομέα. Αυτή, πράγματι, είναι η μεγάλη ανάγκη, που έχει η δημόσια διοίκηση, για να πάει προς το μέλλον. Διαφορετικά, θα ανακυκλώνουμε την ίδια μιζέρια.

Είναι, δε, προφανές και θέλω ιδιαιτέρως να το εξάρω ότι, μέσα σε αυτό το πλαίσιο, έχουμε και τη δυνατότητα μιας νέας συστηματικής προσπάθειας, που την επιγράφει ο Υπουργός με τις λέξεις «άπαξ μόνον». Είναι ανακούφιση για όλους τους πολίτες να δίνουν σε μια δημόσια υπηρεσία ένα δεδομένο της ζωής τους, του προσώπου τους, της οικογένειάς τους και αυτό να πηγαίνει και να μεταγράφεται, χωρίς καμία ιδιαίτερη και περαιτέρω προσπάθεια από τον πολίτη αυτόν, σε όλα τα συστήματα και σε όλα τα Μητρώα του δημοσίου. Αυτό είναι μια πραγματική θεσμική επανάσταση, που μπορεί μεν να είναι κάτι περιορισμένο, αλλά όσον αφορά τα αποτελέσματα της ανακούφισης, που φέρνει, στην καθημερινή ζωή, είναι μεγαλειώδης.

Θα ήθελα να αναφερθώ και στα άρθρα 72 και 74. Το άρθρο 72 είναι οι μεγάλες πρωτοβουλίες, που παίρνει ο Υπουργός Εργασίας και αφενός μεν μειώνει τον τόκο από 5% σε 3% για τις οφειλές, που υπάρχουν στα ασφαλιστικά ταμεία. Κυρίως, όμως και το θεωρώ πολύ σημαντικό το ότι ήδη αρχίζει να καθιερώνει την εξόφληση σε 120 δόσεις αυτών των συγκεκριμένων οφειλών.

Είναι, επίσης, ένδειξη ενός άλλου κυβερνητικού πνεύματος, που έχει την τάση να φτιάξει ένα καινούργιο κλίμα στις σχέσεις του κράτους με τον πάσχοντα πολίτη, ως φορέα ανθρώπινης αξίας. Γιατί αυτό, πολλές φορές, το λησμονούμε. Αυτός που είναι άρρωστος, αυτός που πάσχει, εξακολουθεί, για λόγους πολύ πιο σημαντικούς, να είναι υποκείμενο και φορέας μιας αξίας, που όλοι οφείλουμε να την προστατεύουμε και να τη σεβόμαστε.

Εδώ, λοιπόν, η ανάληψη από μέρους του Υπουργού Υγείας της υποχρέωσης να κάνει διανομή των υψηλού κόστους φαρμάκων, που μέχρι πρότινος δίνονταν μόνο μέσα από νοσοκομεία, να τα διανέμει και στα φαρμακεία και μάλιστα, σε πολλές περιπτώσεις, να τα στέλνει και κατ' οίκον, αυτό, πράγματι, είναι μια καινούργια πολιτισμική κατάκτηση, σε αυτόν τον τόπο και σε αυτόν τον τόνο, που, ανέφερα προηγουμένως και κανένας πιστεύω ότι αυτή δεν θα την δει αρνητικά.

Προχωρώντας, θα φτάσω στο κρίσιμο σημείο, αυτό το σημείο, που αποτέλεσε και την πηγή όλων των ερεθισμών, που προκλήθηκαν. Το άρθρο 101. Πράγματι, εδώ υπάρχουν ζητήματα, για τα οποία, παρά τις προσπάθειες, που έκανε η πλευρά του ΣΥΡΙΖΑ, ο συνήγορος και της κυρίας Προέδρου της Επιτροπής, για την οποία, θα επαναλάβω, ότι δεν έχω την παραμικρή, στην ψυχή μου, διάθεση ούτε να τη φθείρω, ηθικά, ούτε και να παρενοχλήσω την ιστορία της την πολιτική, την επιστημονική και τη δικαστική, είμαι, όμως, υποχρεωμένος να πω ότι πάσχει ο διορισμός της. Πρέπει, επιτέλους και απευθύνομαι στην Κυβέρνηση, γιατί μιλάω από τη θέση του Βουλευτή, του αντιπροσώπου του ελληνικού λαού, την οποία την τιμάω και πιστεύω ότι μέχρι σήμερα την έχω τιμήσει, προσπαθώντας να δείχνω πάντα, ότι μεταξύ της Κυβέρνησης και της Βουλής, υπάρχει ένα χώρισμα και χαίρομαι, γιατί ο Υπουργός, ο κύριος Γεραπετρίτης, με το Επιτελικό Κράτος, που ψηφίζεται, τώρα στην Ολομέλεια, αυτό που, συμβολικά, εγκαινίασε, για να σηματοδοτήσει αυτή τη διαφορά, αυτή τη διαφορά στη λειτουργία, αυτή τη διαφορά στην εξουσία, είναι ότι παίρνει από το Κοινοβούλιο, από το Βουλευτήριο, τις συνεδριάσεις του Υπουργικού Συμβουλίου και τις πηγαίνει εκεί, όπου είναι η έδρα της εκτελεστικής εξουσίας. Ομιλώ, λοιπόν, ως αντιπρόσωπος του ελληνικού λαού και καλώ την Κυβέρνηση, μετά την ψήφιση της συγκεκριμένης διάταξης, να μην επαναλάβει το ίδιο λάθος, που έκαναν οι προηγούμενες κυβερνήσεις. Γιατί με το άρθρο 12 του νόμου 3959/2011, ο Πρόεδρος και ο Αντιπρόεδρος της Επιτροπής Ανταγωνισμού επιλέγεται από τη Βουλή, κατ’ ανάλογη εφαρμογή του άρθρου 101 Α΄ του Συντάγματος. Δηλαδή, απαιτείται να υπάρχει ή ομοφωνία από τη Διάσκεψη των Προέδρων ή να υπάρχει συμφωνία πλειοψηφίας τεσσάρων πέμπτων. Αυτό ήδη έχει καταστεί εφικτό, με την τροποποίηση, που έγινε τον Ιούνιο του 2016, αν δεν απατώμαι, στον Κανονισμό της Βουλής, όπου εκεί στην Η΄ περίπτωση του άρθρου 14, προβλέπεται ότι «όπου σε νόμο προβλέπεται αρμοδιότητα της Βουλής, η Βουλή αποφασίζει, χωρίς να υπάρχει ειδική πρόβλεψη στο άρθρο αυτό». Άρα, λοιπόν, δεν έπρεπε και δεν αρκούσε μόνο η γνωμοδότηση της Επιτροπής Θεσμών και Διαφάνειας, για το διορισμό της κυρίας Προέδρου, αλλά απαιτείτο και να υπάρχει απόφαση του οργάνου, που θα όριζε η Βουλή για την επιλογή της.

Και τώρα να δούμε το θέμα της αναδρομικότητας, γιατί, απ' ό,τι κατάλαβα δεν υπάρχει διαφωνία ότι δεν μπορεί το πρόσωπο, που επιλέγεται, να τελεί κάτω από καθεστώς πολιτικής επιρροής του οποιουδήποτε πολιτικού φορέα ή του οποιουδήποτε κυβερνητικού παράγοντα, γι' αυτό υπάρχει συμφωνία. Και ακόμα και οι αιτιάσεις της απέναντι πλευράς, σχετικά με το γεγονός ότι κάποιοι, στο παρελθόν, είχαν μεταχειριστεί τα ίδια τεχνάσματα, αυτό δεν στερεί τη συγκεκριμένη διάταξη από την αξία, που έχει. Και δεν τη στερεί, γιατί, όπως ξέρετε, κύριοι συνάδελφοι, ισότητα στην παρανομία δεν υπάρχει. Ισότητα υπάρχει μόνο, όσον αφορά τη νομιμότητα. Άρα, λοιπόν, το να επικαλείστε όλα αυτά τα πράγματα δεν οδηγεί πουθενά. Το θέμα είναι, μπορείτε να μας πείτε κάτι για το αν η συγκεκριμένη διάταξη είναι ορθή ή όχι; Είναι απόλυτα ορθή, λοιπόν.

Και το ερώτημα, που τίθεται, και αυτό απασχολεί, απ' ό,τι κατάλαβα, την κυρία Θάνου, είναι εάν είναι νόμιμη η πρόβλεψη της αναδρομικότητας, στην ισχύ της συγκεκριμένης διάταξης. Και εκεί, βέβαια, ακούστηκαν πολλές περιπτώσεις, πολλές απόψεις. Καταρχήν και το ξέρουν οι νομικοί, κύριε Πολάκη, γιατί από ό,τι μας είπατε και εσείς ασχολείστε περισσότερο με το ποδόσφαιρο, στα θέματα, που έχουν σχέση με τα νομικά, εγώ, όμως, επιμένω να λέω – και υπάρχουν πάρα πολλοί και εκλεκτοί νομικοί στην παράταξή σας καταρχήν, λοιπόν – ότι δεν απαγορεύεται η αναδρομική ισχύς ενός νόμου και αυτό είναι δεδομένο. Δεν υπάρχει διάταξη στο Σύνταγμα, που να απαγορεύει την αναδρομική ισχύ ενός νόμου, εφόσον το προβλέψει, βέβαια, με συγκεκριμένη απόφασή της, η Βουλή.

Αυτό που συμβαίνει, τώρα εδώ, πράγματι, είναι το ότι δεν μπορεί να υπάρχει ζήτημα με ένα πρόσωπο, που ήδη έχει επιλεγεί, με τον τρόπο, που, ήδη, ανέφερα και με το γεγονός, ότι πρέπει να εφαρμοστεί στην περίπτωσή του, η διάταξη, που θα ψηφίσουμε.

Μα, εδώ τίθεται θέμα τώρα να λύσουμε αυτή την αντινομία - αν θέλετε - με βάση το άρθρο 25 του Συντάγματος, που μιλάει για την εφαρμογή της Αρχής της Αναλογικότητας.

Για να μην σας κουράζω, το ερώτημα, που τίθεται, είναι το εξής. Υπάρχει άλλος τρόπος, ώστε να αρθεί αυτό το ασυμβίβαστο; Αν υποδείξετε άλλο τρόπο, εκτός από την κήρυξη της αναδρομικής ισχύος της διάταξης του άρθρου 101, εγώ θα ψηφίσω μαζί σας. Δυστυχώς, άλλος τρόπος δεν υπάρχει και είμαστε υποχρεωμένοι να προσχωρήσουμε σ’ αυτή την άποψη. Σας ευχαριστώ πολύ, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Το λόγο έχει ο κύριος Πολάκης.

**ΠΑΥΛΟΣ ΠΟΛΑΚΗΣ (Εισηγητής της Μειοψηφίας):** Ξεκινώ την κριτική επί των άρθρων και στο τέλος θα φτάσω και εγώ εκεί που ήταν τώρα ο κύριος Τζαβάρας. Τα είπαμε και προηγουμένως, αλλά η επανάληψη είναι η μητέρα της μαθήσεως, όπως φαίνεται.

Σε ό,τι αφορά τα άρθρα από το 1 έως και το 16, νομίζω ότι έχουμε κάνει την κριτική μας, άλλα θα την επαναλάβω σύντομα.

Κάνετε μια βίαιη αλλαγή στον «ΚΛΕΙΣΘΕΝΗ Ι», μέσα από την εμμονή σας στο δίλημμα κυβερνησιμότητα ή δημοκρατία. Εμείς απαντάμε ότι αυτό το δίλημμα, πρώτον, είναι πλαστό και δεύτερον, σίγουρα, απαντά με δημοκρατία. Ο «ΚΛΕΙΣΘΕΝΗΣ» ήταν μια μεγάλη μεταρρύθμιση, ήταν ο «ΚΛΕΙΣΘΕΝΗΣ Ι». Ο «ΚΛΕΙΣΘΕΝΗΣ ΙΙ» θα ήταν αυτό, που όλοι λέμε, αλλά εμείς κυβερνήσαμε 3,5 με 4 χρόνια και εσείς οι δύο παρατάξεις, που κυβερνήσατε σαράντα χρόνια, δεν το κάνατε, τη μεταφορά των ουσιαστικών αρμοδιοτήτων. Και όταν λέμε «μεταφορά αρμοδιοτήτων», εννοούμε και τη μεταφορά των αδειοδοτικών αρμοδιοτήτων στην Τοπική Αυτοδιοίκηση, γιατί εκεί είναι όλο το κλειδί, τους σχεδιασμούς, τις μελέτες και τα λοιπά τα κάνουνε, αυτό που δεν δίνει το κεντρικό κράτος στην Περιφέρεια είναι η αδειοδότηση.

Θεωρούμε ότι αυτό που κάνετε, με τις συμπράξεις των δημοτικών παρατάξεων με την πλειοψηφία των μελών, που σίγουρα πρέπει να είναι η παράταξη του Δημάρχου, είναι μια βίαιη αλλαγή και ανατροπή όλου του θεσμικού πλαισίου και του τρόπου, με τον οποίο ψήφισε ο κόσμος. Έχει προβλήματα αντισυνταγματικότητας αυτό, διότι καταργεί την ισοτιμία της ψήφου. Γιατί οι άλλοι δεν μπορούν να κάνουν συμπράξεις;

Μάλιστα, θεσμοθετείτε και το παζάρι στο πιο ανώτερο επίπεδο, στο πιο ανώτερο επίπεδο, με αυτόν τον τρόπο, το κάνετε. Ουσιαστικά, επαναφέρετε το παλιό δημαρχοκεντρικό μοντέλο, το οποίο ελέγχει την Οικονομική Επιτροπή, με τις νέες πλειοψηφίες, που φτιάχνει και την Επιτροπή Ποιότητας Ζωής και τα Νομικά Πρόσωπα και ουσιαστικά ελέγχει όλο το μηχανισμό, που ελέγχει το χρήμα. Και αυτά είναι μια αντίστοιχη λογική με το επιτελικό κράτος. Αυτή την έννοια, που δίνετε εσείς στο επιτελικό κράτος. Είναι η ίδια λογική, ότι του ενός ανδρός η αρχή, το εκτελεστικό όργανο, συγκεντρώνει και τις αρμοδιότητες του βουλευόμενου οργάνου, που είναι το Δημοτικό Συμβούλιο και ουσιαστικά ελέγχει όλη τη ροή του χρήματος και κλείνει όλες τις δουλειές !

Αυτό δεν βοηθά τη δημοκρατία, δεν βοηθά την ανάπτυξη των τοπικών κοινωνιών και σε συνδυασμό, βέβαια και με το γεγονός, ότι την πρώτη προσπάθεια ουσιαστικής ενδοδημοτικής αποκέντρωσης, που περιέγραψε ο «ΚΛΕΙΣΘΕΝΗΣ» και που ήταν ο αποφασιστικός ρόλος των Τοπικών Κοινοτήτων - των Τοπικών Συμβουλίων στα του οίκου των Τοπικών Κοινοτήτων - το παίρνετε πίσω.

Είδα, βέβαια, μια τοποθέτηση δικιά σας, κύριε Πρόεδρε, που μάλλον δείχνει ότι και σεις το σκέφτεστε, πριν, αυτό το πράγμα. Μια προτροπή προς τον Υπουργό Εσωτερικών, για το θέμα των τοπικών κοινοτήτων. Σας είδα, προηγουμένως, στην αρχή, όταν μίλησαν οι συνάδελφοι από τα δίκτυα των κοινοτήτων, που είπατε ότι πρέπει να το ξαναδούμε αυτό. Δεν ξέρω, αν αυτό σημαίνει κάτι, δεν άκουσα κάτι από τον Υπουργό Εσωτερικών, αλλά νομίζω ότι και εσείς καταλαβαίνετε πόσο σημαντικό είναι, για τα μικρά χωριά και τις κοινότητες, το να μπορούν να αποφασίζουν, όχι απλά να ζητάνε από το δήμαρχο ή από την οικονομική επιτροπή ή από το δημοτικό συμβούλιο, αλλά να μπορούν να αποφασίζουν και πόσο πιο γρήγορο και αποτελεσματικό είναι. Όποιος έχει κάνει στην τοπική αυτοδιοίκηση, το ξέρει. Σε ένα χωριό, να μπορεί να διορθώσει κάποιες βλάβες, να αναπτύξει κάποια πράγματα, να κάνει κάποια μικρά έργα, γρήγορα και αποφασιστικά, με έναν άνθρωπο που είναι εκεί και όχι από την έδρα του δήμου, που μπορεί να είναι και 50, 60 και 70 χιλιόμετρα μακριά.

Δεν θα επαναλάβω αυτά που είπαμε. Με αυτά τα άρθρα διαφωνούμε σε όλα. Αυτά που είπαμε στην προηγούμενη συνεδρίαση, με τις αρμοδιότητες τις οποίες δίνετε, ας πούμε στην οικονομική επιτροπή, οι οποίες είναι και ουσιαστικές και κρίσιμες και ουσιαστικά αφαιρούνται από το δημοτικό συμβούλιο. Το πρόγραμμα προσλήψεων, την αναθέτουσα αρχή παντού, χωρίς να μπορεί να το ελέγξει το δημοτικό συμβούλιο μετά, τη διαγραφή των χρεών, τις ρυθμίσεις σε οφειλέτες και τα λοιπά.

Θα κάνω μια τοποθέτηση, γιατί, κύριε Πιερρακάκη, μου δημιουργείτε την αίσθηση ότι ξέρετε γράμματα και πρέπει να σας πω δύο, τρία πράγματα. Δεν είναι κακή η ιδέα του να συγκεντρώσετε τις δομές, που μπορούν να υλοποιήσουν έργα πληροφορικής. Καθόλου κακή ιδέα δεν είναι. Υπάρχει, βέβαια, ένα πράγμα, ότι ο διάβολος κρύβεται στις λεπτομέρειες, πόσο μάλλον όταν δεν κρύβεται κιόλας. Η δομή του κράτους, που φτιάχνετε, ουσιαστικά, όλα και το χρήμα και οι συζητήσεις και οι διαμεσολαβήσεις, πλέον, είναι στο Μέγαρο Μαξίμου. Αλλά, ας το αφήσω αυτό στην άκρη. Γιατί, ουσιαστικά αυτή η συγκέντρωση, που κάνετε με όλη αυτή τη φιλοσοφία του επιτελικού κράτους, που κουβεντιάζουμε, σήμερα, με ένα Υπουργείο Προεδρίας της Κυβερνήσεως, ας πούμε, εντός του Μεγάρου Μαξίμου, με 500 υπαλλήλους, ουσιαστικά είναι ο πλήρης ορισμός ενός νεοφιλελεύθερου μετακράτους, μιας μεταδημοκρατίας, που κυριαρχεί «του ενός ανδρός αρχή».

Εγώ θα είμαι λίγο συγκεκριμένος. Είπατε ότι ναι, είχαμε σχέδιο ψηφιακής στρατηγικής. Αυτός ήταν ο λόγος, που ξεμπλόκαραν και οι χρηματοδοτήσεις. Γιατί το ‘13, για να μη το ξεχνάμε, μας είχαν βγάλει «κόκκινη κάρτα», διότι δεν είχατε ούτε σχέδιο, ούτε κάποιο οργανισμό. Ήταν το Υπουργείο Ψηφιακής Πολιτικής, που φτιάχτηκε μετά, για να τα υλοποιήσει. Μας λέτε ότι ήταν στο μεσαίο επίπεδο. Δηλαδή, αυτό που περιεγράφηκε σήμερα, το σχέδιο ψηφιακής στρατηγικής, που είχαμε διατυπώσει εμείς, δεν είχε ενιαίους κανόνες για το λογισμικό; Εγώ νομίζω πως είχε. Για την προμήθεια του λογισμικού; Γιατί, αν κατάλαβα καλά, ένα παράδειγμα, που χρησιμοποιήσατε, ήταν αυτό. Ότι το πάνω επίπεδο, για το εκτελεστικό θα πω μετά, δεν είχε κοινούς κανόνες, που να καθορίζουν το πώς θα λειτουργήσει το μεσαίο επίπεδο. Τα προγράμματα των Υπουργείων, δηλαδή. Εγώ νομίζω ότι υπήρχαν κοινοί κανόνες. Ή θα επαναδιαπραγματευθείτε τους κανόνες; Ή θα διαπραγματευτείτε τα καινούργια λογισμικά, τα οποία θα είναι από πάνω; Αυτό θα ήθελα να μου εξηγήσετε, συγκεκριμένα. Δεν είμαι ειδικός στην πληροφορική, αλλά καταλαβαίνω και θα ήθελα να μου το εξηγήσετε αυτό και με τεχνικούς όρους εάν είναι. Τι σημαίνει «το πάνω επίπεδο δεν είχε τους ίδιους όρους των κανόνων»; Εγώ νομίζω ότι το σχέδιο ψηφιακής διοίκησης τους είχε. Δεύτερον, υπάρχουν μια σειρά από προγράμματα, που είναι σε εξαίρεση, τα οποία είναι οριζόντιου χαρακτήρα και τα οποία θέλω να μου πείτε καθαρά, εάν θα τα συνεχίσετε, εάν θα τα επαναδιαπραγματευθείτε ή εάν θα τα ακυρώσετε.

Συγκεκριμένα, ψηφιακό ΓΕΜΗ, θα προχωρήσει; Έχουμε κάνει το πήγαινε – έλα, με τα Επιμελητήρια τις προτάσεις και τα λοιπά, είναι στη διακήρυξη ο διαγωνισμός. Δεύτερον, ο ψηφιακός μετασχηματισμός αγροτικού τομέα, είναι για έγκριση στο Ελεγκτικό Συνέδριο, πολύ μεγάλη έγκριση προ-συμβατικού ελέγχου και νομίζω ότι τελείωσε. Εάν δεν απατώμαι, πρέπει να έχει τελειώσει, αλλά δεν πρέπει να έχει υπογραφεί η σύμβαση. Εσείς λέτε ότι είναι στο Ελεγκτικό Συνέδριο ακόμη, αυτό είναι μια πολύ μεγάλη ιστορία και για τους νέους αγρότες και για την παραγωγική ανασυγκρότηση και για όλα αυτά, που θέλουμε να φτιάξουμε και το πώς να ποτίζουν και πώς να ραντίζουν, μειώνοντας το κόστος παραγωγής και τα λοιπά. Αυτό είναι συγκεκριμένο, θα προχωρήσει ή δεν θα προχωρήσει;

Τρίτον, υπάρχει το σύστημα της ηλεκτρονικής διακίνησης εγγράφων, το οποίο είναι σε φάση εφαρμογής και έχει 9 μήνες παράδοση. Δεν θα το επαναδιαπραγματευθούμε αυτό; Εγώ τα λέω για να ακούγονται και μη δούμε αύριο ή μεθαύριο «ξέρεις, κόλλησε κάπου». Αυτό λέω. Επειδή είχα μια πολύ δραματική εμπειρία ως Υπουργός Υγείας, με τα συστήματα τα πληροφοριακά των νοσοκομείων, «πάρτε βουνά τον πόνο μου και κάμποι τον καημό μου», και εγώ θα φτάσω στο κάτω επίπεδο, διότι είπατε για το επάνω. Θέλω μια απάντηση και ας πούμε ότι στο μεσαίο της ψηφιακής συμφωνούμε και πάμε και στο κάτω τώρα.

Ξέρετε, το μεγαλύτερο πρόβλημα ήταν πως υπήρχαν έξι ομάδες νοσοκομείων, με διαφορετικά συστήματα, δεν μιλάγανε μεταξύ τους και ξέρετε πόσο κόπο και βάσανα πέρασα, εγώ που ήμουν Υπουργός για την Υγεία; Εσείς που τώρα είστε ένας υπερυπουργός, για όλα, γιατί καλά είναι τα λόγια, αλλά όταν φας το αγγούρι της πράξης, μετά προσγειώνεσαι. Εγώ δεν προσγειώθηκα, αλλά σας το λέω για το τι θα τραβήξετε, γιατί είπατε ωραία πράγματα, μόνο που αυτό το υπέδαφος από κάτω θέλει άλλα πράγματα, για να αλλάξει. Και τι εννοώ; Υπήρξαν έξι διαφορετικές εταιρείες και έξι διαφορετικά συστήματα, που είχαν να κάνουν με τα πληροφοριακά συστήματα των νοσοκομείων, όπου είχαμε πληρώσει πράγματα, τα οποία δεν δούλευαν και για να το λέω απλά, από τις δέκα δυνατότητες, που είχε το σύστημα ενός νοσοκομείου, δουλεύανε τις δύο ή τις τρεις. Δεν το προχωρούσαν το άλλο, βρε αμάν, βρε ζαμάν, δεν το κάνουν. Η αιτία, που δεν το κάνουν, ξέρετε ποια είναι; Είναι ότι για το κάνουν, μειώνουν τη μίζα στο τοπικό επίπεδο. Και δεν πάτε να λέτε εσείς ό,τι θέλετε από επάνω; Εάν δεν έχετε διοικητή εκεί και διοικητή, που να ξέρει γράμματα και διοικητή υγειονομικής περιφέρειας και διοικητή στο νοσοκομείο και υπεύθυνο πληροφορικής σε κάθε νοσοκομείο, δεν πάτε χτυπιέστε, από το πρωί έως το βράδυ, δεν θα γίνει, πολύ απλά. Και απλά θα κάνουμε σχεδιασμό. Σας έφερα προχθές κάτι εκεί, εκεί ξέρουμε γράμματα, αυτό το οποίο σας είπα προχθές και για την Κρήτη μιλάω και για το σύστημα εκεί, κι είναι παλαιοί οι server και το ένα και το άλλο, θα είχε μια αξία, γιατί είχαμε αγοράσει και κάποιους server κάποια στιγμή, οι οποίοι χάθηκαν.

Όχι εμείς, οι προηγούμενοι, δεν τους βρήκαμε, τους φάγανε. Είχαμε αγοράσει server σαν εξοπλισμό, σε κάποιο ευρωπαϊκό πρόγραμμα, που είχαν βάλει και ψάχνουμε να τους βρούμε, αλλά πουθενά, τώρα είναι χαλασμένοι, δεν υπάρχουν, κάπου τους δώσανε. Τα συστήματα των νοσοκομείων, πρόσεξε τώρα, ήταν ένα άλλο σύστημα εκεί μέσα και ένα άλλο πρόγραμμα, που θέλαμε να προχωρήσουμε, αλλά είχαμε μπλέξει με τις άδειες από τις αρχές, τα άκουγα προηγουμένως και από τον κ. Μεμουδάκο, δεν μίλησα, τον σεβάστηκα τον άνθρωπο, την κηδεία μας έχει κάνει. Την κηδεία μας έχει κάνει με τις καθυστερήσεις, την κηδεία, μα το θέμα με τις μελέτες, που έκαναν οι φαρμακευτικές, που πληρώνουν τους γιατρούς, είχαν δύο χρόνια να βγάλουν απόφαση. Είχαν δύο χρόνια να βγάλουν απόφαση για να μπορούμε να το ελέγξουμε αυτό το πράγμα, άρα, εδώ τα προσωπικά δεδομένα; Μα βρε παιδιά, θέλουμε να δούμε πώς θα δίνονται αυτές, σε ποιους θα δίνονται.

Ή τα αντισταθμιστικά οφέλη, το να πάει σε ένα ταξίδι σε ένα συνέδριο. Α, προσωπικά δεδομένα, μπλόκο εκεί. Η ιστορία με το barcode. Η ιστορία του barcode στα νοσοκομεία, έχει προχωρήσει σε μερικά, με μεγάλη πίεση από εμάς. Αυτό έπρεπε να ήταν οριζόντιο, αλλά δεν το κάνουν. Γιατί, αν το κάνουν, δεν θα μπορούν να κάνουν τη χαμηλή κλοπή. Γιατί, η μεγάλη κλοπή είναι το «σε ποια τιμή μπαίνει αυτό το πράγμα εδώ μέσα». Αυτό φεύγει από τα υπουργικά γραφεία, από τα γραφεία των διοικητών. Αλλά, αν αυτό θα μπει ένα ή αν θα μπουν πενήντα, είναι η κάτω κλοπή ή αν αυτό, είναι αυτό και όχι ένα λίγο μεγαλύτερο, πάλι είναι χαμηλή κλοπή. Αν βάλεις το barcode, δεν μπορεί να το κάνει, τηρείται η αποθήκη αυτόματα. Υπάρχουν μερικά νοσοκομεία, τα οποία είναι «διαμάντια» σε αυτό, υπάρχουν και άλλα, που δεν έχουν πάρει χαμπάρι. Σου λένε, δεν το «σηκώνει» το σύστημα μου, δεν είναι ενιαίο. Έξι συστήματα μοιράσαμε.

Να σας πω ένα άλλο πολύ μεγάλο έργο; Τσακώνονταν τρία Υπουργεία για το τι θα γίνει. Οι υπηρεσίες, όχι οι Υπουργοί. Ο ΕΟΠΥΥ δίνει 360 εκατ. Ευρώ, το χρόνο, σε ιδιώτες παρόχους για εργαστηριακές εξετάσεις. Το λέω αυτό και το λέω δημόσια. Το έχω πει και όταν ήμουν Υπουργός, το λέω και τώρα, που δεν είμαι. Ένα 20% αυτών των εξετάσεων είναι πλασματική δαπάνη. Ποιοι την κάνουν αυτή; Μεγάλες διαγνωστικές αλυσίδες, οι οποίες έχουν στήσει 20 γιατρούς για να συνταγογραφούν και αυτοί τυπώνουν εξετάσεις. Πες τους, να μου κάνει μήνυση που το λέω. Ποιος θα ήταν ο τρόπος να κάνουμε ελέγχους; «Το ρίξαμε άλλο ένα 20%», με τον τρόπο, που κάναμε την ηλεκτρονική υποβολή, με τον τυχαιοποιημένο έλεγχο του 4% τον παραστατικών, ήταν μια μεγάλη επανάσταση αυτή στον Ε.Ο.Π.Υ.Υ.. Αυτή η διεύθυνση πληροφορικής εκεί, δούλεψε πάρα πολύ. Ποιο θα ήταν το κόλπο να τους τσακίσεις τα πόδια; Η ηλεκτρονική κάρτα του ασφαλισμένου, ο οποίος θα πάει στο εργαστήριο και δεν θα πληρωθεί το εργαστήριο, εάν δεν περάσει από ένα POS ή δεν ξέρω εγώ τι, ότι «εγώ είμαι εκεί, μου πήραν το αίμα». Αυτό θα είναι η πιστοποίηση, ότι μου πήραν το αίμα και άρα θα γίνουν οι εξετάσεις, γιατί ούτε καν το αίμα παίρνουνε.

Προσέξτε τώρα, πάλι η Αρχή Προστασίας Προσωπικών Δεδομένων. Γι΄ αυτό σας λέω, μας έχει κάνει την «κηδεία». Μη γελάτε, γιατί ήρθε ο άλλος, προηγουμένως και μίλαγε με ένα στιλ λες και μίλαγε ο Παττακός, «η κυβέρνησις», για τον Γεωργιάδη μιλάω, αν συμπεριφερόμαστε εμείς έτσι, σε μια σειρά από άλλους Πρόεδρους Ανεξάρτητων Αρχών, θα έπρεπε να έχει πάρει πόδι, δεν ξέρω κι εγώ πόσο καιρό. Λοιπόν, προσέξτε τώρα. Στήνουμε με τον πρόεδρο του ΕΟΠΥΥ, ακούσετε, δεν λέω κουβέντες στον αέρα, μιλάω συγκεκριμένα, τον Σωτήρη Μπερσίμη, το εξής σύστημα. Με μια κάρτα από αυτές, που έχουμε για την τράπεζα, να μπορούμε να συνδεθούμε και αυτή η κάρτα να κάνει τη δουλειά της ταυτοποίησης της παρουσίας. Αν υπάρξει αυτό – και εγώ σας προκαλώ να το κάνετε, τώρα που το μαζεύετε, ειλικρινά σας προκαλώ να το κάνετε, να περνάει την κάρτα και αυτό να πιστοποιεί την παρουσία – θα έχετε 20% μείωση της δαπάνης αυτής, αύριο πρωί. Προσέξτε τώρα. Αρχίζει η πάλι η Αρχή Προστασίας: «Α, θα το δουν οι τράπεζες… και είναι έτσι και είναι αλλιώς …..και τα προσωπικά στοιχεία», πάει το πουλάκι, πέταξε. Το καταλαβαίνετε; Δηλαδή, με αυτήν την ιστορία και όλο αυτό το σύστημα, πετάμε τα χρήματα σε έναν κουβά και δεν μπορούμε να προχωρήσουμε. Τα μαζέψατε. Εγώ δεν διαφωνώ σε αυτό και ειδικά αυτά, που έχουν εκτελεστικό βραχίονα, να κάνουν έργο πληροφορικής ή να θέλει η ΗΔΙΚΑ να συνταγογραφεί, ο ΕΟΠΥΥ να έχει την εκτέλεση. Ξένα έπρεπε να είναι. Ή στην ΗΔΙΚΑ όλα, ή στον ΕΟΠΥΥ όλα. Κατά τη γνώμη μου, όλα πρέπει να είναι στον ΕΟΠΥΥ και η συνταγογράφηση και η εκτέλεση. Αυτός που πληρώνει, πρέπει να έχει και το σύστημα.

Θα μου πεις, γιατί δεν το έκανες εσύ; Γιατί διαχειριστήκαμε μια χρεοκοπία, γιατί δεν ήταν το πρώτο, γιατί έπρεπε να διαχειριστούμε έναν ΕΟΠΥΥ, που χρώσταγε 2 δις και αυτό είναι και η απάντηση και στον κ. Κικίλια για χθες.

Ο λόγος που δεν βγάζει ισολογισμό ο ΕΟΠΥΥ και δεν θα βγάλει ούτε αυτός, είναι γιατί τα 13 δισ. Ευρώ, που δόθηκαν, το 2008 και το 2009, από τον κλάδο συντάξεων των ασφαλιστικών ταμείων στον κλάδο περίθαλψης των ασφαλιστικών ταμείων, δεν έχουν γυρίσει πίσω και αυτά είναι ένα χρέος του ΕΟΠΥΥ, που ήταν ο καθολικός διάδοχος των ασφαλιστικών ταμείων, το οποίο μεταφέρεται. Και άμα δεν γυρίσει ή δεν αντιλογισθεί, δεν βγαίνει ο ισολογισμός. Πήγαν εκεί κάτι «καρεκλοκένταυροι» από το Υπουργείο και του είπαν ότι δεν βγάζει ο ΕΟΠΥΥ ισολογισμό και είναι το μέγα πράγμα και δεν ξέρει κιόλας και πέταξε αυτήν τη «μπούρδα», χθες, ο κ. Κικίλιας, από ό,τι μου είπαν, στα κανάλια.

Σας προκαλώ λίγο, κύριε Πιερρακάκη, γιατί εκεί είναι το πραγματικό παιχνίδι και βέβαια, είναι και όλος ο πόλεμος των εταιρειών από κάτω, ποια θα φάει το κόμματι το μεγάλο. Και είναι δύο - τρεις μεγάλοι ελέφαντες εκεί, ο ένας χτυπάει τον άλλο.

Εδώ το λέτε και το ξαναλέτε, πάλι εδώ φταίει η Αρχή. Καταρχήν, πρώτον, δεν έχετε εδώ άρθρο, που να λέει «παράδοση κατ' οίκον». Δεν έχετε, μην το λέτε. Το έχουμε ξεκινήσει, εδώ και καιρό. Το έχουμε κάνει σε κάποιες μικρές κατηγορίες, όπως για τη σκλήρυνση κατά πλάκας. Δεν κομίζετε γλαύκα εις Αθήνας. Έχει ξεκινήσει αυτό. Για το σπίτι μιλάω.

Δεύτερον, πάλι, είχαμε πρόβλημα με την Αρχή Προστασίας Προσωπικών Δεδομένων, για το που θα αποσταλούν αυτά και ποιος θα τα μεταφέρει και πώς θα τα πάει και πώς θα εξασφαλιστεί η ανωνυμία κ.λπ. ένας λόγος, που είχε μπλοκάρει. Η ευρεία εξέλιξη ήταν πάλι αυτό το πράγμα.

Εδώ λέτε, πρώτον, ότι μπορούν να δίνουν τα 1Α είναι από το νοσοκομείο, τα 1Β πάνε και στα ιδιωτικά φαρμακεία. Αυτός είναι παλιός στόχος, αλλά το λέτε κάπως μπερδεμένα, δεν είναι εδώ ο κ. Κοντοζαμάνης. Ο ΕΟΠΥΥ δύναται να διακινεί προς τα ιδιωτικά φαρμακεία. Τι κάνετε εδώ ακριβώς; Το φαρμακείο του ΕΟΠΥΥ θα στέλνει στα ιδιωτικά φαρμακεία; Είναι τα 1Β. Δεν την είχα δει καλά τη διατύπωση αυτή, πώς την είχατε κάνει, νόμιζα ότι ήταν το παλιό σχέδιο που είχε φέρει ο Άδωνις και ο Βορίδης, από την προηγούμενη φορά, που έλεγε, ότι τα 1Β θα μπορούν να διακινούνται, να τα παίρνουν οι φαρμακοποιοί από τις εταιρίες και θα τα δίνουν σε αυτούς, που έχουν τη συγκεκριμένη συνταγογράφηση, γιατί ένα φάρμακο υψηλού κόστους, έχει διαδικασία, οι οποίοι, βέβαια, είχαν και ένα εισόδημα, οι φαρμακοποιοί, δεν το έκαναν για την ψυχή της μάνας τους αυτό !

Εδώ δεν το γράφετε έτσι, λέτε: «ο ΕΟΠΥΥ δύναται να διακινεί προς τα ιδιωτικά φαρμακεία ή σημεία διανομής υγειονομικών περιφερειών». Τι είναι αυτό, τι δομή είναι αυτή; Είναι τα φαρμακεία του ΕΟΠΥΥ, που είναι σαν πρατήρια σε πόλεις, που δεν υπάρχουν φαρμακεία; Έχει 33 φαρμακεία ο ΕΟΠΥΥ, πανελλαδικά. Εμείς ανοίξαμε 7-8 παραπάνω, αυτή την περίοδο και αυτή είναι και η λύση, κατά τη γνώμη μου και εγώ δεν συμφωνώ γι΄ αυτά τα φάρμακα, να πάνε από ιδιωτικά φαρμακεία. Η λύση είναι να αυξηθούν παραπάνω τα φαρμακεία του ΕΟΠΥΥ.

Δεύτερον, να υπάρξει αυτό το σύστημα της ηλεκτρονικής συνταγογράφησης, που πάλι είχαμε το μπέρδεμα, για να πάρουμε την έγκριση, για να προχωρήσει.

Προς την κυρία Κεραμέως, ισχύουν μέχρι κεραίας αυτά που είπα πριν και δε θέλω να τα επαναλάβω. Αυτό που φέρνετε, ως διάταξη, είναι ότι εξομοιώνετε το χώρο εντός του Πανεπιστημίου, με την Πλατεία Κοραή ! Το πρόβλημά σας δεν είναι τα ναρκωτικά, στο Αριστοτέλειο. Το πρόβλημά σας είναι μια κινητοποίηση ή μια κατάληψη.

Επίσης, να σας πω ότι τη δικιά μου την παράταξη, την παράταξη της νεολαίας του ΣΥ.ΡΙΖ.Α., δεν άφησαν κάποιοι της εξωκοινοβουλευτικής Αριστεράς να κάνει πέρυσι ομιλία στο Αριστοτέλειο, στη Νομική Σχολή. Αυτό θα μας το λύσει η Αστυνομία; Αυτό πρέπει να λυθεί, μέσα στους χώρους του Πανεπιστημίου.

Για το θέμα της κυρίας Θάνου, τα είπαμε πριν. Αν είναι έτσι και μπορούμε να έχουμε αναδρομική διάταξη, κύριε Τζαβάρα, να αφαιρέσετε το άρθρο από το νόμο του Επιτελικού Κράτους.

Στο σημείο αυτό, θέλω να κάνω μια ερώτηση, που αφορά το Υπουργείο Οικονομικών. Υπάρχει το άρθρο 84, το οποίο, θα έπρεπε να γνωρίζετε, κ. Τζαβάρα. Διότι, όταν είχαμε φέρει εμείς μια τροπολογία, «είχατε πιάσει τα ντουμάνια» και «είχατε κρεμαστεί στα παραθύρια» ότι «τι είναι αυτά τα πράγματα, τι χαριστικά είναι αυτά, σε εφοπλιστές, σε εκδότες, σε καναλάρχες». Για τον Σαββίδη μιλάω. Η υπόθεση ΣΕΚΑΠ είναι.

Για να θυμίσω ότι ο κ. Σαμαράς είχε παρακαλέσει τον κ. Σαββίδη, αν θυμάμαι καλά, από το ρεπορτάζ της εποχής, να πάρει τη ΣΕΚΑΠ, για να μην απολυθούν 300-500 άνθρωποι, τότε. Το Δ.Σ. της ΣΕΚΑΠ, που ήταν παλιά, είχε καταδικαστεί για λαθρεμπόριο. Το πήρε ο Σαββίδης και μετά από κάμποσο καιρό, του ήρθε ένα πρόστιμο ότι πρέπει να πληρώσει αυτά που καταλόγισαν στην προηγούμενη διοίκηση και είχε γίνει φασαρία μεγάλη. Εμείς περάσαμε ένα άρθρο και λέγαμε ότι δεν είναι συνυπεύθυνος ο αγοραστής, που επενδύει, σε μια εταιρεία με αυτόν τον τρόπο, που έγινε διαγωνισμός, που έδωσε λεφτά και την πήρε, ότι δεν είναι αυτός υπεύθυνος για το πρόστιμο, που έβαλαν στο προηγούμενο καθεστώς.

Θυμάστε τι είχατε κάνει τότε; Τα βρήκε ο ΣΥ.ΡΙΖ.Α. κ.τ.λ.. Μετά πάλι εκεί υπήρχε κάποιο χρονικό πράγμα, απ' ό,τι κατάλαβα, δε μπορώ να το πω καλά, αλλά υπήρξε και η ανάγκη μιας δεύτερης τροπολογίας, που είχε να κάνει με το πότε του κοινοποιήθηκε το πρόστιμο, αν ήταν πριν την ισχύ του νόμου του προηγούμενου ή μετά. Όμως, απ' ό,τι κατάλαβα, φέρνετε τώρα μια τροπολογία, για να το λύσετε οριστικά.

Η τροπολογία λέει ότι θεωρούνται, ως εκκρεμείς υποθέσεις, που τις πιάνουν οι προηγούμενες τροπολογίες, και αυτές οι υποθέσεις. Τι έγινε τώρα, είναι καλός ο Σαββίδης; Δεν είναι χαριστική ρύθμιση; Εκεί που μας καταγγέλλατε ότι κάνουμε χαριστική ρύθμιση σε «καναλάρχη, ολιγάρχη» κ.λπ., εσείς εδώ τι κάνατε;

**ΚΩΝΣΤΑΝΤΙΝΟΣ ΤΖΑΒΑΡΑΣ (Εισηγητής της Πλειοψηφίας):** Θα σας απαντήσει ο Υπουργός.

**ΠΑΥΛΟΣ ΠΟΛΑΚΗΣ (Εισηγητής της Μειοψηφίας):** Έπρεπε να ξέρετε και εσείς να μου απαντήσετε.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Θα σας απαντήσει ο Υπουργός στην Ολομέλεια.

Το λόγο έχει η κυρία Λιακούλη.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Κύριε Πρόεδρε, έχουμε ψηφίσει «όχι», επί της αρχής του νομοσχεδίου, αλλά κάποια ερωτήματα είναι πολύ σημαντικά και επειδή οι Υπουργοί είναι εδώ ακόμη και μπορούν να απαντήσουν σε αυτά, είναι πολύ σημαντικό να τα θέσουμε, πριν μπω στα κατ’ άρθρον σχόλια.

Καταρχήν, με τα νεύματα του κ. Υφυπουργού, είχα καταλάβει το πρωί, ότι μάλλον θετικά διάκειται σε ό,τι αφορά στο ζήτημα της αποδοχής των έξι σημείων της Εθνικής Συνομοσπονδίας Ατόμων με Αναπηρία. Δεν ξέρω, αν κατάλαβα σωστά, ότι αποδέχεστε το υπόμνημα ή αποδέχεστε τα σημεία, αλλά νομίζω ότι είναι το ελάχιστο, που μπορείτε, μέσα σ' αυτό το νομοσχέδιο, να κάνετε, διότι πραγματικά πώς μπορούμε να αρνηθούμε όλοι μας, εμείς ποιοι, αυτοί που αντιπροσωπεύουμε το σχεδόν 12% επίσημα καταγεγραμμένων ανθρώπων με αναπηρία και είμαστε και εν δυνάμει εμείς οι ίδιοι είτε από κακοτυχία είτε από γηρατειά.

Εδώ έχουμε έξι σημεία, τα οποία προτείνονται από την Εθνική Συνομοσπονδία και αφορούν στις δομές για την προσβασιμότητα, το μηχανισμό για την προσβασιμότητα, όπως είδατε, αλλά και ίδρυση υπηρεσίας για ΑμεΑ, στην Ένωση Περιφερειών και τις Περιφερειακές Ενώσεις Δήμων.

Νομίζω, ότι αυτά ασμένως όλοι θα τα αποδεχτούμε και μπορούμε να τα φέρουμε μέσα σ΄ αυτό το νομοσχέδιο και να τα ψηφίσουμε, τώρα ακριβώς ξεκινάμε, τώρα, που υπάρχουν οι κατάλληλες προθεσμίες, για να ιδρύσετε, όπως λέτε, τις υπηρεσίες, όπως εσείς τις βλέπετε.

Σε ό,τι αφορά στην Ψηφιακή Διακυβέρνηση, νομίζω και ο κ. Υπουργός έχει την ευαισθησία, αναλόγως, να κάνει δεκτό το αίτημα, το σημείο 5, της Ένωσης Ατόμων με Αναπηρία, όπως επίσης και το Υπουργείο Τουρισμού. Νομίζω ότι η πλατφόρμα, την οποία φέρνουν άνθρωποι, για να μπορούν να υπάρχουν και σχολές, οι οποίες θα διδάσκουν πώς ακριβώς θα γίνεται η δουλειά για άτομα με αναπηρία, επίσης μας αφορά.

Το δεύτερο θέμα αφορά την Υπουργό Παιδείας, την κυρία Κεραμέως, σχετικά με το ζήτημα της πρότασής μας. Επειδή είμαι και εγώ νομικός και σέβομαι απολύτως την άποψή σας, να μου επιτρέψετε να πω ότι με κάνατε να ξαναβγάλω το χαρτί και να διαβάσω, διότι αισθάνθηκα, κυρία Υπουργέ, ότι διαβάζουμε άλλο πράγμα, ότι άλλο διαβάζατε εσείς και άλλο διαβάζω εγώ. Είπα, τι φέραμε; Φέραμε κάτι, που είδε η Υπουργός και δεν το είδα εγώ;

Να πω καταρχήν τι είπατε, επειδή το σημείωσα. Είπατε, ότι δεν δέχεστε τη δική μας πρόταση, επειδή δεν καλύπτει τις περιπτώσεις αξιόποινων πράξεων, που γίνονται έξω.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Δεν είπα αυτό. Αν μου επιτρέπετε, είπα για τον νόμο Διαμαντοπούλου, ότι ίσχυε αυτό, ότι δεν υπήρχε η κάλυψη.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Όχι, κυρία Υπουργέ, δεν είπατε αυτό, θα δούμε τα πρακτικά, τι είπατε.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Σημασία έχει τι λέει τώρα, κυρία Λιακούλη, εάν διορθώνει ή εάν διευκρινίζει.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Σας είπα ότι ο λόγος, που δεν μας κάλυπτε η διάταξη Διαμαντοπούλου, ήταν αυτός, επειδή δεν κάλυπτε τις περιπτώσεις αυτών, που τελούσαν αξιόποινες πράξεις, εκτός του ιδρύματος.

Ως προς την καινούργια πρότασή σας, το πρόβλημα είναι ότι δημιουργεί πάλι ένα ειδικό καθεστώς, περιορίζει το πεδίο εφαρμογής της διάταξης στην τέλεση αξιόποινων πράξεων. Άρα, δεν εξομοιώνει τον πανεπιστημιακό χώρο με το δημόσιο κοινό χώρο. Αυτή είναι η αντίρρησή μας.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Σε ό,τι αφορά αυτό που είπατε, κυρία Υπουργέ και ευχαριστώ για τη διευκρίνιση. Το είπατε κάπως αλλιώς ίσως και εμείς το καταλάβαμε, όμως, παρόλα αυτά, εκεί ήθελα να φτάσω, κύριε Πρόεδρε, αυτό είπατε ότι η διάταξη, που προτείνουμε εμείς, δημιουργεί ένα ειδικό καθεστώς, ενώ εσείς επιθυμείτε, στο χώρο αυτό των Πανεπιστημίων, την απόλυτη εξομοίωση. Αυτό μας λέτε σήμερα. Συνεννοούμαστε, απολύτως.

Τώρα, όμως, θα μου επιτρέψετε να σας πω ότι η διάταξη η δική σας, στο άρθρο 64, λέει ότι εντός των χώρων των ΑΕΙ οι αρμόδιες αρχές ασκούν όλες τις κατά νόμο αρμοδιότητές τους, συμπεριλαμβανομένης της επέμβασης, λόγω τέλεσης αξιόποινων πράξεων. Όλες έχετε μια ζέση, αυτό δείχνει, τουλάχιστον, το νομοθέτημα σε εμάς, ειλικρινά σας το λέω και με πολύ σεβασμό ότι έχετε μια ζέση να είναι όλες και να συμπεριλαμβάνονται και οι επεμβάσεις, όταν γίνονται αξιόποινες πράξεις. Λοιπόν, εμείς αυτό που φέρνουμε είναι πολύ απλό, αλλά καταλυτικό σε ό,τι αφορά την αρμοδιότητα και την επέμβαση, που λέτε εσείς, γιατί είναι άδικο να λέτε ότι με τη διάταξη τη δική μας, την οποία έχουν επεξεργαστεί έγκριτοι νομικοί, κυρία Υπουργέ, και καθηγητές.

Η διάταξη, την οποία προτείνουμε εμείς, δεν δημιουργεί κανένα ειδικό καθεστώς, σέβεται το χώρο. Διότι δεν έχετε να κάνετε με μια πλατεία, έχετε να κάνετε, με το Πανεπιστήμιο. Και βεβαίως, να πω ότι αδικείτε την πρόταση τη δική μας, την οποία την φέρνουμε πολύ σοβαρά, δεν τη φέρνουμε για το θεαθήναι. Η πρόταση μας, λοιπόν, είναι πολύ σοβαρή, γιατί λέτε ότι δεν καλύπτει τις περιπτώσεις, που γίνεται, μια αξιόποινη πράξη έξω και περνά μετά μέσα. Όταν τελούνται αξιόποινες πράξεις, ο προσδιορισμός καλύπτει όλες τις περιπτώσεις είτε γίνεται ένα έγκλημα έξω και συνεχίζει να τελείται μέσα. Τι δεν καλύπτει, όμως, το οποίο αρχίζω να υποψιάζομαι ότι θέλετε να καλύψει; Δεν καλύπτει την απόλυτη και προληπτική αστυνόμευση και τον υπερβάλλοντα ζήλο. Θέλουμε εμείς τέτοιο πράγμα στα Πανεπιστήμια;

Δηλαδή, επειδή σας άκουγα και είδα και την Αιτιολογική σας Έκθεση, με μεγάλη προσοχή, αλήθεια, πιστεύω ότι αυτή η ευαισθησία ότι το Πανεπιστήμιο δεν είναι πλατεία ότι το ισορροπούμε το πράγμα. Βεβαίως, εμείς δεν έχουμε ιδεοληψία να πούμε ότι υπάρχουν Πανεπιστήμια, που γίνονται άνδρα ανομίας και βίας και πρέπει να αντιμετωπίσουμε το πρόβλημα κατάματα. Αλλά όχι ότι είναι το ίδιο, κυρία Υπουργέ. Η διάταξη η δική μας καλύπτει απολύτως το θέμα και είναι στο σημείο ακριβώς.

Σε ό,τι αφορά, λοιπόν, το ζήτημα αυτό, θεωρώ ότι πρέπει να το ξαναδούμε είναι πολύ ευαίσθητο θέμα. Θα πρέπει να είμαστε πολύ προσεκτικοί, όταν νομοθετούμε τέτοιου είδους ζητήματα, γιατί εσείς μπορεί καλοπροαίρετα, κυρία Υπουργέ, να έχετε στο μυαλό σας αυτή τη διάταξη, και κάποιοι άλλοι παίρνοντας την διάταξη αυτή από εσάς, να την εξελίξουν τελείως διαφορετικά και να έχουμε, σε άλλα επίπεδα μετά, προβλήματα. Γι’ αυτό, όταν νομοθετούμε, συνηθίζουμε να λέμε ότι είμαστε πολύ προσεκτικότεροι από αυτούς, που εκτελούν. Να πάω στα υπόλοιπα ζητήματα. Εμείς, λοιπόν, εμμένουμε σε αυτό και περιμένουμε με πολύ μεγάλη αγωνία, κυρία Υπουργέ, να το δείτε ξανά το θέμα, για να μπορέσουμε να έχουμε το ορθό και το δίκαιο. Σε ό,τι αφορά το πρώτο μέρος του νομοσχεδίου για τις επείγουσες ρυθμίσεις του Υπουργείου Εσωτερικών, τα είπαμε και στη συζήτηση, που κάναμε.

Σε ό,τι αφορά το άρθρο 1, για τη σύμπραξη των παρατάξεων, εμείς έχουμε πει την άποψή μας για το πώς είναι ένα αδειανό πουκάμισο, για το πώς πραγματικά δεν φέρνει τίποτα. Το άρθρο 66 της σημερινής κείμενης νομοθεσίας, ούτως ή άλλως, έχει ρυθμίσει τα ζητήματα των συνεργασιών, των συνεργαζόμενων παρατάξεων, των συμπράξεων και το πώς μπορούν αυτές ελεύθερα να γίνουν, γιατί και εσείς ελεύθερα, ούτως ή άλλως, αυτές τις συμπράξεις τις προτείνετε, δεν μπορείτε να κάνετε τίποτε άλλο. Γελάει, εάν μου επιτρέπετε, ο νομικός κόσμος, γιατί, επαναλαμβάνω, είναι φαιδρό, νομικά, να λέτε ότι ένα πρακτικό μπορεί να κρατήσει τον Δημοτικό Σύμβουλο ή τον οποιονδήποτε άλλο, επικεφαλής, εννοώ, της παράταξης, ακόμη και αυτόν, που έχει συμπράξει μ’ ένα πρακτικό, όταν δεν υπάρχει καμία απολύτως προγραμματική σύγκλιση. Δεν έχει δοθεί, λοιπόν, απολύτως κανένα κίνητρο στο να γίνουν διαφορετικές οι συμπράξεις. Τι γίνεται, όμως; Εκ του πονηρού, επιχειρείτε, αυτή τη στιγμή, να φτιάξετε ένα νέο τύπο παράταξης ή παρατάξεων, οι οποίες να κρατήσουν πλειοψηφία, έστω και με το ζόρι. Είναι αυτό δημοκρατικό και, κυρίως, είναι αυτοδιοικητικό; Σε καμία περίπτωση, κύριε Πρόεδρε και κύριοι Υπουργοί!

Το νομοσχέδιο αυτό πάσχει σε προγραμματικό πλαίσιο, αλλά και σε αντίληψη σε ό,τι αφορά την αυτοδιοίκηση. Στον τρόπο, με τον οποίο συγκροτούνται τα όργανα, στον τρόπο με τον οποίο ψηφίζουν, στον τρόπο, με τον οποίο γίνονται οι αντικαταστάσεις, στον τρόπο με τον οποίο κατεβαίνουν και ανεβαίνουν αρμοδιότητες. Δυστυχώς, δεν συνοδεύεται με όσες αρμοδιότητες θα έπρεπε να ανακατανεμηθούν και η Οικονομική Επιτροπή, αλλά και να μείνει όργανο πραγματικής διαβούλευσης το Δημοτικό Συμβούλιο και, βεβαίως, μιλάτε συνεχώς, για την πλειοψηφία του Δημάρχου, έχοντας μπροστά σας, και αυτό θα μου επιτρέψετε να το πω, μία επίπλαστη εικόνα. Έχετε φτιάξει μια φαινομενική πραγματικότητα και νομίζω, ακούγοντας τον κ. Τζαβάρα πριν, άκουγα ότι αυτό, έτσι όπως το έλεγε, ήταν σαν να το πίστευε και δεν μπορώ να πιστέψω ότι, με την κοινοβουλευτική εμπειρία, που έχει ο κ. Τζαβάρας, μπορεί να το πιστεύει αυτό, ότι, δηλαδή, κάποιοι άνθρωποι θα ενωθούν, χωρίς να έχουν κανένα απολύτως προγραμματικό πλαίσιο, χωρίς απολύτως να πιστεύουν στα ίδια πράγματα, να κοιτάζουν σε διαφορετική κατεύθυνση, να ήταν αντίπαλοι στις εκλογές, να μην έχουν καταφέρει μόνοι τους και ελεύθερα να έχουν κάνει μια σύμπραξη και να την κάνουν τώρα.

Σε ό,τι αφορά, λοιπόν, τις ρυθμίσεις αυτές, δεν μπορούμε να συνομολογήσουμε και στην αντίληψη και στη νοοτροπία και στον τρόπο, με τον οποίο αυτά τα φέρνετε.

Σε ό,τι αφορά, επίσης, τα νομικά πρόσωπα, τα οποία αναφέρετε, ξανά και ξανά, να πω μόνο ότι η προχειρότητα σας είναι τρομακτική, πολλές φορές, έχετε πλήρη έλλειψη προετοιμασίας για το θέμα και αυτό φαίνεται, διότι δεν έχετε καν ιδέα ποιες είναι αυτές οι επιτρεπόμενες κατηγορίες νομικών προσώπων ΟΤΑ. Μου θυμίζετε αυτό, που λέμε εμείς, ότι όταν δεν ξέρω κάτι, «λέμε κ.λπ. κ.λπ. κ.λπ.» και «γράφω έτσι και θα έρθω στο μέλλον να το συμπληρώσω». Λοιπόν, τα νομικά πρόσωπα, η κάθε κατηγορία νομικών προσώπων δεν μπορεί να είναι, εκ του νόμου έχουν εξαιρεθεί, με διάφορες αποφάσεις, που η ελληνική νομολογία έχει εκδώσει και, συνεπώς, αυτή η διάταξη πρέπει να διορθωθεί.

Σε ό,τι αφορά το άρθρο 7, για τον συμπαραστάτη, επαναφέρετε μια διάταξη, που η Κυβέρνηση του ΠΑ.ΣΟ.Κ. έχει φέρει και ήταν επιτυχημένη.

Σε ό,τι αφορά τα τεχνικά προγράμματα, τον ορισμό φόρων, τελών, δικαιωμάτων και τη ρύθμιση θεμάτων ψήφισης προϋπολογισμού, πάλι διστάζετε. Άτολμες είναι οι προτάσεις και δημιουργούν, ουσιαστικά, ανακατανομή, για να βάλετε αυτή την περιβόητη πλειοψηφία – όπως την έχετε οραματιστεί, αλλά όπως αυτή δεν υπάρχει – ξανά σε τάξη και σειρά. Αυτά τα πράγματα δε γίνονται, όμως, με ευχολόγια, γίνονται μόνο, με τολμηρά εργαλεία, στην αυτοδιοικητική πρακτική και στην αυτοδιοικητική δημοκρατία. Βεβαίως, σας καταλαβαίνω απολύτως, δεν μπορείτε να τα κάνετε αυτά. Θα πρέπει ή να τα διαλύσετε – αυτό το έκανε η προηγούμενη κυβέρνηση – ή να τα συγκεντρώσετε. Το κάνατε αυτό, με το επιτελικό κράτος, έρχεστε να το ξανακάνετε αυτό και με το άσυλο, δεν θέλω να το πω ακόμη, ελπίζω να μη γίνει μέχρι το τέλος, αλλά έρχεστε να το κάνετε αυτό και με την αυτοδιοίκηση. Με την αυτοδιοίκηση, όμως, δε θα σας βγει, διότι πρόκειται για έναν λευκό γάμο! Είναι λευκός ο γάμος, μεταξύ των παρατάξεων, δεν υπάρχει ούτε αρχή ούτε μέση ούτε τέλος, στην προγραμματική τους συμφωνία. Θα το δείτε αυτό, έρχεται μπροστά σας και θα δείτε πόσα πολλά προβλήματα θα αντιμετωπίσετε, στην πράξη.

Αλήθεια, κάποιος θα μπορούσε σήμερα να σας ρωτήσει τι ήταν αυτό το τόσο βιαστικό και δεν μπορούσατε να περιμένετε, έτσι ώστε να δείτε, αφού υπήρχε, ήδη, η διάταξη για τις συμπράξεις, ποια είναι τα αληθινά προβλήματα και έτσι να πορευθείτε.

Δεν μπορούσατε να περιμένετε, διότι υπήρχαν φωτογραφικοί δήμοι, τους οποίους θέλετε να διασώσετε. Θέλετε να διασώσετε δήμους. Βρισκόμαστε, μετά τις εκλογές, μετά την ετυμηγορία και μη μου λέτε για τη συνταγματικότητα, αξιότιμε, κύριε Τζαβάρα. Έχουμε ένα εκλογικό αποτέλεσμα, που επιχειρείτε να το αλλοιώσετε, αυτή τη στιγμή, τα 2/5, βάζοντάς τα 3/5, βάζοντάς τα να διορίζει έναν ακόμα κ.ο.κ..

Πάμε στα επόμενα κεφάλαια, εν τάχει, με κάποιες παρατηρήσεις, στα οποία επιφυλασσόμαστε για τα άρθρα στην Ολομέλεια. Να πούμε, όμως, κάποια επιπλέον πράγματα, σε σχέση με την πρωτολογία μας, χθες.

Η Κυβέρνηση του ΠΑ.ΣΟ.Κ. γνωρίζετε ότι ήταν αυτή, που έφερε πρώτη – δεν είδα κανένα με μεγαλοψυχία να το παραδεχθεί αυτό – μια πρωτόγνωρη και ουσιαστική τομή προόδου στην αντιμετώπιση της γραφειοκρατίας, της διαφθοράς, της έλλειψης δημοκρατίας, δημιουργώντας καινοτόμες υπηρεσίες, όπως τη Διαύγεια, όπως την ηλεκτρονική συνταγογράφηση, όπως το opengov και άλλα τόσα, τα οποία έφεραν στη χώρα μας μια νέα εποχή.

Εμείς, σίγουρα, είμαστε οι πρώτοι, οι οποίοι επαναλαμβάνουμε, σε όλους τους τόνους, ότι το έργο μας πρέπει να συνεχιστεί, σε κάθε θετικό του βήμα και σε κάθε θετική κατεύθυνση και θα το στηρίζουμε.

Για τη βίβλο του ψηφιακού μετασχηματισμού, έχουμε κάποια ερωτήματα και κάποιες παρατηρήσεις. Δεν περιλαμβάνει όλους τους άξονες της ψηφιακής πολιτικής, όπως την ψηφιακή οικονομία, τις δεξιότητες, την ευρυζωνικότητα. Απουσιάζει η διαδικασία εκπόνησης έγκρισης και παρακολούθησης της εφαρμογής από Κόμματα και κοινωνικούς εταίρους, που είναι βασικοί πυλώνες, για να διαβουλευτείτε, σ' αυτό το επίπεδο. Για μια κατεξοχήν παρεμβατική προσπάθεια, που θα εξελίσσεται, σε ορίζοντα χρόνου περισσότερο της μιας Κυβέρνησης και ακόμη περισσότερο του ενός Υπουργού, είναι αδιανόητη η μη στήριξη της, μέσα από τη συμμετοχή από τους πολιτικούς και τους κοινωνικούς φορείς.

Η πολυπλοκότητα των δομών, με πληθώρα επικαλύψεων, πολλές διευθύνσεις, νομικά πρόσωπα ιδιωτικού δικαίου υλοποιούν διάφορες δράσεις. Η υπηρεσία διαχείρισης αξιολογεί και εγκρίνει έργα και ταυτόχρονα, μπορεί και υλοποιεί έργα. Αυτό δεν είναι ασυμβίβαστο; Για σκεφτείτε λιγάκι πώς μπορεί να γίνει αυτό, δομικά. 6 φορείς, με πολυπληθή διοικητικά συμβούλια, προέδρους εγκαταστάσεις, διευθύνοντες, που μάλιστα έχουμε παρατηρήσει ότι έχουν παρεμφερές αντικείμενο, δηλαδή, υλοποίηση δράσεων, για λογαριασμό άλλων φορέων. Και δεν γίνεται επ΄ αυτού και κανένας προϋπολογισμός για τους πόρους. Γίνεται εξοικονόμηση πόρων, με αυτή τη λογική και με αυτή την αντίληψη;

Το αντικείμενο της ΗΔΙΚΑ και του ΕΔΕΠ, σε δεύτερο λόγο, έρχεται σε ευθύ ανταγωνισμό με την ελεύθερη αγορά, καθώς αντιλαμβανόταν την ανάπτυξη εφαρμογών, που να παρέχουν υπηρεσίες υποστήριξης σε δημόσιους φορείς έναντι αμοιβής, η οποία καταβάλλεται, χωρίς ανταγωνιστικές διαδικασίες.

Επιπλέον, όμως και ειδικότερα εμείς έχουμε εκφράσει ήδη, κύριε Υπουργέ, την αμφιβολία μας και το φόβο μας, αν αυτή η συνένωση, υπό την αιγίδα του Υπουργείου Ψηφιακής Διακυβέρνησης, όλων των μεγάλων ψηφιακών υπηρεσιών του δημοσίου, ανεξάρτητα αντικειμένου, με έναν τρόπο εργαλειακό και όχι οργανικό – αυτό εμείς έχουμε αντιληφθεί – και όχι τελικά πολιτικό, αν αυτό, θα φέρει κάποιο αποτέλεσμα. Είναι αλήθεια πως γι΄ αυτό το πράγμα αγωνιούμε, πάρα πολύ.

Σε ό,τι αφορά, ειδικότερα, σε σχέση με το άρθρο 20, που προβλέπει τη σύσταση ενδιάμεσου φορέα διαχείρισης στο Υπουργείο Ψηφιακής Διακυβέρνησης, φτιάχνεται μια ειδική υπηρεσία στο Υπουργείο Ψηφιακής Διακυβέρνησης, η οποία μπορεί να αναλαμβάνει τη διαχείριση μέρους κάποιου τομεακού επιχειρησιακού προγράμματος. Ουσιαστικά, πρόκειται για μετονομασία της ειδικής υπηρεσίας, που λειτουργούσε, ήδη, στο εν λόγω Υπουργείο. Γνωρίζουμε ότι αυτός είναι ο τρόπος, που, παγίως, οι νέες κυβερνήσεις παρακάμπτουν τη νομοθεσία των ΕΣΠΑ, η οποία λέει ότι οι προϊστάμενοι ειδικών υπηρεσιών υπηρετούν για συγκεκριμένη θητεία. Η αλλαγή προϊσταμένων, συνεπώς, κατά βούληση, μέσω της μετονομασίας της υπηρεσίας, εκκινεί μια νέα διαδικασία επιλογής των προϊσταμένων, αντιλαμβανόμαστε.

Το άρθρο 21. Ουσιαστικά το άρθρο 21 λέει ότι η Γενική Γραμματεία Ψηφιακής Διακυβέρνησης αποτελείται από μία μόνο γενική διεύθυνση. Αυτό δεν αντίκειται, σας ρωτάω, σε κάθε αρχή οργανωσιακής θεωρίας, σύμφωνα με την οποία, για να μεταβείς από τον ένα βαθμό στον άλλο, θα πρέπει να έχεις και ένα εύλογο εύρος εποπτείας; Στο προτεινόμενο άρθρο, το εύρος εποπτείας είναι ο γενικός γραμματέας, που εποπτεύει ένα γενικό διευθυντή. Συνεπώς, κάποιο από τα δύο αυτά ιεραρχικά επίπεδα, ίσως δεν είναι αναγκαίο.

Επίσης, θέλω να μας διευκρινίσετε, στο άρθρο 22, αν το γραφείο τύπου, που υπήρχε, μέχρι σήμερα στο Υπουργείο και αναφερόταν στον Υπουργό, θα καταργηθεί, γιατί μας μιλάτε για ένα αυτοτελές γραφείο επικοινωνίας, που ψηφίστηκε, στο επιτελικό κράτος. Σας θυμίζω ότι θα υπάρχει και αυτό σαν υπηρεσία, η κατάργηση του δεν αναφέρεται, ρητώς, πουθενά.

Στο άρθρο 26, για τη διεύθυνση απλούστευσης διαδικασιών, σε ποιον υποβάλλεται η ετήσια έκθεση απολογισμού απλούστευσης, που αναφέρετε; Στην παρ. 4, προτείνουμε το μητρώο διαδικασιών να είναι δημόσιο και ομοιόμορφη η εφαρμογή των διαδικασιών από την επικράτεια.

Στο άρθρο 48, για την ηλεκτρονική ταυτοποίηση, φοβάμαι πως δημιουργεί ένα υπερ συγκεντρωτικό σύστημα. Η λογική ελέγχου και συντονισμού, όλες οι αποφασιστικές εξουσίες σε έναν αρχηγό, σε ένα κέντρο είναι απολύτως ξεπερασμένη, κατά τη γνώμη μας.

Επίσης, σε ό,τι αφορά τις ρυθμίσεις για το Υπουργείο Ανάπτυξης και Επενδύσεων, με το άρθρο 101, εισάγεται το περιβόητο, που συζητήθηκε, τόσο πολύ, ασυμβίβαστο για τη θέση του Προέδρου, του Αντιπροέδρου κ.λπ.. Στην Αιτιολογική Έκθεση, αναφέρετε, ρητά, την αποπολιτικοποίηση της δημόσιας διοίκησης. Εμείς προτείνουμε να ενταχτούν όλες οι ανεξάρτητες διοικητικές αρχές, κάτι με το οποίο πιστεύω ότι συμφωνούν όλες οι παρατάξεις, αφού η αναγκαιότητα αποπολιτικοποίησης, όπως λέτε, στην Αιτιολογική Έκθεση, υπάρχει στο σύνολο.

Στο άρθρο 1, στη σύμπραξη των παρατάξεων, επειδή εμείς, πραγματικά, την αυτοδιοίκηση την έχουμε ζήσει και την έχουμε πονέσει και ξέρετε, πολύ καλά, ότι όλα τα βήματα, που έχουν γίνει στην αυτοδιοίκηση, έχουν γίνει με ρηξικέλευθες προτάσεις, με μεταρρυθμιστικές προτάσεις μεγάλου εύρους από τη δική μας παράταξη και γι' αυτό το λόγο προτείνουμε στο άρθρο 1, στη σύμπραξη των παρατάξεων, να υπάρχει αυτό το προγραμματικό πλαίσιο, το οποίο ανέφερα πριν και ανέλυσα και χτες στην πρωτολογία μου, που αφορά τη σύμπραξη παρατάξεων, με κοινό προγραμματικό πλαίσιο, που θα έρχεται για ψήφιση στο δημοτικό και περιφερειακό συμβούλιο.

Μόνο τότε, θα μπορούσε η διάταξη να έχει μια αξιοπρέπεια, μια αυτοδιοικητική αξιοπρέπεια, γιατί την αυτοδιοίκηση πρέπει να την πάμε σίγουρα ένα βήμα μπροστά, πρέπει να τολμήσουμε και να ανοιχτούμε και όχι να κλειστούμε, συγκεντρωτικά και αυταρχικά, στο κλουβί μας. Το ίδιο, βέβαια, πράγμα πρέπει να κάνουμε και για το άσυλο, κυρία Υπουργέ, το οποίο πρέπει να το δούμε, με πολύ μεγάλη προσοχή. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Το λόγο έχει ο κ. Καστανίδης.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Ευχαριστώ τους συναδέλφους.Δεν θα μιλούσα, αλλά παίρνω αφορμή από την παρέμβαση της κυρίας Υπουργού. Θα ήθελα να παρακαλέσω θερμά, κυρία Υπουργέ, να δείτε τη διατύπωση σας. Ανοίγει επικίνδυνες ατραπούς. Για τις θεσμικές ακροβασίες του Α΄ Κεφαλαίου του νομοσχεδίου, που αφορά την Αυτοδιοίκηση και το 101, ελπίζω να έχω την ευκαιρία να μιλήσω στην Ολομέλεια.

Με ενδιαφέρει, όμως, το άσυλο, αυτή την ώρα, επειδή είσαστε και παρούσα. Συνοδεύω την παράκλησή μου από ορισμένες διαπιστώσεις. Αναρωτιέμαι ποιο άσυλο πρέπει να άρουμε στην περιοχή και στην περίπτωση των Εξαρχείων. Αναρωτιέμαι ποιο άσυλο πρέπει να άρουμε στην περιοχή της Ροτόντας του Αγίου Γεωργίου της Θεσσαλονίκης, όπου το βράδυ δεν πλησιάζει κανείς, γιατί γίνεται διακίνηση ναρκωτικών.

Το άσυλο, λοιπόν, έχει ιδεολογικοποιηθεί, με τρόπο, ο οποίος είναι εξαιρετικά επικίνδυνος. Για δευτερεύουσας σημασίας θέματα παλεύουμε, πρέπει να σας πω. Αυτή είναι η πραγματική συζήτηση. Δεν θα αναφερθώ στο μέγιστο των συνταγματολόγων, τον Αριστόβουλο Μάνεση, ο οποίος ρητά έχει διατυπώσει την άποψη ότι το άσυλο έλκει ευθέως την καταγωγή από τη συνταγματική διάταξη του άρθρου 16. Συνεπώς, είναι συνταγματικής ισχύος διάταξη. Όμως, πρέπει, επιτέλους, να πολεμήσουμε την ανομία. Δεν υπάρχει καμία αμφιβολία γι΄ αυτό.

Οι ανομίες και οι πιο βίαιες επιθέσεις, που έγιναν στους πανεπιστημιακούς χώρους, έγιναν, μετά την ψήφιση του νόμου 4009 του 2011. Με τα «κτισίματα καθηγητών και των γραφείων τους», με βίαιες επιθέσεις. Παρά το γεγονός ότι δεν υπάρχει καμία αναφορά στο άσυλο και παρά το γεγονός ότι επί τελέσεως αδίκων πράξεων, μπορεί να επεμβαίνει – κατά την κοινή νομοθεσία – η Αρχή.

Θέλω να προβληματιστούμε. Θα έχω την ευκαιρία να τα πω στην Ολομέλεια. Μία φράση μόνο, κύριε Πρόεδρε. Προσέξτε, όμως, κάτι. Η διατύπωσή σας ότι «στους εσωτερικούς χώρους των ΑΕΙ εφαρμόζεται γενικώς η κοινή νομοθεσία και διατηρούν τις αρμοδιότητες τους τα όργανα, που σχετίζονται, με τη σχετική νομοθεσία, συμπεριλαμβανομένης και της επέμβασης δημοσίας δυνάμεως» αυτό είναι, δηλαδή, ξεχωριστό θέμα, όταν τελούνται άδικες πράξεις, μπορεί να μας οδηγήσει στο εξής:

Σήμερα, επισκέπτεται ο Πρόεδρος της Δημοκρατίας, την 26η Οκτωβρίου, το Πανεπιστήμιο της Θεσσαλονίκης. Για να μπουν οι δυνάμεις τάξης και ασφάλειας στο Πανεπιστήμιο Θεσσαλονίκης, δεν τελείται κανένα έγκλημα. Συνεννοούνται με τις πρυτανικές αρχές και μετά έρχεται ο επικεφαλής της Τάξης και διατάσσει τις δυνάμεις του. Με τη δική σας διατύπωση, κατά την κοινή νομοθεσία, ο Γενικός Αστυνομικός Διευθυντής Θεσσαλονίκης, εξαιτίας της επισκέψεως, καθώς και η Ασφάλεια του Προέδρου της Δημοκρατίας θα μπει, θα διατάξει, όπως θέλει, τις δυνάμεις και θα κλείσει το θέμα.

Και δεύτερο παράδειγμα: Ένα ή δύο χρόνια μετά την τέλεση αδικήματος, σε μια περιοχή του Πανεπιστημίου της Αθήνας, ανακαλύπτονται κλοπιμαία από μια Σχολή. Δεν υπάρχει αυτόφωρο αδίκημα, στην προκειμένη περίπτωση. Είναι ένα ή δύο χρόνια, μετά. Εγώ ο πολίτης, ως φοιτητής, που το ανακαλύπτω, παίρνω τηλέφωνο τον Διευθυντή της αστυνομίας και του λέω ότι εδώ έχουν βρεθεί κλοπιμαία. Κατά τη διατύπωση σας, όπως την έχετε, χωρίς καμία συνεννόηση με τις πρυτανικές αρχές, θα μπορεί να μπαίνει μέσα, να φέρει τη σήμανση για τα δακτυλικά αποτυπώματα, να φέρει την Αντιτρομοκρατική και να διατάξει τις δυνάμεις, όπως θέλει. Είμαι σίγουρος ότι δεν το θέλετε αυτό. Εάν δεν το θέλετε αυτό, θα πρέπει να προσέξουμε τη διατύπωση. Κύριε Πρόεδρε, ευχαριστώ πολύ. Θερμά και τους κυρίους συναδέλφους.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Και εμείς ευχαριστούμε, κύριε Καστανίδη. Το λόγο έχει ο κ. Δελής, ο Ειδικός Αγορητής του Κομμουνιστικού Κόμματος. Ορίστε, κύριε Δελή.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε. Κυρίες και κύριοι βουλευτές, όπως η σημερινή αποπροσανατολιστική φασαρία για την Επιτροπή Ανταγωνισμού και την Πρόεδρό της, κυρία Θάνου, αποκάλυψε πόσο ανεξάρτητες είναι τελικά αυτές οι δήθεν «Ανεξάρτητες Αρχές», έτσι και η μονότονη αντιπαράθεση της Νέας Δημοκρατίας, του ΣΥΡΙΖΑ, αλλά και του ΚΙΝΑΛ, γύρω από το εκλογικό σύστημα των τοπικών εκλογών, φανερώνει, κατά τη γνώμη μας, ξανά και ξανά, το πόσο ρηχές είναι οι μεταξύ τους διαφορές, αποδεικνύοντας και πάλι τη στρατηγική τους συμπόρευση.

Αφού δεν μπορεί –ξέρετε – από ένα νόμο, σαν τον «ΚΛΕΙΣΘΕΝΗ», που μετατρέπει τους δήμους σε επιχειρήσεις, που πωλούν τις υπηρεσίες τους στους δημότες, έτσι που τα περισσότερα έσοδά τους να προέρχονται, όχι από το κράτος, αλλά από τις τσέπες των δημοτών τους. Δεν μπορεί από ένα νόμο, σαν τον «ΚΛΕΙΣΘΕΝΗ», που προσαρμόζει τους δήμους στα σχέδια των εργολάβων και των επενδυτών και όχι στις ανάγκες των δημοτών τους, δεν μπορεί για όλα αυτά να μην ακούγεται τσιμουδιά από όλους, εκτός από το Κομμουνιστικό Κόμμα της Ελλάδας.

Και δεν λέτε λέξη, βεβαίως, για αυτά, επειδή συμφωνείτε με όλα αυτά. Δεν μπορεί, λοιπόν, να θέλετε να παριστάνετε και από πάνω και τους μονομάχους, διαφωνώντας μονάχα για το εκλογικό σύστημα και για την Επιτροπή Ανταγωνισμού. Μην τα θέλετε και όλα δικά σας. Την τρικυμία στο ποτήρι δεν θα μας την παρουσιάζετε και σαν θαλασσοταραχή!

Και για να τελειώνει το παραμύθι, αφενός την αναλογική που και εμείς ψηφίσαμε πέρυσι, στους δήμους και στις περιφέρειες, τελικά ο ΣΥΡΙΖΑ, κουτσουρεμένη και κολοβή την έφερε, αφήνοντας εκτός αναλογικής την εκλογή των Δημάρχων και των Περιφερειαρχών και γι' αυτό δεν μπορεί, σήμερα, να παριστάνει τον κατήγορο του δημαρχοκεντρικού μοντέλου και αφετέρου, το κλάμα τη Νέας Δημοκρατίας για τη δήθεν ακυβερνησία των δήμων, δεν έχει βάση, είναι υποκριτικό. Αφού στους μνημονιακούς νόμους, που όλοι τους ισχύουν και ας έχουν λήξει τα μνημόνια, σ' αυτούς, λοιπόν, τους μνημονιακούς νόμους υπάρχουν όλες εκείνες οι δικλίδες ασφαλείας και είναι πάρα πολλές αυτές, με πρώτο και καλύτερο, βεβαίως, το οικονομικό παρατηρητήριο των Δήμων, που εγγυώνται και εξασφαλίζουν την κυβερνησιμότητά τους, δηλαδή, την αντιλαϊκή λειτουργία των δήμων.

Ορισμένα τώρα σχόλια, για τα 18 άρθρα, που εισάγει το Υπουργείο Εσωτερικών, για την άρση της υποτιθέμενης ακυβερνησίας πολλών δήμων. Με τα άρθρα 1, 2,3 και 6, τα οποία βεβαίως και καταψηφίζουμε, θεσμοθετείται η σύμπραξη παρατάξεων, με κορμό την παράταξη του εκλεγμένου Δημάρχου και στη βάση αυτής της σύμπραξης, της νέας πλειοψηφίας, διαμορφώνεται και το νέο σύστημα διοίκησης. Παραπέρα, στην παράταξη του Δημάρχου, παραχωρείται και η απόλυτη πλειοψηφία, παρακαλώ, στα όργανα διοίκησης του Δήμου, όπως η Οικονομική Επιτροπή, η Επιτροπή Ποιότητας Ζωής και τα Νομικά Πρόσωπα. Και επιπλέον, σε αυτά τα όργανα μεταφέρονται και μια σειρά από αρμοδιότητες, που, ως τώρα, ήταν στην ευθύνη του Δημοτικού Συμβουλίου. Να, ορισμένες από αυτές τις αρμοδιότητες. Ευθύνη για τον ετήσιο προγραμματισμό προσλήψεων προσωπικού. Προσφυγή ή μη σε ένδικα μέσα. Δυνατότητα διαγραφής χρεών και προσαυξήσεων. Διευκόλυνση μεγαλοοφειλετών, άνω των 150.000 € χρέη. Δεν νομίζουμε ότι αφορούν λαϊκές οικογένειες αυτά τα ποσά. Παραχώρηση εγκαταστάσεων και εξοπλισμού του δήμου. Έγκριση από τους δήμους να θέτουν αντίτιμο για οποιαδήποτε υπηρεσία και άλλα πολλά.

Όλες αυτές οι αρμοδιότητες, λοιπόν, φεύγουν από το εκλεγμένο Δημοτικό Συμβούλιο και πάνε στην Οικονομική Επιτροπή της πλαστής πλειοψηφίας.

Με τα άρθρα 8 έως 12, αναμορφώνεται, προς το χειρότερο, η διαδικασία κατάρτισης και ψήφισης του τεχνικού προγράμματος και του προϋπολογισμού. Με ποιον τρόπο; Με τον εξοβελισμό της πολιτικής αντιπαράθεσης και τη δυνατότητά της αυτή να εκφράζεται, δηλαδή, η πολιτική αντιπαράθεση, και με την αρνητική ψήφο, απέναντι στις οποιεσδήποτε προτάσεις κατατίθενται είτε από τη δημοτική αρχή είτε από άλλες δυνάμεις. Ούτε λίγο, ούτε πολύ, δηλαδή, η εγκυρότητα μιας ψήφου και άρα και το δικαίωμα της διαφωνίας, αναγνωρίζεται μόνο, εφόσον οι διαφωνούσες παρατάξεις καταθέσουν ολοκληρωμένη πρόταση, αντιπρόταση μάλλον, για τον προϋπολογισμό, το τεχνικό πρόγραμμα, τους φόρους, τα τέλη, που θα πρέπει αυτή η αντιπρόταση να έχει και τη σύμφωνη γνώμη της της τεχνικής, της οικονομικής υπηρεσίας του δήμου και βεβαίως, να συμμορφώνεται και προς τις οδηγίες του Υπουργείου Εσωτερικών.

Και ξέρετε κάτι; Αυτά δεν τα έβγαλε από το μυαλό της, ξαφνικά, η Νέα Δημοκρατία. Είναι η κυβέρνηση του ΣΥΡΙΖΑ, με τον «Κλεισθένη», που άνοιξε το δρόμο για τέτοιες διατάξεις, σε τόσο σημαντικά ζητήματα, όταν θεσμοθέτησε την ίδια ακριβώς διαδικασία στο τεχνικό πρόγραμμα, κατά έργο και στον προϋπολογισμό, κατά κωδικό, εκβιάζοντας την ενσωμάτωση και τη συναίνεση. Η ίδια απαράδεκτη διαδικασία, ακριβώς, ακολουθείται και για την επιχειρηματική αξιοποίηση της δημοτικής περιουσίας, που και αυτήν θεσμικά τη δρομολόγησε ο «Κλεισθένης» του ΣΥΡΙΖΑ και με όρους, μάλιστα, Υπερταμείου και που σήμερα, βεβαίως, η Νέα Δημοκρατία αναβαθμίζει.

Τέλος, διαφωνούμε, βέβαια, με την αφαίρεση αρμοδιοτήτων από τα κοινοτικά συμβούλια, όπως ο αποφασιστικός τους ρόλος στη διαχείριση της κρατικής χρηματοδότησης και συγκεκριμένα της ΣΑΤΑ, αλλά εδώ διαφωνούμε και για κάτι εξίσου σημαντικό, όπως είναι το ύψος αυτής της χρηματοδότησης. Για ποιο ύψος, δηλαδή, μιλάμε; Μιλάμε, κυριολεκτικά για ψίχουλα.

Πάμε τώρα στα ζητήματα της Υγείας. Με τα άρθρα, γίνεται φανερή η προσπάθεια της Κυβέρνησης να φανεί ότι θέλει να βελτιώσει, να στηρίξει τον βαριά, τον χρονίως πάσχοντα, επιταχύνοντας, δήθεν, τις διαδικασίες έγκρισης, χορήγησης και άμεσης διάθεσης αυτών των φαρμάκων στους ασθενείς, ακόμα και κατ’ οίκον, χωρίς, όμως, να αίρονται τα εμπόδια και τα πλαφόν. Πολύ περισσότερο, δεν θέλει και δεν αντιμετωπίζει τα ουσιαστικά προβλήματα της Υγείας και ιδιαίτερα των ασθενών, με χρόνιες παθήσεις.

Εδώ ξέρετε ότι μιλάμε για ασθένειες, που χρειάζονται συχνότατες εξετάσεις, συχνές θεραπείες και είναι σε όλους γνωστό το τι δυσκολίες υπάρχουν στο να γίνονται άμεσα, στο δημόσιο Σύστημα Υγείας – και γι' αυτό μιλάμε και για το πώς αναγκάζονται να πληρώνουν και μέσα στο δημόσιο, αλλά και στον ιδιωτικό τομέα – αν έχουν, βεβαίως, για τον ιδιωτικό τομέα, για τις όποιες ανάγκες τους. Ο καθένας καταλαβαίνει, φυσικά, τι σημαίνει η καθυστέρηση σε μια εξέταση ή μια θεραπεία για έναν καρκινοπαθή ή η ελλιπής θεραπεία για κάποιον χρόνιο πάσχοντα, επειδή δεν έχει να πληρώσει για τις θεραπείες του, ακόμη και για τη μετακίνηση του σε ένα κεντρικό νοσοκομείο, που έχει εξειδικευμένο προσωπικό, για την περίπτωσή του.

Δεν θα ψηφίσουμε το άρθρο 74, γιατί θα συνεχίσουν να υπάρχουν όλες αυτές οι αδικαιολόγητες καθυστερήσεις, όπως και οι απορρίψεις, η δυνατότητα απορρίψεων, αφού παραμένει η ίδια διαδικασία της προέγκρισης, αλλά και γιατί ο χρονίως πάσχων και η οικογένειά του θα συνεχίσουν να πληρώνουν για μια σειρά από φάρμακα, θεραπείες και εξετάσεις, που έχει ανάγκη και το κράτος δεν τους καλύπτει.

Τώρα, θα ήθελα να πω μόνο δύο λόγια, για το άρθρο 80, όπου πάλι αφορά το Υπουργείο Υγείας, το οποίο, βεβαίως και καταψηφίζουμε. Προβλέπεται η υπαγωγή στο καθεστώς των 120 δόσεων για τις οφειλές των φαρμακοβιομηχανιών και τον φαρμακεμπόρων, που έχουν προς τον ΕΟΠΥΥ, λόγω του rebate και του clawback. Απ' ό,τι φαίνεται τα δωράκια, οι φοροαπαλλαγές και οι διευκολύνσεις ή οι κάθε είδους διευκολύνσεις σε όλους αυτούς συνεχίζονται.

Θυμίζω για τους παλαιότερους, γιατί ορισμένοι ήσασταν στην προηγούμενη Βουλευτική Περίοδο, ότι πριν από λίγους μήνες ΣΥΡΙΖΑ και Ν.Δ. μαζί χάρισαν 20 εκατ. € για τις ίδιες οφειλές !

Σε ό,τι αφορά τις διατάξεις του Υπουργείου Πολιτισμού. Με το 87ο άρθρο, επιχειρείται μια αλλοίωση – θεωρούμε – του χαρακτήρα της στελέχωσης του Δ.Σ. του Ταμείου Αρχαιολογικών Πόρων και Απαλλοτριώσεων, όπως προκύπτει, βεβαίως και από τα μέχρι στιγμής πρόσωπα, που επέλεξε η Κυβέρνηση γι' αυτό το Δ.Σ.. Σύμφωνα με δελτίο τύπου του Υπουργείου Πολιτισμού, απομακρύνθηκαν από το Δ.Σ. του Τ.Α.Π.Α. όλοι οι σχετικοί με την πολιτιστική διάσταση του Τ.Α.Π.Α., με εξαίρεση τη μουσειολόγο και τον Γενικό Γραμματέα του Υπουργείου Πολιτισμού και τις κενές θέσεις καταλαμβάνουν πρόσωπα, που σχετίζονται με την οικονομική δραστηριότητα, με την οικονομική διάσταση και την επιχειρηματικότητα του Τ.Α.Π.Α..

Με την προτεινόμενη ρύθμιση, λοιπόν, όλοι αυτοί καταργούνται και ο Υπουργός, διορίζει όποιον, κυριολεκτικά, θέλει. Έτσι, καθόλου δεν αποκλείεται να δούμε στο μέλλον στο Δ.Σ. του Τ.Α.Π.Α. εκπροσώπους των εμπόρων της τέχνης και άλλων ίσως εκπροσώπων του κεφαλαίου, αφού δεν υπάρχουν στη διάταξη πουθενά, ούτε καν κάποια κριτήρια, έστω και μίνιμουμ, δηλαδή, έστω και σαν φύλλο συκής, βάσει των οποίων ο Υπουργός θα αποφασίζει. Το τι σημαίνει αυτό για τον πολιτισμό;

Φάνηκε θαρρώ και από τις Προγραμματικές Δηλώσεις της Κυβέρνησης, είναι φανερό ότι επιχειρείται να διαμορφωθεί ένα γενικότερο πλαίσιο βαθύτερης εκμετάλλευσης της πολιτιστικής κληρονομιάς, όπως και συνολικά του πολιτισμού, για την οικονομική, όμως, ανάπτυξη και την ενίσχυση της επιχειρηματικότητας, δηλαδή, για την κερδοφορία των κεφαλαιοκρατών, που θα επενδύσουν στον πολιτισμό και την τέχνη, που θα επιδοθούν, βεβαίως, σε οικονομικές δραστηριότητες, αυτά τα κεφάλαια, που θα σχετίζονται με την πολιτιστική κληρονομιά. Είναι φανερό ότι τέτοιου είδους διατάξεις υπονομεύουν ανοιχτά τις πολιτιστικές ανάγκες των λαϊκών στρωμάτων, αφού υπηρετούν τις ανάγκες της κερδοφορίας του κεφαλαίου και γι' αυτό, βεβαίως, τις καταψηφίζουμε.

Τώρα σε ό,τι αφορά τις διατάξεις του Υπουργείου Δικαιοσύνης. Οι τροποποιήσεις που φέρνει η Κυβέρνηση στον Ποινικό Κώδικα και τον Κώδικα Ποινικής Δικονομίας, δηλαδή, τα άρθρα 95 και 96 αντίστοιχα, θεωρούμε ότι δεν αντιμετωπίζουν το συνολικό αντιδραστικό και προβληματικό χαρακτήρα αυτού του Ποινικού Κώδικα και του Κώδικα Ποινικής Δικονομίας.

Με το βασικό περιεχόμενο, άλλωστε, όλων των παραπάνω, συμφωνεί η Ν.Δ., επαναλαμβάνω, με το βασικό περιεχόμενο. Όλοι θυμόμαστε ότι ο Ποινικός Κώδικας και ο Κώδικας Ποινικής Δικονομίας ψηφίστηκαν κυριολεκτικά «στο παρά πέντε» και με συνοπτικές διαδικασίες, από την προηγούμενη Κυβέρνηση του ΣΥΡΙΖΑ, και εισήγαγαν στο δίκαιο της χώρας μας τους «αμερικανόπνευστους» αντιδραστικούς θεσμούς της λεγόμενης ποινικής διαταγής, της ποινικής διαπραγμάτευσης, της ποινικής συνδιαλλαγής, δηλαδή, ένα παζάρι ποινών, που ευνοούν, σε κάθε περίπτωση, τους οικονομικά ισχυρούς και πλήττουν βασικά δικονομικά δικαιώματα των κατηγορουμένων.

Διατήρησαν αυτοί οι δύο Κώδικες και ενίσχυσαν τις ποινικές κατασταλτικές διατάξεις, οι οποίες μπορούν, πολύ εύκολα, να στραφούν κατά του εργατικού και λαϊκού κινήματος και να θέσουν σε κίνδυνο τις δημοκρατικές ελευθερίες, όπως είναι η διατήρηση και η ισχύς του τρομονόμου, αλλά και της λήψης και της επεξεργασίας του DNA. Ενώ φάνηκε αμέσως και μάλιστα πάρα πολύ αμέσως και η προβληματικότητα ορισμένων διατάξεων, που οδηγούν σε οριζόντια μείωση όλων των ποινών, ακόμα και για βαριά κακουργήματα, εξυπηρετώντας, ουσιαστικά, το στόχο της συστηματικής, τεχνητής αποσυμφόρησης των φυλακών.

Εν τέλει, παρά το ότι οι προτεινόμενες τροποποιήσεις είναι επουσιώδεις, σε γενικές γραμμές και έχουν κυρίως νομοτεχνικό χαρακτήρα, ωστόσο, κάποιες, ιδίως αυτές, που αφορούν το Κώδικα Ποινικής Δικονομίας, κινούνται σε ακόμη πιο αντιδραστική κατεύθυνση και επομένως, δεν μπορούμε, φυσικά, να τις ψηφίσουμε.

Κλείνω, με το άσυλο. Είναι ένα θέμα πολυσυζητημένο, το οποίο νομίζουμε ότι λειτουργεί και συνεχίζει να λειτουργεί, για να αποπροσανατολίσει από τα πραγματικά προβλήματα των πανεπιστημίων, που έχουν κυριολεκτικά ρημάξει από διδακτικό και άλλο προσωπικό, έχουν στραγγαλιστεί οικονομικά και αναγκάζονται να λειτουργούν, ως επιχειρήσεις, για να μην κλείσουν. Με κάθε τρόπο επιχειρήσεις. Πανεπιστήμια, δηλαδή, που με κάθε τρόπο, πρέπει να βγάλουν τα έξοδά τους και δεν είναι φυσικά σε θέση να προσφέρουν στοιχειώδεις υπηρεσίες φοιτητικής μέριμνας, απαραίτητες, ιδίως για τα παιδιά, που προέρχονται από πιο φτωχές, από λαϊκές οικογένειες. Προβλήματα, τα οποία επιδεινώθηκαν και κατά τη διάρκεια της προηγούμενης Κυβέρνησης, του ΣΥΡΙΖΑ, που προώθησε πολύ σημαντικές αναδιαρθρώσεις, για να διευκολύνει, όμως, το κεφάλαιο, να διεισδύσει ακόμα περισσότερο στα πανεπιστήμια και όχι να καλύψει, φυσικά, τις ανάγκες εκπαίδευσης των παιδιών των λαϊκών οικογενειών.

Θέλουμε να πούμε, με την ευκαιρία εδώ, ότι το πανεπιστημιακό άσυλο δεν είναι δώρο. Είναι κατάκτηση του λαϊκού κινήματος και αυτό, που λείπει από την ανώτατη εκπαίδευση, ξέρετε, δεν είναι οι διμοιρίες των ΜΑΤ ούτε οι κάθε λογής δυνάμεις καταστολής. Αυτό, που λείπει, καταρχήν, είναι η επαρκής τους χρηματοδότηση, για να λυθούν κάποια προβλήματα, όπως για παράδειγμα, το πρόβλημα της έλλειψης φύλαξης σε αυτούς τους χώρους, που αφήνει χώρο, για φαινόμενα, τα οποία, στη συνέχεια, υποκριτικά αξιοποιούνται, για να χτυπηθεί το άσυλο. Έτσι κι αλλιώς, όμως, η συζήτηση αυτή θα συνεχιστεί και στην Ολομέλεια. Κλείνω εδώ, κύριε Πρόεδρε και ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε πολύ. Το λόγο έχει ο Ειδικός Αγορητής από την Ελληνική Λύση, ο κ. Μπούμπας. Έχετε δώδεκα λεπτά, αγαπητέ συνάδελφε.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της ΕΛΛΗΝΙΚΗΣ ΛΥΣΗΣ – ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ πολύ, κύρια Πρόεδρε. Θα προσπαθήσω να διαχειριστώ λελογισμένα τον χρόνο, γιατί οι προτάσεις και από πλευράς της Ελληνικής Λύσης σε καυτά προβλήματα, όπως αυτά αναλύονται, δεν μπορούν να τα συρρικνωθούν, μέσα σε ένα σύντομο χρονικό διάστημα.

Καταρχάς, το θέμα της αυτοδιοίκησης είναι ένα μεγάλο σχολείο. Οι περισσότεροι από σας την έχετε υπηρετήσει την αυτοδιοίκηση και νομίζω ότι σας έχει δώσει αντισώματα και αντιγόνα στην πολιτική σας σκέψη. Θέλω να πω, λοιπόν, ότι θα πρέπει όλοι μαζί να δώσουμε βαρύτητα σε αυτό που λέτε «τοπική αυτοδιοίκηση». Προτάσεις ουσιαστικής ανάτασης και σωστής δόμησης για την αυτοδιοίκηση δεν ακούσαμε. Κουβέντα δεν έγινε για τις κατατμήσεις έργων, κουβέντα δεν έγινε για το ποιος θα είναι ο διακριτός ρόλος, ανάμεσα στην αιρετή και την αποκεντρωμένη περιφέρεια, όπου η αποκεντρωμένη περιφέρεια «καπελώνει» την αιρετή, άρα, λοιπόν, την «περιχαρακώνει» σε αποφάσεις. Νομίζω, κυρίες και κύριοι συνάδελφοι, ότι είναι ένα μεγάλο σχολείο, μιας και είναι και η Υπουργός Παιδείας εδώ, αν σήμερα δεν αγαπάνε το σχολείο, ως θα έπρεπε, οι μαθητές και οι μαθήτριες, κυρία Κεραμέως, είναι διότι δεν δώσαμε μεγάλη βαρύτητα, όπως θα έπρεπε, εδώ και χρόνια. Αναφέρομαι στη δεκαετία του ‘50, σε αυτό που λέγεται «πρωτοβάθμια εκπαίδευση».

Το ίδιο είναι και η πολιτική. Εάν δεν αγαπήσουν οι νέοι μας την ενασχόλησή τους με τα κοινά, ως κοινωνικά όντα, αριστοτέλεια, από τα πρώτα βήματα, αυτό που λέγεται «πρώτο σκαλί αυτοδιοίκησης», πώς θα ασχοληθούν με την πολιτική, μετέπειτα; Άρα, εδώ κλείνουμε την πόρτα στις επόμενες γενεές να ασχοληθούν με τα κοινά, να ασχοληθούν με την πολιτική, να ασχοληθούν με τα κοινωνικά ζητήματα, ως ευαίσθητοι πολίτες και φιλοσοφημένα όντα, αν το δείτε.

Θέλω να πω ότι δεν πρέπει να έχουμε παράπονα μετά ότι έχουμε τόσο τοις εκατό αποχή της νεολαίας από την ενασχόλησή τους με τα κοινά, με την πολιτική και με τους πολιτικούς. Πώς θα βάλουμε φυτώριο στους αυριανούς ακαδημαϊκούς πολίτες να μας πουν αυτό το ρητό, το «Άμμες δε γ΄ εσόμεθα πολλώ κάρρονες» ;

ΟΤΑ. Τα έξι πρώτα βασικά άρθρα είναι σημαντικό, για το πώς πρέπει να αλλάξει η Τοπική Αυτοδιοίκηση, όμως εδώ τι γίνεται τώρα; Δημιουργείται ένας πυρήνας και μόνο αυτός αποφασίζει, αρχή ενός ανδρός, δηλαδή, one man show από το Δήμαρχο. «Ελάτε εσείς από την Αντιπολίτευση να κάνουμε συμπαράταξη, αλλά θα αποφασίζουμε εμείς», δηλαδή, «Γιάννης πίνει, Γιάννης κερνάει»! Και τι γίνεται με τη λαϊκή ετυμηγορία και τη λαϊκή βούληση, στη δεύτερη κάλπη, είναι αυτοί οι άνθρωποι, που πήραν βάπτισμα πυρός και ερέθισμα και δεν ήταν κάτω από κομματικές αγκυλώσεις;

Άρα, εμείς τώρα πάμε κόντρα στη λαϊκή ετυμηγορία των εκλογών; Ασχέτως εάν και η απλή αναλογική δεν μπορούσε να αποδώσει καρπούς για την Αυτοδιοίκηση. Επί υπουργίας Νικήτα Κακλαμάνη, θεσπίστηκε το 42% για την εκλογή των Δημάρχων. Έρχεται το ΠΑ.ΣΟ.Κ., όπου θεσπίζει το 50% συν, έρχεται ο ΣΥ.ΡΙΖ.Α. και βάζει την απλή αναλογική. Δεν μπορούμε να πειραματιζόμαστε με την Αυτοδιοίκηση.

Ποιον λόγο θα έχει το Δημοτικό Συμβούλιο, εάν εμείς δίνουμε αρμοδιότητα στις επιτροπές; Δηλαδή, θα παρακάμψουμε το Δημοτικό Συμβούλιο να παίρνει αποφάσεις ενόψει συνόλου σύνθεσης απόψεων στη λεγόμενη Εκκλησία του Δήμου, αυτό το οποίο έλεγα και χθες; Ποιος θα είναι ο ρόλος της Αυτοδιοίκησης; Είναι ακρογωνιαίος λίθος για τη δημοκρατία η Αυτοδιοίκηση και θα πέσει μπούμερανγκ σε όλους μας, ανεξαρτήτως ιδεολογικής πλεύσης και κομματικής ταμπέλας, ανεξαρτήτως κόμματος.

Στην «Ελληνική Λύση», έχουμε συγκεκριμένες προτάσεις για το πως μπορεί να αναβαθμιστεί η Τοπική Αυτοδιοίκηση και οφείλω να σας πω, επειδή την έχω υπηρετήσει, όπως και ο Πρόεδρος της Ελληνικής Λύσης, ο Κυριάκος Βελόπουλος, και ως πρώην Γενικός Γραμματέας της Περιφέρειας Κεντρικής Μακεδονίας, υπάρχουν πολλά μεμπτά σημεία. Για παράδειγμα, εάν δεν έρθει ένα θέμα, μέσα σε τρεις μήνες, στην αιρετή Περιφέρεια, μπορεί να πάει μέσω της αποκεντρωμένης και να πάρει υπογραφή.

Και μιλάω, κυρίες και κύριοι, για σημαντικά, σοβαρά θέματα, όπως η επέκταση του χωροταξικού σχεδίου της Θεσσαλονίκης, που έφτασε στη Χαλκιδική. Δηλαδή, είναι θέματα, που πραγματικά παίζουν ουσιαστικό ρόλο στο μέλλον του τόπου. Πάμε λίγο τώρα στην επιτροπή της ποιότητας ζωής, που το έφερα και χθες, ως παράδειγμα. Ποιος σας είπε ότι επιτροπή ποιότητας ζωής μπορεί να παίρνει μόνη της αποφάσεις για την κυκλοφορία των οχημάτων;

Η κυκλοφορία των οχημάτων, σαφώς σχετίζεται με την ποιότητα ζωής, δημιουργεί ψυχολογικά προβλήματα, δεν εξυπηρετούνται οι πολίτες, αλλά αποφασίζει μόνο η επιτροπή ποιότητας ζωής, χωρίς να γίνει ούτε μία διαβούλευση στο Δημοτικό Συμβούλιο, όπου θα δίνεται η δυνατότητα και σε άλλους φορείς, π.χ. συγκοινωνιολόγους, λεωφορειούχους, ανθρώπους, που σχετίζονται καθημερινά με το επάγγελμά τους, να πουν και να εκφράσουν την άποψή τους; Δεν γίνεται έτσι.

Υπάρχει και το ασυμβίβαστο, που είναι λίγο κωμικοτραγικό, ξέρετε. Δηλαδή, εδώ τι λέτε; Καταργείτε το ασυμβίβαστο στον Α΄ βαθμό, όπου ο Πρόεδρος του Δημοτικού Συμβουλίου συνάμα μπορεί να είναι και μέλος της οικονομικής επιτροπής, το αφήνετε το ασυμβίβαστο για το Β΄ βαθμό της Αυτοδιοίκησης. Τελικά θέλουμε ο Α΄ και ο Β΄ βαθμός να είναι συγκοινωνούντα δοχεία, να μπορούν να συνεργάζονται για το καλό του τόπου;

Εδώ όμως γίνεται μια κομματική περιχαράκωση. Ξέρετε τι λέει ο κόσμος; «Έξω τα Κόμματα, τα χρώματα και τα αρώματα από τους δήμους». Αλλάζει η νοοτροπία κυρίως νέων ανθρώπων, θέλουν το άτομο της περιοχής τους, που το θεωρούν ότι είναι ικανό είτε γιατί έχει πολλές γνώσεις είτε γιατί είναι ευαίσθητο είτε γιατί έχει ένα όραμα. Ποιοι είμαστε εμείς, που θα χρησιμοποιήσουμε και θα συνεχίσουμε να την έχουμε, ως προθάλαμο κομματικών επιδιώξεων, την Αυτοδιοίκηση; Γι' αυτό ο κόσμος μετά γυρνάει την πλάτη του. Όταν, λοιπόν, θέλουμε να μιλάμε για Αυτοδιοίκηση, πρέπει να της δώσουμε πόρους. Γιατί, κύριοι της Ν.Δ., δεν θεσπίσατε και μια φορολογική οικονομική πολιτική, απέναντι στους δήμους, να πείτε ότι από το Φ.Π.Α., θα αποδώσω τόσο επί τοις εκατό, το οποίο μπορώ, στους Δήμους, για να έχουν πόρους και να μην είναι επαίτες; Τέρμα πια αυτή η ζητιανιά. Θα είναι Σισύφειος η προσπάθεια, εάν συνεχίσουμε έτσι και αν δεν δώσουμε μια αυτοτέλεια στους δήμους να κυβερνήσουν, πραγματικά, οι δήμαρχοι.

Άλλα, όπως είναι δομημένο το σύστημα, φοβόμαστε, ως πολιτικοί, να εκχωρήσουμε εξουσία στους δήμους να αναλάβουν μια μεγαλύτερη πρωτοβουλία. Αντιλαμβάνεστε, όμως, ότι, αν συνεχισθεί αυτή η νοοτροπία μας και αυτή η πολιτική, δεν θα μπορεί να είναι σωστά δομημένο το κράτος, διότι, η μικρή Βουλή είναι το δημοτικό συμβούλιο ή τα κοινοτικά πρώην συμβούλια. Αν δεν έχουμε ένα σωστό εκκολαπτήριο, δεν θα βγάλουμε αυριανούς πολιτικούς.

Πάμε λίγο στους προέδρους των κοινοτήτων. Δημιουργούμε δήμους απρόσωπους. Δηλαδή, εμένα μου θυμίζει τα πολυκαταστήματα, τα οποία, δήθεν για την εξυπηρέτηση του πολίτη, θα είναι ανοιχτά, από το πρωί ως το βράδυ, εάν, όμως, γίνει ένα λάθος στο ταμείο, δεν αναγνωρίζεται μετά, την επόμενη μέρα. Φεύγει αυτό το διαπροσωπικό, το ανθρώπινο, με τους προέδρους των κοινοτήτων. Δεν πρέπει να έχουν ένα ρόλο άχαρο αυτοί οι άνθρωποι. Αυτοί οι άνθρωποι πονάνε τα χωριά τους και επειδή οι περισσότεροι, γενεαλογικά, φαντάζομαι, κυρίες και κύριοι συνάδελφοι, έχουμε ρίζες από χωριά, από μικρές κοινωνίες, αναρωτιέμαι, αν αυτοί είναι απλοί αχθοφόροι και νεροκουβαλητές, θα μπορούν αισθανθούν ότι είναι ενεργά κύτταρα και ότι συνδράμουν για το καλό του τόπου τους. Αν όχι, οι ίδιοι οι συντοπίτες τους θα τους χλευάζουν, χωρίς να φταίνε αυτοί, που θα είναι απλοί νεροκουβαλητές. Δεν γίνεται αυτό το πράγμα.

Διαβάζω ένα κομμάτι για τα περίπτερα. Θα μπορούν τα δημοτικά συμβούλια σίγουρα να αποφασίζουν για κοινωνικά ζητήματα, το θέμα, όμως, για τις άδειες των περιπτέρων, είναι ένα κοινωνικό ζήτημα που πρέπει αναλυτικά να ξέρουμε τα κριτήρια, που θα αποφασίζουν για την ανανέωση των αδειών.

Για το θέμα των διοδίων, γιατί δεν βγαίνει κυβέρνηση να πει ευθαρσώς στους δημάρχους ότι θα πιέσει την κατάσταση, παρόλο που οι σταθμοί διοδίων είναι ιδιωτικοί, πλην δυο μόνο, που έμειναν φυσικά εν Ελλάδι, οι οποίοι είναι κρατικοί, για να ξέρει και ο κόσμος πού δίνει λεφτά του, με το πρόσχημα, βέβαια, της ανάκαμψης και της βελτίωσης του οδικού άξονα; Να πιέσει και να πει ότι ένα μέρος των διοδίων θα πηγαίνει στους κατά τόπους δήμους. Εσείς πιστεύετε ότι μπορούμε να έχουμε αυτοδιοίκηση, χωρίς να έχει πόρους η ίδια η αυτοδιοίκηση, για να μπορεί να έχει μια σωστή δομή; Απλά, είναι σας λέω μια βιτρίνα μόνο, χωρίς να έχει εμπόρευμα να εξυπηρετήσει τον πολίτη. Θέλουμε τους δημάρχους, που τους δίνουμε έναν υπερσυγκεντρωτισμό και πολύ φοβάμαι ότι θα μεταβληθεί σε Κρέοντα ο δήμαρχος, δηλαδή, να μην υπολογίζει καν, όχι μόνο την αντιπολίτευση, αλλά ούτε και τους δικούς τους δημοτικούς συμβούλους και να είναι πειθήνιο όργανο στο Κόμμα που τον βοήθησε να εκλεγεί και να εκτελεί εντολές. Τέτοια αυτοδιοίκηση, δυστυχώς, κυρίες και κύριοι, δεν την θέλουμε και εάν δεν έχουμε αυτοδιοίκηση, δεν έχουμε δομή. Δεν έχουμε διοίκηση, το λέει και η λέξη. Όχι, λοιπόν, ετεροδιοίκηση, αλλά αυτοδιοίκηση, η οποία θα συνεργάζεται, βέβαια και αυτό εναπόκειται και στην εκάστοτε κυβέρνηση, στην εκάστοτε εξουσία για το καλό του τόπου.

Θέλω να πάω τώρα στο χρόνο, που έχω, σε ό,τι αφορά την ψηφιακή πολιτική. Άκουσα, με προσοχή, τον Υπουργό. Θέλω, όμως, μια ψηφιακή πολιτική, να μην είναι μόνο για το τι χρωστάει ο πολίτης. Ξέρετε, το σύστημα, που βιώνουμε, τα τελευταία χρόνια, θέλει να το χρωστάς και όχι να το ξοφλάς. Ο άνθρωπος, που χρωστάει, έχει σκυμμένο κεφάλι, ο άνθρωπος, που ξοφλάει, έχει και μια ελευθερία σκέψης. Άρα, λοιπόν εκεί τι θέλουμε; Μια ψηφιακή διακυβέρνηση, όχι με πολλές υπηρεσίες. Εμείς δεν μπορούμε να την ψηφίσουμε αυτή, γιατί βλέπουμε ότι δεν κάμπτει τη γραφειοκρατία. Δηλαδή, μένουν οι οφειλές προς τα ασφαλιστικά ταμεία και τους υπόλοιπους φορείς, που χρωστάμε, κατ' εντολή των δανειστών και δεν βλέπω συμμετοχή μέσα στην ψηφιακή πολιτική των ίδιων των πολιτών. Δηλαδή, οι ίδιοι οι πολίτες δεν θα έχουν να δρέψουν καρπούς, μέσα από αυτή την ψηφιακή πολιτική. Θα έχουμε μια υδροκέφαλη, δηλαδή, υπηρεσία, όπως το βλέπουμε. Καλή η προσπάθεια.

Είπε ο κ. Πολάκης, προηγουμένως, κάτι για τα Γ.Ε.ΜΗ. των επιχειρηματιών. Ξέρετε πόσο ανάγκη τα έχουν; Τα επιμελητήρια, σήμερα, είναι απλά γνωμοδοτικά και συμβουλευτικά όργανα, υποβαθμισμένα. Πού είναι το μητρώο των επιχειρηματιών; Να ξέρει ο επιχειρηματίας πως θα προωθήσει κάποια από τα δικά του προϊόντα. Πού είναι το μητρώο των αγροτών; Το ψηφιακό. Για να δούμε τους κατεξοχήν αγρότες, με όλα αυτά που γίνονται. Δεν έχω ακούσει κάποια τέτοια μητρώα ψηφιακής διακυβέρνησης για το καλό κοινωνικού συνόλου.

Πριν πάω στο θέμα του ασύλου, υπάρχουν σήμερα πάρα πολλοί συμπολίτες μας, που έχουν ανάγκη τα φάρμακα και υπάρχουν πολλοί γιατροί, εδώ μέσα. Είναι οι νεφροπαθείς, αλλά κυρίως είναι οι καρκινοπαθείς, είναι οι πάσχοντες από τύπου Α και τύπου Β διαβήτη, που οι άνθρωποι πρέπει να πάρουν τις ταινίες τους, τα φάρμακα τους, πρέπει να πάρουν την ειδική αντλία εκχύλισης ινσουλίνης και όλα αυτά. Οι άνθρωποι αυτοί πρέπει σίγουρα να πάρουν τα φάρμακα τους, γρήγορα. Μου θυμίζει λίγο το πρόγραμμα βοήθειας στο σπίτι, που μετά κατάλαβαν ότι οι άνθρωποι καλύπτουν ανάγκες, για να είναι πραγματικά στο πλευρό και στο προσκεφάλι των συμπολιτών τους. Όμως, εδώ θέλουμε και απαιτούμε ως «ΕΛΛΗΝΙΚΗ ΛΥΣΗ». Ο ΕΟΠΥΥ λέει «δύναται», ας μην παίζουμε με τις λέξεις. Τι θα πει «δύναται»; Να υποχρεούται. Για να μπορεί να καμφθεί αυτό το πρόβλημα. Και θέλω να ξέρω τι γίνεται με αυτές τις φαρμακοβιομηχανίες, που πολλά ακούγονται, μέχρι και ταξίδια στη Disneyland έκαναν με bonus οι γιατροί, είναι μια άλλη παράμετρος αυτή. Θα είναι γενόσημα, θα είναι αυθεντικά φάρμακα; Δεν υποτιμώ τα γενόσημα, ενδεχομένως, δεν είμαι γιατρός ούτε φαρμακοποιός, αλλά θα πρέπει να το ξέρει ο πολίτης.

Πάμε λίγο και στον τουρισμό. Δεν θέλω μόνο αύξηση στην αμοιβή του Γενικού Γραμματέα στον Τουρισμό, θέλω τουριστικές σχολές, αλλά θέλω και τα κλειστά συστήματα τουρισμού, που δεν βοηθούν στην οικονομία της τοπικής κοινωνίας, να υπάρχει και εκεί ένας έλεγχος όπως και στο προσωπικό, που έχουν στη μαύρη και ανασφάλιστη εργασία, που εμπλέκονται με τα τουριστικά επαγγέλματα. Ο τουρισμός είναι μια βαριά βιομηχανία και πρέπει να την προσέξουμε.

Για το θέμα του ασύλου. Εγώ δίπλα στη λέξη άσυλο, θα βάλω μια άλλη λέξη – για να ξέρει και η Υπουργός τις δικές μας θέσεις – θα βάλω και τη λέξη «όαση». Η όαση βρίσκεται σε μια ερημική έκταση, αλλά η όαση πολλές φορές είναι και αντικατοπτρισμός και πολλές φορές, εξαπατώμεθα. Όπως είναι δομημένη, δυστυχώς, η κοινωνία μας, δεν είναι αγγελικά πλασμένη.

Θέλουμε να δούμε τα ουσιαστικά προβλήματα, που έχει το πανεπιστήμιο, μην έχουμε το σύνδρομο από τα χρόνια της χούντας, του τι είναι άσυλο και τι δεν είναι. Αυτό το σύνδρομο, όπως και το κατοχικό, για κάποια άλλα πράγματα, να φύγει από μέσα μας. Εμείς είμαστε υπέρ της προστασίας του ασύλου, αλλά είμαστε αντίθετοι σε οποιαδήποτε διάταξη ευνοεί την ανομία, την παρανομία και τις βίαιες ενέργειες, μέσα στο πανεπιστήμιο. Ναι, στο διαφωτισμό. Εμείς θέλουμε πολίτες με ευρεία, οξεία, κριτική σκέψη. Θέλουμε ξύπνια μυαλά, δεν θέλουμε παπαγάλους, αλλά να μην κρυβόμαστε σαν τον ελέφαντα. Τα προβλήματα στις πανεπιστημιακές κοινότητες είναι πολλά σε ό,τι αφορά την ασφάλεια πολλές φορές, σε ό,τι αφορά όλα αυτά, που γίνονται και δεν μας αρέσει η εικόνα. Μπορούμε να τα αλλάξουμε με προσοχή.

Το να παραλληλίσουμε τα πανεπιστήμια με τις πλατείες, υποβαθμίζουμε τις πλατείες, που οι πλατείες είναι και κέντρα πολιτισμού, ξέρετε. Οι πιο σοβαρές συζητήσεις και οι πιο καλές πολιτιστικές εκδηλώσεις, σε πλατείες έχουν γίνει. Επίσης και κάποιες συζητήσεις, που ήταν πάρα πολύ σημαντικές από κάποιους γέροντες, με ουσία και σημασία, στα παγκάκια στις πλατείες γινόντανε, οπότε η «πλατεία» είναι μια βαριά κουβέντα.

Θα ήθελα να δούμε λίγο το άρθρο 95, που λέει, να φύγει η προδοσία, να μην μπορεί κάποιος να λέει αυτή τη λέξη, που είναι βαριά λέξη, αλλά θέλω, να ρωτήσω αυτό που λέει, να αντικατασταθεί η φράση «προδοσία της χώρας», με τη φράση «προσβολές της διεθνούς υπόστασης της χώρας». Ξέρετε, η προδοσία είναι βαριά κουβέντα, είναι ασήκωτη, αλλά ενίοτε πρέπει να λέγεται. Δηλαδή, αν αύριο γίνει συνεκμετάλλευση των υδρογονανθράκων και του πετρελαίου, στο Αιγαίο - υποθετικά μιλάω - μακριά από δω, αν γίνει μια συνεκμετάλλευση και σ' αυτό μια κυβέρνηση, δε λέω η τωρινή, συναινέσει; Αυτό τι είναι; Δεν είναι προδοσία; Τι είναι «διεθνής υπόσταση» και «προσβολές της χώρας»; Απλά, να ξέρουμε που την χρησιμοποιούμε, γιατί είναι βαριά κουβέντα.

Υπάρχουν και άλλα πολλά ζητήματα σε ό,τι αφορά βεβαίως και τον ποινικό κώδικα γι΄ αυτά έχω ήδη τοποθετηθεί και θα τοποθετηθώ και στην Ολομέλεια.

Για το θέμα του ασύλου, λέμε «ναι, με προϋποθέσεις». Σας είπα δεν θέλω άσυλο - όαση, αλλά διακίνηση ιδεών, ελευθερία πολιτών, να μπορούν να γίνουν πραγματικοί πολίτες, να γαλουχήσουμε, όχι μόνο με το «επίσταμαι», αλλά να βγάλουμε αυριανούς ορθά σκεπτόμενους πολίτες.

Τα υπόλοιπα άρθρα, κυρία Πρόεδρε, τα καταψηφίζουμε.

Έχουμε τις επιφυλάξεις μας και στο θέμα της αυτοδιοίκησης και της ψηφιακής διακυβέρνησης της χώρας. Για το θέμα των φαρμάκων λέμε «ναι», αλλά η λέξη «δύναται» να γίνει «υποχρέωση», για να μπορέσουν οι άνθρωποι αυτοί πραγματικά να ανακουφιστούν.

Κάτι για τις αρχαιότητες. Θα ήθελα να δω ποια παράμετρο μπορεί να βάλει το Υπουργείο Δικαιοσύνης για τους αρχαιοκαπήλους. Ξέρετε τι συμβαίνει στην Ελλάδα, όλες αυτές δεκαετίας; Φεύγουν αρχαία από την Ελλάδα, πάνε στο Μόναχο και στη Βιέννη, που υπάρχουν οίκοι δημοπράτησης, δημοπρατούνται, παίρνουν επίσημα έγγραφα, επιστρέφουν στους ανθρώπους, που είχαν στα χέρια τους παράνομα τα αρχαία και οι άνθρωποι αυτοί, με χαρτί από την Αυστρία και τη Γερμανία, νομιμοποιούνται. Αυτό πρέπει να αλλάξει, γιατί ο αρχαιοκάπηλος δεν μπορεί να βγάζει από πάνω του την «προβιά του», παραμένει αρχαιοκάπηλος, γιατί θα δαπανηθούν πολλά χρήματα και στο θέμα των αρχαιοτήτων και επειδή το έθιξε και προηγουμένως η κυρία Υπουργός. Ευχαριστώ, κυρία Πρόεδρε.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Το λόγο έχει η κυρία Κεφαλίδου.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ, κυρία Πρόεδρε. Παρακολούθησα την κυρία Υπουργό, με πάρα πολλή προσοχή. Περιέγραψε την κατάσταση, στο χώρο των πανεπιστημίων και όντως, εκεί το θέμα της ασφάλειας είναι πιεστικό, άμεσο και ζητά αποτελεσματικές λύσεις. Είναι, όπως τα είπατε, κυρία Κεραμέως, το αναγνωρίζουμε.

Όμως, το ερώτημά μας είναι ότι έρχεστε σήμερα και μας λέτε ότι θέλετε εξομοίωση του πανεπιστημιακού, με το δημόσιο χώρο και αυτή η περίφημη εξομοίωση των πανεπιστημιακών χώρων με οτιδήποτε άλλο δημόσιο, που διατρανώνετε, αποτελεί για εμάς μια τεράστια παγίδα. Το πανεπιστήμιο είναι ειδικός χώρος είτε το θέλουμε είτε όχι.

Η κυρία Υπουργός, αλλά και οι περισσότεροι από τους συναδέλφους, που είναι νομικοί, εδώ μέσα, γνωρίζουν ότι η εξομοίωση ανόμοιων πραγμάτων τελικά οδηγεί στην ισοπέδωση. Αυτή την ισοπέδωση και εσείς, ως Αντιπολίτευση, την κατακεραυνώνατε. Θα σας πω ένα παράδειγμα. Ένα νοσοκομείο εν ώρα λειτουργίας, όπου γίνεται ένα χειρουργείο, είναι ένας ναός, όπου τελείται μια λειτουργία. Ένα κοιμητήριο, την ώρα μιας κηδείας, δεν είναι η Πλατεία Συντάγματος. Είναι ένας δημόσιος χώρος, αλλά δεν είναι η Πλατεία Συντάγματος και οι περίφημες αόριστες «αρμόδιες Αρχές» σας δεν μπορούν να λειτουργήσουν, στο πλαίσιο των αρμοδιοτήτων τους. Έτσι και τα πανεπιστήμια δε μπορούν να εξομοιωθούν με την Πλατεία Εξαρχείων.

Αυτό είναι κάτι, το οποίο θέλω να το σκεφτείτε ξανά, γιατί νομίζω ότι είναι κρίμα να χαθεί, με ευθύνη της Κυβέρνησης, μια μεγάλη ευκαιρία, στη λογική της αποκατάστασης της εύρυθμης λειτουργίας των πανεπιστημίων, που πραγματικά χρειάζεται να διαχέουν την καινοτομία, τη νεοτερικότητα και τη γνώση και εξαιτίας μιας πεισματικής εμμονής της Κυβέρνησης, σε μια κακοδιατυπωμένη διάταξη, που δημιουργεί πολλές ασάφειες και κενά και που θα μπορούσε αυτά να τα αναγνωρίσει ακόμα και ένας μη νομομαθής συνάδελφος, μέσα στην αίθουσα, οδηγηθούμε σε μη λύση. Εμείς, ως Κίνημα Αλλαγής, σας είπαμε από την πρώτη ημέρα ότι θέλουμε να συμβάλουμε θετικά, αλλά οι λύσεις θέλουμε να είναι αποτελεσματικές και να είναι λύσεις. Δεν απαντήσατε και σε κάτι ακόμα, κυρία Υπουργέ. Εάν θέλετε πραγματικά, με τη διάταξη σας, οι ένστολοι να κυκλοφορούν, ασχέτως αξιόποινης πράξης, μέσα στα πανεπιστήμια. Επιτρέψτε μου να σας πω ότι έτσι όπως είναι διατυπωμένο, νομίζουμε ότι δεν υπάρχει πια κοινή λογική, στον τρόπο, με τον οποίο, νομοθετούμε. Οι αστοχίες και οι ασάφειες, σε ένα τέτοιο νομοσχέδιο, νομίζω ότι δεν θα συγχωρεθούν σε κανέναν μας. Ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Το λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Ευχαριστώ, κυρία Πρόεδρε. Στο άρθρο 1, δεν εννοείτε στην ουσία συμπράξεις, που θα ήταν θεμιτό, αλλά ενοποιήσεις, με απορρόφηση παρατάξεων, μέσω πλαστών πλειοψηφιών. Ανενδοίαστα, προτείνετε την εξαφάνιση των άλλων παρατάξεων. Περιφρονείτε το γεγονός ότι οι παρατάξεις αυτές είναι αποτέλεσμα εκλογικής διαδικασίας. Αν αυτό δεν είναι πρωτοφανής προσβολή και ασύστολη αλλοίωση εκλογικού αποτελέσματος, τότε τι είναι; Δεν περιφρονείτε απλά την ψήφο των πολιτών, την ακυρώνετε, στην ουσία, όπως σας είπα και στην πρωτομιλία μου.

Οι εκλογές έγιναν και οι εκλογείς εκφράστηκαν, με βάση τη διάκριση, μεταξύ των υποψηφίων παρατάξεων. Με την προτεινόμενη ρύθμιση, επιχειρείται η αλλοίωση της εκφρασμένης λαϊκής βούλησης, χωρίς άλλες προϋποθέσεις. Προωθείτε την ενοποίηση και όχι απλά τη σύμπραξη παρατάξεων και μάλιστα, υπό τον όρο ότι η μία είναι αυτή, του Δημάρχου ή του Περιφερειάρχη, αφού η προβλεπόμενη σύμπραξη δεν είναι δυνατή μεταξύ των λοιπών παρατάξεων.

Δηλαδή, επανεισάγετε τις παρασκηνιακές ή υπόγειες συναλλαγές και μάλιστα για τη μερική ακύρωση της εκλογικής έκφρασης των πολιτών.

Συνεχίζετε, στο άρθρο 2, μεταφέροντας ουσιαστικές και κανονιστικές αρμοδιότητες του Δημοτικού Συμβουλίου στην Οικονομική Επιτροπή. Δημιουργείτε ένα υπερόργανο του οποίου η συγκρότηση διεκδικεί παράσημα. Πάση θυσία, πλειοψηφία του Δημάρχου και μάλιστα, χωρίς κάποια άλλη νομιμοποίηση. Ολοκληρώνετε το αντιδημοκρατικό σχέδιο, με την ακύρωση της διάρκειας της θητείας των Αντιδημάρχων και των εκλεγμένων Αντιπεριφερειαρχών, στο άρθρο 5.

Τέλος, περιφρονείτε και τα εκλεγμένα τοπικά συμβούλια, που ενώ ψηφίστηκαν σαν φορείς αποφασιστικών αρμοδιοτήτων, τα μετατρέπετε σε απλούς κομπάρσους - εισηγητές, ακυρώνοντας εν πολλοίς την εκλογική διαδικασία και την ίδια τη συμμετοχή των πολιτών.

Με τα άρθρα 8 έως 12, αποδίδονται στην Εκτελεστική Επιτροπή και την Οικονομική Επιτροπή δικαιοδοσίες, που αποψιλώνουν το πεδίο δράσης και απόφασης των Δημοτικών Συμβουλίων, ενώ προφανώς αυτές υστερούν εντελώς έναντι αυτού, στο επίπεδο της δημοκρατικής τους νομιμοποίησης. Το σύνολο των παρεμβάσεών σας στην Τοπική Αυτοδιοίκηση ολοκληρώνεται στο άρθρο 12, με την εφεύρεση ενός νέου είδους πλειοψηφίας, που φαίνεται να θέλει να ακυρώνει και να αποτρέπει κάθε πιθανότητα διαλόγου και σύνθεσης μεταξύ των προτάσεων. Αν καμία πρόταση δεν συγκεντρώνει την απόλυτη πλειοψηφία των παρόντων μελών του Δημοτικού Συμβουλίου, τότε η ψηφοφορία επαναλαμβάνεται, μεταξύ των πρώτων δύο ψηφοφοριών και προτάσεων και θεωρείται εγκεκριμένη η πρόταση, που θα πάρει τις περισσότερες ψήφους επί των παρόντων.

Βρήκατε, δυστυχώς, πρόσφορο έδαφος, χάρη στην προχειρότητα, με την οποία ο ΣΥΡΙΖΑ θέσπισε το νόμο για την απλή αναλογική στην Τοπική Αυτοδιοίκηση. Για μένα θα παραμείνει πραγματικά το ερώτημα, αν οι ατέλειες του πλαισίου του ΣΥΡΙΖΑ ήταν απλώς προϊόν ανικανότητας ή υπέκρυπτε και κάτι άλλο. Εσείς πλέον εκμεταλλευόμενοι, κατά το χειρότερο τρόπο, τις ατέλειες αυτές, ακυρώνετε ανενδοίαστα και στο σύνολό του ένα πλαίσιο που θα μπορούσε να δώσει φωνή σε όλους τους πολίτες. Αυτή η κατάφωρη παραβίαση της λαϊκής βούλησης, η ακύρωση στην πράξη των δημοκρατικών θεσμών, δεν αφήνει περιθώρια για βελτιωτικές προτάσεις. Η νομοθετική σας πρακτική μάς οδηγεί μόνο σε αδιέξοδα αγανάκτησης.

Στα άρθρα 20 έως 55, δημιουργούνται μια σειρά από θέσεις προϊσταμένων και γενικών διευθυντών, με πρόβλεψη οργανωτικών σχημάτων ισχνής βάσης, χωρίς κανένα ενδιαφέρον για τη δημιουργία λειτουργικών δομών, σύμφωνα με όσα στοιχειωδώς επιτάσσει η διοικητική επιστήμη. Η πρόθεση, που καταφανώς προέχει, είναι η δημιουργία θέσεων ευθύνης, ακόμη και χωρίς λειτουργική χρησιμότητα, δηλαδή, απλώς η τακτοποίηση προσωπικών φιλοδοξιών.

Στο άρθρο 20, παράγραφος 5, λειτουργείτε και ευθέως αντισυνταγματικά, αφού θέλετε να ορίσετε ότι ο Οργανισμός και οι αρμοδιότητες της Ειδικής Υπηρεσίας Διαχείρισης και Εφαρμογών Τομέα Τεχνολογιών, Πληροφορικής και Επικοινωνιών, που προφανώς δεν αποτελεί ειδικότερο θέμα ή θέμα με τοπικό ενδιαφέρον ή με χαρακτήρα τεχνικό ή λεπτομερειακό, θα καθορίζεται με απλή κοινή υπουργική απόφαση και όχι τουλάχιστον με προεδρικό διάταγμα, όπως επιβάλλεται.

Δεν είναι, δυστυχώς, δυνατό από άποψη χρόνου να αναφερθούμε σε κάθε άρθρο ξεχωριστά. Στα ακόλουθα άρθρα 56 έως 60, είναι προφανής ο υποκρυπτόμενος αληθής σκοπός σας, η είσοδος με κάθε τρόπο ιδιωτών στην κατακερματιζόμενη δημόσια ύλη.

Στο άρθρο 56, η ΗΔΙΚΑ μπορεί να μεταβιβάζει σε ιδιώτες, οι οποίοι πλέον θα υπόκεινται στον προσυμβατικό έλεγχο του Ελεγκτικού Συνεδρίου, το ίδιο και με το Εθνικό Κέντρο Τεκμηρίωσης και το Ελληνικό Κέντρο Διαστήματος. Εν τέλει φαίνεται, ότι το Υπουργείο Ψηφιακής Διακυβέρνησης προορίζεται να αναλάβει πρωτεύοντα ρόλο στις business, που σχεδιάζετε ή που προγραμματίζετε. Να μια άλλη μέθοδος της φιλελεύθερης λεγόμενης ανάπτυξης.

Στο άρθρο 78, νομιμοποιείτε συλλήβδην όλες τις εκκρεμείς πληρωμές προμηθειών των δημόσιων νοσοκομείων, ακόμη και αυτές που είναι εκκρεμείς ενώπιον της Δικαιοσύνης, με μόνο παραστατικό το τιμολόγιο, παρακάμπτοντας όλες τις λοιπές διαδικασίες και αμφισβητήσεις. Αναρωτιέται κάθε καλοπροαίρετος τι σκοπό εξυπηρετούν αυτές οι ρυθμίσεις σας, εκτός από το άμεσο συμφέρον και μάλιστα ανέλεγκτο, των προμηθευτών.

Στα άρθρα 80 έως 81, προβλέπετε τη δυνατότητα καταβολής του rebate και του claw back σε 120 δόσεις. Θα θέλαμε να ακούσουμε την αιτιολογία και για ποιο λόγο γίνεται αυτό. Η προσπάθεια μας να διαφωτιστούμε από την Αιτιολογική Έκθεση μάλλον είναι άκαρπη. Στα άρθρα 91 έως 92, δημιουργείται ένας μη ηλεκτρονικός μηχανισμός και αυτό μπορεί να έχει ολέθρια αποτελέσματα. Προσθέτως, η συμμετοχή στο προβλεπόμενο όργανο και μάλιστα με εξουσιοδότηση για λήψη αποφάσεων και σε συναφούς αντικειμένου ιδιωτικές εταιρείες ή ΜΚΟ, εθελοντικές οργανώσεις κ.λπ., μόνο απορίες γεννά ο πιθανός όρος όλων αυτών στη λήψη των αποφάσεων.

Για τα άρθρα 101 και 105 αναφέρθηκα στην ομιλία μου επί της αρχής του νομοσχεδίου, χθες, που αφορούν το άσυλο και το Ελληνικό, και θα αναφερθώ και αύριο στην Ολομέλεια, στη συζήτηση, που θα γίνει. Συμπερασματικά, είναι προφανές ότι οι προτείνοντες Υπουργοί, καθώς και το κλιμάκιο, που συνέταξε το παρόν νομοσχέδιο, όχι μόνο δεν αποσκοπούσε σε συναίνεση, αλλά αντίθετα αδιαφορούν παντελώς όσον αφορά στην επίτευξη των συγκλίσεων. Πρόκειται για σκληροπυρηνικό τρόπο νομοθέτησης, από πλευράς της κυβερνητικής παράταξης, μια πρόγευση που λάβαμε και με το νομοσχέδιο για το επιτελικό κράτος, που θεωρεί ότι με παρόμοια νομοθετήματα εξυπηρετείται η συγκυριακή παραταξιακή σκοπιμότητα και αυτό της αρκεί. Επαναπαυόμενη στη διαβόητη αυτοδυναμία, αδιαφορεί για συγκλίσεις και συναινέσεις και μεταβάλλει τις μικροσκοπικές της μικροσκοπιμότητες σε θεμέλιο του νομοθετικού έργου, ευτελίζοντας και τις διαδικασίες με την επίκληση του επείγοντος, χωρίς διαβούλευση, με όγκο διατάξεων, που κάθε μια από αυτές θα απαιτούσε κανονική συζήτηση. Βέβαια, από τα παραπάνω, είναι προφανές ότι η καταψήφιση του νομοσχεδίου επί της αρχής είναι για εμάς δέσμια ενέργεια. Δεν μας αφήνετε κανένα περιθώριο, αλλά επί των άρθρων επιφυλασσόμεθα για τη συζήτηση στην Ολομέλεια.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Το λόγο έχει η κυρία Χρηστίδου.

**ΡΑΛΛΙΑ ΧΡΗΣΤΙΔΟΥ:** Κυρίες και κύριοι Βουλευτές, για πρώτη φορά παίρνω το λόγο σε Επιτροπή της Βουλής. Δεν είναι δυνατόν να μην επισημάνω και εγώ, με τη σειρά μου, ότι με τη διαδικασία του επείγοντος, η Κυβέρνηση έφερε στη Βουλή ένα νομοσχέδιο, που συμπεριλαμβάνει μια σειρά από διατάξεις, που ήρθαν, ως επείγουσες, αν και είναι εξαιρετικά σημαντικές. Ο στόχος αυτής της διαδικασίας, υπήρξε προφανώς ο αιφνιδιασμός της κοινωνίας και η εκμετάλλευση των θερινών διακοπών των πολιτών. Πώς αλλιώς να δικαιολογηθεί το ότι στη δημόσια διαβούλευση των ελαχίστων ημερών αναρτήθηκαν 74 άρθρα, ενώ στη Βουλή κατατέθηκαν 107;

Επίσης, απουσιάζει και η Έκθεση της ΚΕΝΕ. Ανάλογες καταστάσεις ζούμε στις τρεις μέχρι σήμερα νομοθετικές πρωτοβουλίες της Κυβέρνησης, απόδειξη της αδιαφορίας της ίδιας και ως προς τις δημοκρατικές διαδικασίες και ως προς την κοινωνική διαβούλευση. Σε ανθρώπους σαν εμένα, που είμαστε νέοι Βουλευτές στο ελληνικό Κοινοβούλιο, αλλά και σε όσους ίσως αφελώς πίστεψαν στις προεκλογικές εξαγγελίες, αυτή η επίδειξη αυταρχισμού αποτελεί δείγμα του πραγματικού σχεδίου της διακυβέρνησης.

Από αυτόν τον κυκεώνα των 107 άρθρων, αναγκαστικά θα αναφερθώ μόνο στο άρθρο 64, αυτό του ασύλου και αυτό, διότι είναι αδύνατον να καλυφθούν όλα τα ζητήματα, για πολλά από τα οποία, άλλωστε, μίλησαν και πολλοί συνάδελφοι από το ΣΥ.ΡΙΖ.Α.

Η αξιότιμη Υπουργός Παιδείας, κατ' εντολή, βέβαια, του Πρωθυπουργού, αντί να φέρει στη Βουλή ένα ολοκληρωμένο σχέδιο, που θα αποτυπώνει τις απόψεις της Ν.Δ., σχετικά με την παιδεία, θεωρούμε ότι προβαίνει σε αποσπασματικές διατάξεις, που έχουν, πρωτίστως, συμβολικό χαρακτήρα. Είναι γεγονός πως ως προς το άσυλο, τουλάχιστον, δεν υπήρξε ιδιαίτερος αιφνιδιασμός, όπως έχουμε συνηθίσει σε άλλες διατάξεις, είναι γνωστή η χρόνια επικοινωνιακή προσπάθεια διαστρέβλωσης και ψευδολογίας, ως προς το τι συμβαίνει στα ελληνικά πανεπιστήμια και είναι στιγμές, που κάποιος μπορεί να ρωτήσει: Δεν υπάρχουν προβλήματα στα ακαδημαϊκά ιδρύματα της χώρας; Φυσικά και υπάρχουν, αλλά σε καμία περίπτωση, δεν υπάρχουν στο βαθμό, που υποστηρίζουν τα Μέσα, οι αγαπητοί συνάδελφοι, καθώς και η κυρία Υπουργός. Κάποιος άλλος μπορεί να ρωτήσει: Μπορούσαν αυτά τα κρούσματα παραβατικότητας να αντιμετωπιστούν, με την ισχύουσα νομοθεσία; Η απάντηση είναι προφανώς και ναι.

Ας πάρουμε για παράδειγμα τις περιπτώσεις διακίνησης ναρκωτικών, για τις οποίες μιλούν, επανειλημμένως, οι Βουλευτές της Κυβέρνησης. Γνωρίζετε πολύ καλύτερα από εμένα ότι η διακίνηση ναρκωτικών αποτελεί κακούργημα και η καταστολή της δεν εμποδίζεται από το άσυλο, βάσει, τουλάχιστον, της ισχύουσας νομοθεσίας. Γιατί, λοιπόν, η Αστυνομία, ενώ είχε την απόλυτη ευχέρεια από το νόμο να επεμβαίνει, χωρίς άδεια από κανέναν, δεν επενέβαινε; Η ίδια απόλυτη ελευθερία, χωρίς περιορισμούς επέμβασης της Αστυνομίας, ισχύει για όλες τις κακουργηματικές πράξεις. Επειδή, προφανώς, λοιπόν, δεν μπορείτε να αντικρούσετε αυτό το επιχείρημα, το παρακάμπτετε και αναφέρεστε μόνο στα πλημμελήματα, εντός των ακαδημαϊκών χώρων.

Πόσες φορές επιχείρησε η Αστυνομία να μπει σε πανεπιστημιακό χώρο, προκειμένου να επέμβει σε πράξεις πλημμεληματικού χαρακτήρα και εμποδίστηκε από τις Πρυτανικές Αρχές; Ούτε μία! Αντιθέτως, πόσες φορές ζητήθηκε από τις Πρυτανικές αρχές η σχετική επέμβαση της Αστυνομίας, χωρίς να υπάρχει ανταπόκριση από τις αρμόδιες Αρχές; Η απάντηση είναι πάρα πολλές!

Αυτό που παρακολουθούμε, κυρίες και κύριοι συνάδελφοι, αυτή τη στιγμή, είναι η τελική φάση ενός οργανωμένου, επιτρέψτε μας, σχεδίου. Για καιρό, επιτράπηκαν να υπάρξουν εστίες παραβατικότητας στα πανεπιστήμια, με την ανοχή των Αρχών, που έπρεπε και μπορούσαν κάλλιστα να επέμβουν, με το ισχύον νομικό πλαίσιο. Ταυτόχρονα, αυτές οι εστίες παραβατικότητας παρουσιάζονταν συστηματικά διογκωμένες και, πολύ φοβάμαι, με κινδυνολόγο τρόπο. Γι' αυτό λέμε πως τελικός στόχος είναι η κατάργηση του ασύλου, ως ακαδημαϊκού θεσμού ! Τελικός στόχος είναι η κατάργηση του ασύλου, ως συμβόλου δημοκρατίας, ως προμαχώνα ελευθερίας, ενώ πραγματικός σκοπός είναι, εν τέλει, η ιδιωτικοποίηση του δημόσιου πανεπιστημίου, αφού, πρωτίστως, θα έχουν αφοπλιστεί τα πανεπιστημιακά όργανα και οι φοιτητικοί σύλλογοι από κάθε τρόπο αντίστασης.

Δυστυχώς, όμως, για τους εμπνευστές αυτών των σχεδίων, η ακαδημαϊκή κοινότητα, οι πανεπιστημιακοί δάσκαλοι, οι φοιτητές, αλλά και όλοι οι δημοκρατικοί πολίτες, θεωρούμε ότι δε θα επιτρέψουν να καταργηθεί το πανεπιστημιακό άσυλο. Άλλωστε, στο παρελθόν δεν κατάφερε στην πράξη να το καταλύσει ούτε η χούντα ούτε κανείς άλλος. Σας ευχαριστώ πολύ, κυρία Πρόεδρε.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών)**: Ευχαριστούμε πολύ την κυρία Χρηστίδου. Το λόγο έχει ο κ. Παπανδρέου

**ΓΕΩΡΓΙΟΣ ΠΑΠΑΝΔΡΕΟΥ**: Ευχαριστώ, κυρία Πρόεδρε. Θα ήθελα να αναφερθώ μόνο στο θέμα της ηλεκτρονικής διακυβέρνησης, που θεωρώ ιδιαίτερης σημασίας και, βεβαίως, να ευχηθώ καλή επιτυχία στην Κυβέρνηση, με την έννοια ότι είναι κάτι το οποίο είναι εθνικής προτεραιότητας.

Θα ήθελα να ξεκινήσω, με μια μικρή ιστορική αναφορά, για να καταλήξω σε ένα συμπέρασμα, που ελπίζω να είναι και χρήσιμο συμπέρασμα για όλους μας και για την Κυβέρνηση. Όταν πρωτοσυνάντησα τους συναδέλφους μου Πρωθυπουργούς, στο πρώτο Συμβούλιο, που συμμετείχα στην Ε.Ε. και είχε βγει στη δημοσιότητα από τον κ. Προβόπουλο, τότε ότι το έλλειμμα είχε φτάσει στο 12,6 % - μετά, βεβαίως, ανέβηκε ακόμη περισσότερο - με υποδέχθηκαν, βεβαίως, με ιδιαίτερο σκεπτικισμό και με ιδιαίτερη πίεση, για να πάρουμε άμεσα μέτρα, μείωσης συντάξεων και μείωσης μισθών. Ιδιαίτερα ο κ. Τρισέ ήταν επίμονος.

Τότε τους είπα, δώστε μου χρόνο, διότι το πρόβλημα στην Ελλάδα δεν είναι, αν υπάρχουν και εκεί πιθανά προβλήματα, δεν είναι κύριο αυτό το ζήτημα, όσο είναι η έλλειψη μιας θεσμικής λειτουργίας του κράτους, που θα χτυπά τη σπατάλη, την ανομία, τη γραφειοκρατία και τη διαφθορά. Κατάφερα να τους πείσω προς το παρόν, γιατί μετά βέβαια από λίγους μήνες, λόγω και των αγορών, θεώρησαν ότι η σκληρή λιτότητα θα ήταν πιο αποτελεσματική. Βεβαίως και τότε παρεξηγήθηκαν τα λόγια μου και διαστρεβλώθηκαν κιόλας, ότι εγώ μίλησα για τον διεφθαρμένο ελληνικό λαό, ενώ αντιθέτως είπα το τελείως αντίθετο, ότι το σύστημα είναι εκείνο, το οποίο πρέπει να αλλάξει, για να μπορούμε να αντιμετωπίσουμε το θέμα της διαφθοράς.

Ξεκινήσαμε, λοιπόν, με διαδικασίες διαφάνειας, όπως της διαύγειας, της συνταγογράφησης, opengov και πολλά άλλα, χρησιμοποιώντας τη νέα τεχνολογία, ακριβώς, για να αντιμετωπίσουμε αυτά τα φαινόμενα. Γνωρίζετε ότι έτσι μπορέσαμε να μειώσουμε πάρα πολύ τις σπατάλες. Στο θέμα της συνταγογράφησης, παρότι ήταν μια πρώτη εφαρμογή, είχαμε τη μείωση τουλάχιστον 3 δις ευρώ, που είναι πολύ κοντά στο όσο είναι ο ΕΝΦΙΑ κάθε χρόνο. Άρα, λοιπόν, σκεφτείτε τι λεφτά πραγματικά υπήρχαν, εάν συνεχίζαμε αυτή τη διαδικασία.

Δυστυχώς, αυτή η διαδικασία δεν συνεχίστηκε. Ενώ μας είχε βγάλει ένα πανεπιστήμιο της Αμερικής σε μια μελέτη ότι ήμασταν η πιο γρήγορα αναπτυσσόμενη χώρα στην ηλεκτρονική διακυβέρνηση το 2011, το 2015, πια είχαμε φτάσει στην κατάταξη μαζί με την Αίγυπτο και το Πακιστάν. Δεν ξέρω τώρα, μετά από τέσσερα χρόνια ΣΥΡΙΖΑ, ποια είναι η κατάταξη μας, δεν ξέρω ποια μελέτη έχει γίνει. Και βεβαίως είχαμε κάνει και σύμβαση και με την Εσθονία και με τον ΟΟΣΑ για να προχωρήσουμε, τα οποία βεβαίως σταμάτησαν όλα αυτά τα ζητήματα.

Θέλω, όμως, να πω ότι αυτό δεν είναι ένα τεχνικό ζήτημα, είναι ένα άκρως πολιτικό ζήτημα. Το ανέφερε και ο κ. Πολάκης περιγράφοντας τη δική του εμπειρία. Αυτή η εμπειρία, η δική του, βεβαίως και σε πολλούς τομείς της διακυβέρνησης υπάρχει, τεράστια τα συμφέροντα, διότι όταν εμείς κάναμε τη συνταγογράφηση, δεν ήταν απλώς να βάλουμε ένα λογισμικό, τα συμφέροντα, που μας χτύπησαν, ιδιαίτερα, ήταν των μεγάλων πολυεθνικών και βεβαίως, υπήρχαν και μικρότερα συμφέροντα γιατρών, φαρμακείων κ.λπ.. Με πολιτικό κόστος προχωρήσαμε, όμως. Πράγματι, το θέμα της ηλεκτρονικής διακυβέρνησης είναι θέμα όχι μόνο τεχνικό. Υπάρχουν πολλά προβλήματα, όπως η μη συμβατότητα των διαφόρων συστημάτων, όπως το θέμα των πολλών ταυτοτήτων, που έχουμε, ΑΦΜ, ΑΜΚΑ, η πολιτική ταυτότητα, το διαβατήριο κ.λπ. , αλλά είναι εν τέλει ένα θέμα πολιτικής βούλησης. Και είναι θέμα σύγκρουσης με συμφέροντα, που θέλουν την ανομία, την αδιαφάνεια και κερδίζουν από αυτό. Άρα, λοιπόν, εγώ θέλω να τονίσω εδώ με τη Βίβλο, για την οποία μιλάει η Κυβέρνηση, ότι χρειάζεται - θέλω να το τονίσω αυτό - πολύ μεγαλύτερη συμμετοχή όλων των φορέων , καταρχήν όλων των Υπουργείων, αλλά και των κοινωνικών φορέων, ώστε να διαμορφωθούν εκείνες οι ευρύτερες πολιτικές συναινέσεις. Χαίρομαι, γιατί βλέπω ότι τουλάχιστον σε αυτό εδώ, οι παρατάξεις, δεν έχουμε πια διαφορά. Θα δούμε στην αν θα υπάρξει αυτή η πολιτική βούληση στην Κυβέρνηση. Θα αναγκαστεί να συγκρουστεί η Κυβέρνηση, αν πράγματι θέλει να κάνει αυτές τις αλλαγές, με πολλά συμφέροντα πελατειακά, που ουσιαστικά αυθαιρετούν, με το χρήμα του ελληνικού λαού.

Θέλω μόνο να συμπληρώσω, κυρία Πρόεδρε, ότι οι αντιδράσεις, που υπήρξαν, ήταν πολλαπλές, δυστυχώς και από τις δύο κυβερνήσεις μετέπειτα, ακόμη και στο θέμα της Διαύγειας. Το θέμα της Διαύγειας ήταν ένα πρώτο βήμα. Υπάρχουν πολλά ακόμη βήματα, που μπορούν να γίνουν. Θα σας πω κάτι πολύ απλό. Εμείς αναγκαστήκαμε – τεχνικό είναι το θέμα, αλλά έχει μια σημασία – να ανεβάσουμε τις αποφάσεις των Υπουργείων. Η λογική ήταν ότι καμία χρηματοδότηση, κανένα έξοδο του ελληνικού κράτους δεν είναι νόμιμο έξοδο, εάν δεν αναρτηθεί στην ιστοσελίδα της ελληνικής κυβέρνησης.

Αυτές αναρτήθηκαν με μια τεχνική διαδικασία, του pdf, ως εικόνα, ουσιαστικά. Αυτές δεν είναι εύκολα αναζητήσιμες από τον πολίτη. Θα μπορούσε, λοιπόν, να μετατραπούν αυτά, πολύ γρήγορα, σε μια άλλη μορφή ψηφιακή, που θα είναι πολύ πιο εύκολα αναζητήσιμες, αλλά να αξιοποιηθεί αυτό, π.χ. από τη λογική των big data και της τεχνητής νοημοσύνης των μεγάλων δεδομένων, ώστε να μπορούν να διαμορφώνονται πολιτικές. Π.χ. στο χώρο της Υγείας υπάρχουν πια τεράστια δεδομένα για το ποιες είναι οι ασθένειες, που έχει η χώρα μας, ποιες είναι οι επιδημίες, ποιες οι χρόνιες ασθένειες, ποιες είναι οι αδυναμίες, πού πρέπει να κάνουμε προληπτική ιατρική, πού πρέπει να μπούμε στα πανεπιστήμια ή στα σχολεία, για να ενημερώσουμε τα παιδιά και αυτά μπορούσαν να διαμορφωθούν, ως εργαλεία πολιτικής για ένα πολύ σωστό, καινούργιο σύστημα υγείας.

Το ίδιο ειπώθηκε, για την ηλεκτρονική κάρτα υγείας. Είναι τα big data, τα οποία μπορούν να αξιοποιηθούν και από start ups για να μπορούν να κάνουν πολλές εφαρμογές, που θα είναι χρήσιμες για τον πολίτη ή και για άλλες οικονομικές δραστηριότητες. Τα τονίζω αυτά, λέγοντας ότι ναι, χρειάζεται, όπως ειπώθηκε, να είναι πολύ ευέλικτες αυτές οι διαδικασίες, για να εξυπηρετούν τον πολίτη, να μην είναι γραφειοκρατικές. Χρειάζεται, όμως, να προστατεύσουμε και τα προσωπικά δεδομένα και αυτή η ισορροπία πρέπει να διατηρηθεί.

Κλείνοντας, θέλω να πω ότι τα θέματα της ηλεκτρονικής διακυβέρνησης είναι κεντρικής σημασίας, εθνικής σημασίας και αυτά δεν είναι απλώς θέματα κάποιων τεχνικών, δεν είναι απλώς θέματα κάποιων μάνατζερ. Χρειάζεται η πολιτική βούληση ολόκληρης της Κυβέρνησης, αλλά θα έλεγα και πολλών κοινωνικών φορέων μαζί, για να μπορούμε να συγκρουστούμε με τα κακώς κείμενα, μια πελατειακή διαδικασία και νοοτροπία, που έχει εξωθεσμικές, πολλές φορές, παρεμβάσεις, που σπαταλούν το βιός και το χρήμα του ελληνικού λαού. Ευχαριστώ πολύ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Το λόγο έχει η κυρία Κεραμέως.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων*):*** Έχει κατατεθεί μια υπουργική τροπολογία από το Υπουργείο Οικονομικών, Παιδείας και Εσωτερικών και αφορά στο εξής. Υπάρχουν κάποια πρόσωπα, βάσει προηγούμενου νόμου, τα οποία όταν καλούνται να καλύψουν κάποιες θέσεις Υπουργών, Αναπληρωτών Υπουργών, περιφερειαρχών, δημάρχων, γενικών γραμματέων και ούτω καθεξής, εάν παράλληλα είναι καθηγητές, προβλέπεται αναστολή των καθηκόντων τους. Αυτά από παλιά. Το ίδιο ισχύει και για τον πρόεδρο του ΕΟΠΠΕΠ, του ΙΚΥ και ούτω καθεξής. Σε αυτά προστίθεται, βάσει της προτεινόμενης τροπολογίας και ο Πρόεδρος του Συμβουλίου Οικονομικών Εμπειρογνωμόνων και κρίνεται αναγκαία η αναστολή των καθηκόντων και σε αυτή την περίπτωση, όπως και σε όλες τις άλλες, δεδομένου του ιδιαίτερα αυξημένου φόρτου εργασίας, που συνεπάγεται μια τέτοια θέση. Άρα, προστίθεται σε αυτές τις θέσεις του ΕΟΠΠΕΠ, του ΕΣΕΚΑΑΔ, Υπουργών, Υφυπουργών και ούτω καθεξής και η θέση του Προέδρου του ΣΟΕ.

**ΠΑΥΛΟΣ ΠΟΛΑΚΗΣ (Εισηγητής της Μειοψηφίας):** Να κάνω μια ερώτηση; Ποιος είναι σήμερα Πρόεδρος του Συμβουλίου Οικονομικών Εμπειρογνωμόνων; Είναι καθηγητής μήπως; Ξέρετε, κυρία Κεραμέως;

Στο σημείο αυτό η Προεδρεύουσα των Επιτροπών, κυρία Σοφία Βούλτεψη, έκανε την α΄ ανάγνωση των καταλόγων των μελών της Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καραγκούνης Κωνσταντίνος, Κελέτσης Σταύρος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Ταγαράς Νικόλαος, Τζαβάρας Κωνσταντίνος, Υψηλάντης Βασίλειος – Νικόλαος, Χαρακόπουλος Μάξιμος, Αυγέρη Θεοδώρα (Δώρα), Αυλωνίτης Αλέξανδρος – Χρήστος, Γεροβασίλη Όλγα, Καλαματιανός Διονύσιος – Χαράλαμπος, Κάτσης Μάριος, Λάππας Σπυρίδωνας, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Τζανακόπουλος Δημήτριος, Τριανταφυλλίδης Αλέξανδρος (Αλέκος), Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Παφίλης Αθανάσιος, Κανέλλη Γαρυφαλλιά (Λιάνα), Κομνηνάκα Μαρία, Αθανασίου Μαρία, Μπούμπας Κωνσταντίνος, Αδαμοπούλου Αγγελική και Μπακαδήμα Φωτεινή.

Από τη Διαρκή Επιτροπή Μορφωτικών Υποθέσεων, παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Βλάσης Κωνσταντίνος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κρητικός Νεοκλής, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Καλαφάτης Σταύρος, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Χειμάρας Θεμιστοκλής (Θέμης), Καφαντάρη Χαρά, Βασιλικός Βασίλειος (Βασίλης), Βέττα Καλλιόπη, Γκαρά Αναστασία (Νατάσα), Ζεϊμπέκ Χουσείν, Μάλαμα Κυριακή, Μάρκου Κωνσταντίνος, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Παππάς Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος (Γιώργος), Δελής Ιωάννης, Λαμπρούλης Γεώργιος, Βιλιάρδος Βασίλειος, Απατζίδη Μαρία και Σακοράφα Σοφία.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Το λόγο έχει ο κ. Υψηλάντης.

**ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ:** Ευχαριστώ, κυρία Πρόεδρε. Θα εστιάσω σε ένα άρθρο του νομοσχεδίου. Αφορά το άρθρο 5, παράγραφος 16, όπου προβλέπει τη συνέχιση αστικών εταιρειών μη κερδοσκοπικού χαρακτήρα, οι οποίες κατέχουν κεφάλαιο. Ένας από τους φορείς της περίπτωσης του άρθρου 100, παράγραφος 1 του «ΚΑΛΛΙΚΡΑΤΗ», όπου είναι δυνατή, με τη διάταξη αυτή, η δυνατότητα συνέχισης της λειτουργίας τους και μετά τη λήξη του χρόνου που προβλέπεται από τη συστατική τους πράξη, με κατάλληλη τροποποίηση του καταστατικού τους.

Με τη συγκεκριμένη διάταξη στο νομοσχέδιο, δίνεται η δυνατότητα σε αστικές εταιρείες μη κερδοσκοπικού χαρακτήρα, με κοινωνικό χαρακτήρα, να συνεχίσουν τη λειτουργία τους ακόμη και μετά τη λήξη του χρόνου, που προβλέπεται στη συστατική τους πράξη, με τροποποίηση του καταστατικού τους. Έτσι, αίρεται η υποχρέωση λύσης της εταιρίας, πράγμα που επιτρέπει την αναβίωση της, με απόφαση των εταίρων. Με την ίδια απόφαση, ορίζεται και η διάρκεια της εταιρίας.

Όπως διατυπώνεται η συγκεκριμένη διάταξη μπορεί, στην ουσία, να δίνει τη δυνατότητα ex tunc *(αναδρομικά)* να συνεχίζουν τη λειτουργία τους. Δεν εξειδικεύει, όμως, τις περιπτώσεις εκείνες, όπου υπάρχουν εταιρείες, που, ενώ είχαν λυθεί, τέθηκαν σε εκκαθάριση, δίχως όμως να έχει ολοκληρωθεί ποτέ η εκκαθάριση αυτή.

Συνεπώς, προτείνεται, αν έχετε την καλοσύνη και την πεποίθηση ότι πρέπει να δοθεί μια λύση σε αυτό εδώ το πρόβλημα, να συμπληρωθεί ένα εδάφιο, μετά το τέλος της παραγράφου αυτής, στη συγκεκριμένη διάταξη του νόμου, όπου θα λέει ότι η ίδια ρύθμιση ισχύει και για τις παραπάνω εταιρείες, των οποίων έχει λήξει η διάρκεια τους, που προβλέπεται από τη συστατική τους πράξη, εφόσον δεν έχει περατωθεί η εκκαθάρισή τους.

Πήρα το λόγο, διότι στην περιοχή μας, στη Ρόδο, λειτουργεί μια τέτοια εταιρεία, η οποία έχει ένα καταπληκτικό έργο. Μια τέτοια εταιρεία, μη κερδοσκοπική, στον τομέα της πολιτικής προστασίας, στην προστασία των πυρκαγιών. Οι άνθρωποι της, εδώ και δεκαετίες, στην κυριολεξία, έχουν σώσει καταστάσεις. Με τη συμπλήρωση αυτή, νομίζω ότι τους δίνουμε το δικαίωμα πραγματικά να σώσουν καταστάσεις, που για γραφειοκρατικούς λόγους, δεν τα είχαν καταφέρει.

Παρακαλώ, κύριε Υπουργέ, να λάβετε υπόψη αυτήν την παρέμβαση. Καταθέτω στα Πρακτικά τη συγκεκριμένη πρόταση και θα σας την δώσω και σε σας προσωπικά για να ληφθεί υπόψη. Ευχαριστώ πολύ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε πολύ, κύριε συνάδελφε. Και τώρα ο λόγος στην κυρία Τζούφη.

**ΜΕΡΟΠΗ ΤΖΟΥΦΗ:** Ευχαριστώ, κυρία Πρόεδρε. Αγαπητοί συνάδελφοι, κύριοι Υπουργοί, έχω τοποθετηθεί για τη διάταξη με το άσυλο. Θεωρώ, όμως, πώς σήμερα ξεκαθαρίστηκαν πολύ περισσότερο τα πράγματα. Νομίζω ότι είναι προφανές ότι η νομοθέτηση στοχεύει στην προληπτική αστυνομοκρατία, ονομάζοντας το πανεπιστήμιο ως ένα κοινό δημόσιο χώρο. Πάμε, λοιπόν, από το πανεπιστημιακό άσυλο στο αστυνομικό άσυλο. Και μάλιστα, ένα μοντέλο, που ο Πρόεδρος της Πανελλήνιας Ομοσπονδίας Αστυνομικών Υπαλλήλων, παρότι συμφωνεί με την κατάργηση του ασύλου, αναφέρεται στις πολλές αδυναμίες, που έχει αυτή η απόφαση, λέγοντας ότι «δεν θα εγκατασταθούμε στα πανεπιστήμια, δεν θα πληρώσουμε την ανεπάρκεια και την αναξιοκρατία των φορέων και δεν θα γίνουμε βίαιοι καταστολείς».

Καταλαβαίνει, λοιπόν, κανείς ότι αυτό το δόγμα της προληπτικής καταστολής και της αστυνομοκρατίας δεν μπορεί να βοηθήσει. Αντίθετα, θα βρεθούμε μπροστά σε πολύ σοβαρά διλήμματα και ανεξέλεγκτες καταστάσεις, που βάλλουν ευθέως κατά της ακαδημαϊκής ελευθερίας και τελικά, κατά της ίδιας της λειτουργίας του πανεπιστημίου.

Ακούσατε την Πρύτανη του Πανεπιστημίου Πατρών, η οποία τοποθετήθηκε σαφώς ότι είναι ένα θέμα, που πρέπει να λύνουν οι πανεπιστημιακές Αρχές μόνες τους, μαζί με τα συνολικότερα προβλήματα και την κινητοποίηση της πανεπιστημιακής κοινότητας. Βεβαίως, με τη βοήθεια των υπηρεσιών φύλαξης, καλύτερου φωτισμού. Επίσης, με την αξιοποίηση πορισμάτων, όπως είναι το μοναδικό πόρισμα, που υπάρχει της Επιτροπής Γαβρόγλου-Παρασκευόπουλου, που θα μπορούσαν να δουν τα πανεπιστημιακά Ιδρύματα και να συζητήσουν για ενσωμάτωση τέτοιων, μέσα στους εσωτερικούς κανονισμούς τους.

Και βεβαίως, είναι πολύ χαρακτηριστικά αυτά, που κατέθεσε ο κ. Καστανίδης, τα οποία απολύτως προσυπογράφω, λέγοντας πως μετά το νόμο 4009, που καταργούσε το άσυλο - δεν το ονομάζει καν ακαδημαϊκό άσυλο, όπως και ο παρών νόμος - είχαμε τις πιο βίαιες ενέργειες.

Επομένως, πρέπει να σκεφτεί πολύ σοβαρά η Κυβέρνηση πώς φαντάζεται αυτή την εφαρμογή αυτού του μέτρου. Και νομίζω ότι η συζήτηση αυτή έχει μόνο σαν στόχο να είναι το πρώτο νομοθέτημα της Κυβέρνησης του συμβολικού χαρακτήρα του νόμου και της τάξης και από την άλλη μεριά, ταυτόχρονα, αμαυρώνει τα πανεπιστήμια, ως κέντρα βίας και ανομίας. Επομένως, ανοίγει την πίσω πόρτα, για να θεωρήσει κανείς ότι μόνο τα ιδιωτικά πανεπιστήμια, όταν θα έρθουν, θα σώσουν την κατάσταση. Στόχος, όμως, κυρίως, όπως είπα και πριν, είναι η προληπτική καταστολή των αντιδράσεων. Και να πω και ένα παράδειγμα, γιατί αναφέρεται η ιστορία των ναρκωτικών. Σήμερα, βλέπω στο διαδίκτυο, έγινε επιχείρηση της Ασφάλειας για ναρκωτικά έξω από τα πανεπιστήμια και στις περιοχές της Αθήνας, ενώ υπάρχει το Άσυλο. Επομένως, δεν υπάρχει κανένα εμπόδιο να αντιμετωπιστούν αυτού του τύπου οι αξιόποινες πράξεις με το υπάρχον νομοθετικό πλαίσιο και να θυμίσω, επίσης, αυτό που είπε ο κ. Καστανίδης, ότι η κατάργηση του Ασύλου συγκρούεται με το Σύνταγμα και το παραβιάζει, όπως έξοχα είχε αναλύσει ο Αριστόβουλος Μάνεσης.

Σχετικά με το θέμα και τη συζήτηση, που έγινε, με τη Νομική Σχολή της Πάτρας. Νομίζω θα με ακούσει η κυρία Κεραμέως, γιατί αναφέρθηκε σε εμένα, αρκετές φορές, ονομαστικά, υποθέτω, λόγω της προηγούμενης θέσης μου στο Υπουργείο Παιδείας, ότι το επιχείρημα του κορεσμένου κλάδου και ότι εκατοντάδες νέοι επιλέγουν τη Νομική, δεν απαντάει επί της ουσίας, διότι ταυτόχρονα, εκατοντάδες νέοι επιζητούν αυτές τις επιλογές στο εξωτερικό. Επομένως, όταν κανείς μιλάει για περιορισμό της πρόσβασης, στέλνει και ανοίγει το δρόμο γι΄ αυτού του τύπου τις επιλογές, τη δυνατότητα των οποίων, έχουν μόνο παιδιά που έχουν την οικονομική δυνατότητα.

Επίσης θα έλεγα ότι δεν είναι σωστό το Υπουργείο Παιδείας να πυροδοτεί τον ανταγωνισμό ανάμεσα στα πανεπιστήμια και αναφέρομαι στη σύγκρουση μεταξύ του Πανεπιστημίου Πατρών και του Δημοκρίτειου και μάλιστα, θα μου επιτρέψετε να καταθέσω αυτό που είπε και η Πρύτανης, στη δήλωση του Πρύτανη του Δ.Π.Θ., που λέει ότι «Μας είχε υποσχεθεί ο Κυριάκος Μητσοτάκης ότι το πρώτο νομοσχέδιο της κυβέρνησής του θα ήταν η κατάργηση της Νομικής Πατρών» και χαιρόμαστε, που τηρεί τη δέσμευσή του. Νομίζω ότι είναι κάτι που πρέπει να το επαναξιολογήσετε.

Τρίτον, το θέμα της επαγγελματικής εκπαίδευσης. Αναφέρθηκε η κυρία Κεραμέως, εκτενώς στο θέμα. Χαιρόμαστε, ιδιαίτερα, που υιοθετεί το δικό μας σύστημα, δηλαδή, να καταστεί η επαγγελματική εκπαίδευση από λύση ανάγκης σε συνειδητή επιλογή.

Η διαφορά μας είναι ότι εμείς, αντί να καταργήσουμε ειδικότητες και να θέσουμε δύο χιλιάδες πεντακόσιους εκπαιδευτικούς σε διαθεσιμότητα, προχωρήσαμε σε μια χωρίς προηγούμενο μεταρρύθμιση, που, πραγματικά, κατέστησε την επαγγελματική εκπαίδευση ισότιμη επιλογή.

Μπορείτε, λοιπόν, εσείς να αρνείστε να αναγνωρίσετε το σημαντικό έργο, που συντελέστηκε, για πρώτη φορά, στην επαγγελματική εκπαίδευση, εμείς, όμως, είμαστε ικανοποιημένοι, που το έργο αυτό έχει αναγνωριστεί τόσο από την Ευρωπαϊκή Επιτροπή, που πρόβαλε τις δράσεις, που έχουν γίνει, ως καλές πρακτικές, όσο και από τους μαθητές και τις μαθήτριες, που όλο και περισσότερο την επιλέγουν, τις οικογένειες που την εμπιστεύονται και την εκπαιδευτική κοινότητα, που έδωσε τον καλύτερο εαυτό της, για να υποστηρίξει αυτή την πολύ κρίσιμη μεταρρύθμιση.

Για τα πιο ειδικά θέματα, τα οποία έθεσε η κυρία Κεραμέως, σχετικά με τα διετή προγράμματα των πανεπιστημίων, τα οποία καταργούνται, έχει υπάρξει μια αναλυτική ανακοίνωση, την οποία, επίσης, μπορώ να καταθέσω στα πρακτικά. Έχει δει το φως της δημοσιότητας, με κύρια παρατήρηση, ότι τα Τμήματα αυτά στα πανεπιστήμια, δεν είναι ίδια με τις σπουδές, που παρέχουν τα ΙΕΚ. Η προτροπή, δηλαδή, να πάνε τα παιδιά στα δημόσια ΙΕΚ δεν έχει να κάνει με αυτού του τύπου ούτε τις ειδικότητες ούτε το πλαίσιο. Μπορεί το πτυχίο, στο οποίο καταλήγουν, μετά από εξετάσεις πιστοποίησης, να είναι το ίδιο, επιπέδου 5 και με ευρωπαϊκά προσόντα, αλλά είναι τελείως διαφορετικές οι ειδικότητες που θεράπευαν αυτά τα αντικείμενα, είχαν εξασφαλιστεί οι πόροι, υπήρχαν αποφάσεις των Συγκλήτων και των πανεπιστημίων. Επομένως και πάλι, καταλύεται το αυτοδιοίκητο των πανεπιστημίων και χάνεται μια δυνατότητα, για τα παιδιά της επαγγελματικής εκπαίδευσης, πάρα πολύ σημαντική.

Καταληκτικά, η ερώτηση, που θα ήθελα να υποβάλω προς την αρμόδια Υπουργό Παιδείας, είναι ότι έχει κάνει μια σειρά από εξαγγελίες, από την πρώτη μέρα της διακυβέρνησής της. Προφανώς, θα τις δούμε σε κάποιο επόμενο νομοσχέδιο, δεν έχει κάνει, όμως, καμία αναφορά, παρότι την έχουμε προκαλέσει, τι θα κάνει για την αύξηση των δαπανών στην παιδεία. Σήμερα, αναγνώρισε ότι είναι οι Σχολές υποστελεχωμένες, ότι χρειάζονται προσωπικό. Επομένως, τώρα που έχει τη δυνατότητα, εκτός μνημονίων και επιτήρησης, σε ποια κατεύθυνση σκοπεύει να κινηθεί; Και επίσης, τι θα πράξει με τους μόνιμους διορισμούς; Αποφεύγει συστηματικά να απαντήσει σε αυτό το ερώτημα, ακόμη και για τους τέσσερις χιλιάδες πεντακόσιους μόνιμους διορισμούς στην Ειδική Αγωγή, αν θα υλοποιηθούν, τη στιγμή που στο άρθρο 62 του παρόντος νόμου, αυξάνετε, κατά 24, 5 εκατ. Ευρώ, τις διαθέσιμες πιστώσεις για αναπληρωτές και ωρομίσθιους εκπαιδευτικούς, αναγνωρίζοντας, προφανώς, εμμέσως τις τεράστιες ανάγκες του δημόσιου σχολείου. Ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Το λόγο έχει ο κύριος Δαβάκης.

**ΑΘΑΝΑΣΙΟΣ ΔΑΒΑΚΗΣ:** Σας ευχαριστώ πολύ, κυρία Πρόεδρε. Αναφερόμενος στο άρθρο 3, που αφορά τις αρμοδιότητες της Οικονομικής Επιτροπής των Δήμων, θα ήθελα να παρατηρήσω, ότι δεν έχει συμπεριληφθεί ρητή αναφορά στη δυνατότητα της Επιτροπής να εισηγείται στο Δημοτικό Συμβούλιο την αναπροσαρμογή ή την επιβολή νέων τελών δικαιωμάτων ή εισφορών και θα ήθελα, κύριε Υπουργέ, να το δείτε.

Σας ευχαριστώ πολύ, κύριε Υπουργέ, που μου λέτε, ότι είναι στο ειδικό άρθρο.

Επίσης, σχετικά με το άρθρο 19, λαμβάνοντας υπόψη τον όγκο των προσωπικών δεδομένων, που διαχειρίζεται πλέον η διοίκηση και τις σχετικές καθυστερήσεις, που έχουν παρατηρηθεί στην υλοποίηση των προβλέψεων του Ευρωπαϊκού Γενικού Κανονισμού Προστασίας Δεδομένων, είναι εξαιρετικά ενθαρρυντικό, ότι το νομοσχέδιο περιλαμβάνει την υλοποίηση αυτοτελούς Γραφείου Υπευθύνου Προστασίας Προσωπικών Δεδομένων. Επίσης, θα ήθελα να πω ότι είναι κάτι πρωτόγνωρο στο υπό σύσταση Υπουργείο και νομίζω ότι δίνει μία ευοίωνη προοπτική στην όλη ιστορία.

Για το πανεπιστημιακό άσυλο έχουν λεχθεί πολλά. Θεωρώ ότι επιτέλους, μπαίνει μία θα έλεγα τελεία, αν μπορούμε να το προσδιορίσουμε, με ένα σημείο στίξεως σ’ όλο αυτό, το οποίο συνέβαινε, επί περισσότερο από είκοσι χρόνια στο ελληνικό πανεπιστήμιο, σε μια πνιγερή περιρρέουσα ατμόσφαιρα, η οποία κυρίως έπληττε , κατά την άποψή μου, τις λαϊκές οικογένειες, δηλαδή, όλες αυτές τις οικογένειες των οποίων τα παιδιά, θέλοντας να σπουδάσουν στην τριτοβάθμια εκπαίδευση, είχαν ως μονόδρομο το εγχώριο ελληνικό Πανεπιστήμιο και ό,τι συναντούσαν από την ημέρα της εγγραφής τους στο Πανεπιστήμιο μέσα σε αυτό και ό,τι συνέθετε αυτή την υπόθεση και πιστεύω ότι δίνει επιτέλους μία απάντηση στο να γίνει επιτέλους το ελληνικό Πανεπιστήμιο, να επανέλθει μάλλον μια κανονικότητα, μια φυσιολογική κατάσταση πανεπιστημιακής κοινότητας και παιδείας. Αυτό είναι κάτι, το οποίο πιστεύω ότι το επιθυμεί ο κάθε Έλληνας πολίτης, ο οποίος προτίθεται να σπουδάσει τα παιδιά του στο ελληνικό πανεπιστήμιο. Διότι τα ανώτερα οικονομικά στρώματα, όπως όλοι γνωρίζουμε, δεν έχουν ανάγκη να σπουδάσουν τα παιδιά τους στο ελληνικό πανεπιστήμιο, υπάρχουν άλλοι «δρόμοι της εσπερίας», που άνετα και με ασφάλεια και με πολλές καλύτερες προοπτικές μπορούν να σπουδάσουν.

Αυτό το οποίο είπε η κυρία Υπουργός Παιδείας, σχετικά με την πρόβλεψη του άρθρου 65, για την κατάργηση της προοπτικής ιδρύσεως Νομικής Σχολής στην Πάτρα, γεγονός, το οποίο προβλεπόταν από «το τερατούργημα», όπως είχε τότε λεχθεί, από την τότε αντιπολίτευση - και νυν κυβερνητικό κόμμα, σημερινή κυβέρνηση, τερατούργημα - του νόμου Γαβρόγλου, δεν μπορώ παρά να πω δύο λόγια για ένα άλλο τερατούργημα, το οποίο έχει δημιουργήσει ο νόμος αυτός και αφορά τη μεταφορά της Νοσηλευτικής Σχολής από τη Σπάρτη στην Τρίπολη.

Θα μου πείτε τώρα ένας βουλευτής, κάποιος βουλευτής της ελληνικής περιφέρειας θέτει ένα ζήτημα, το οποίο έχει να κάνει με ένα τοπικό θέμα. Δεν είναι τοπικό θέμα. Είναι ένα ζήτημα, που έχει πλήξει ηθικά, συνειδησιακά, έναν ολόκληρο κόσμο και εν πάση περιπτώσει, εν ονόματι του δίκαιου και μόνο, θα ήθελα να καταγραφεί, για μία ακόμη φορά στα πρακτικά, γεγονός το οποίο, αυτή τη στιγμή, δεν φαίνεται να θεραπεύεται, από την παρούσα Κυβέρνηση, την οποία διακαώς στηρίζουμε, με την ψήφο μας, εμείς οι απλοί βουλευτές της Συμπολίτευσης, κάτι, το οποίο αποτελεί προσβολή και στην ακαδημαϊκή κοινότητα, αλλά και στο λαό της Λακωνίας. Το λέω αυτό, γιατί η αποδοχή των διατάξεων του νόμου Γαβρόγλου, επισύρει πολλών ειδών συνέπειες και «το τερατούργημα», όπως ελέχθη τότε, όταν είμαστε στην Αντιπολίτευση, γίνεται καθεστώς και δημιουργεί συνέπειες και έννομες καταστάσεις.

Αντιλαμβάνεστε, λοιπόν, ότι κατά παρέκκλιση και της πανεπιστημιακής δεοντολογίας και της φυσιολογικής, της λογικής, θα έλεγα, μάλλον, μεταφέρεται η Νοσηλευτική Σχολή από τη Σπάρτη, σαν να είναι χαρτοκιβώτιο, με το νόμο Γαβρόγλου, στην Τρίπολη. Η κυρία Υπουργός Παιδείας επικαλείται το μηχανογραφικό δελτίο, το οποίο έχει ήδη συμπληρωθεί από τα παιδιά και λέει «Τρίπολη», αλλά υπάρχουν και τα μηχανογραφικά δελτία, που είχαν συμπληρωθεί, από τους προηγούμενους φοιτητές και έλεγαν «Σπάρτη», του δεύτερου έτους, του τρίτου έτους και του τέταρτου έτους της Νοσηλευτικής Σχολής. Το έωλο επιχείρημα των πανεπιστημιακών, για τους οποίους η Σπάρτη έπεφτε μακριά και είναι ο μόνος λόγος, για τον οποίο ζήτησαν τη μεταφορά της Νοσηλευτικής Σχολής από τη Σπάρτη, στην Τρίπολη, ήταν ότι δεν γίνεται επαρκής κλινική εκπαίδευση στο Νοσοκομείο της Σπάρτης. Ένα αστείο επιχείρημα, διότι οι δύο μόνο ειδικότητες, που χρειαζόντουσαν οι νοσηλευτές, για να κάνουν πρακτική εξάσκηση, ήταν αυτή της Παιδιατρικής και των έκτακτων περιστατικών, που σε σαράντα πέντε λεπτά, πήγαιναν, με έξοδα του ίδιου του Πανεπιστημίου, στην Τρίπολη και έκαναν αυτή την άσκηση. Όταν, αυτή τη στιγμή, θα ζητηθούν από την κυρία Υπουργό, από το Πανεπιστήμιο, περαιτέρω οικονομικά κονδύλια για να υλοποιήσουν αυτή την απόφαση του κ. Γαβρόγλου, όταν υπάρχει ιδιόκτητο πανεπιστημιακό κτίριο στη Σπάρτη, θα ζητηθούν όλα εκείνα, τα οποία θα συνθέσουν μια νέα πανεπιστημιακή κατάσταση, που σήμερα δεν υπάρχει.

Ζητώ, ακόμα και αυτή τη στιγμή, από την κυρία Υπουργό, ελαυνόμενος από το ζήτημα της Νομικής της Πάτρας, να το ξαναδεί σοβαρά, να μην επικαλείται κάτι, το οποίο θα το επικαλούντο άλλοι και να αποδώσει δικαιοσύνη σε κάτι, το οποίο, επιτέλους, πρέπει να αλλάξει και αυτό είναι η παραμονή της Νοσηλευτικής Σχολής, στη Σπάρτη, με το έκτακτο δεδομένο, ότι πριν από λίγο καιρό, το Ίδρυμα Νιάρχος προτίθετο να ιδρύσει, να χτίσει νοσοκομείο στη Σπάρτη. Αντιλαμβάνεστε ότι όταν ενός τέτοιου επιπέδου ίδρυμα, όπως το Ίδρυμα Νιάρχος εξαγγέλλει τη δημιουργία νοσοκομείου στη Σπάρτη, εμείς να έχουμε Νοσηλευτική Σχολή στη Σπάρτη και ελέω του απελθόντος κ. Γαβρόγλου, να παίρνουμε τη Νοσηλευτική Σχολή και να την πηγαίνουμε στην Τρίπολη! Αυτά και μόνο ήθελα να πω. Πιστεύω ότι θα τα συμβουλευτεί και από τα πρακτικά η κυρία Υπουργός και θέλω να πω ότι αυτά, τα οποία λέμε στην αντιπολίτευση, καλό θα είναι να τα εφαρμόζουμε και ως Κυβέρνηση και τα εφαρμόζουμε, ως κυβέρνηση και δη, το κορυφαίο και εμβληματικό ζήτημα, που είναι ο νόμος Γαβρόγλου, ο οποίος απεκλήθη και δια στόματος του Πρωθυπουργού του κ. Μητσοτάκη, ως τερατούργημα και από στόματος της κυρίας, τότε Εισηγήτριας, κυρίας Κεραμέως, ως τερατούργημα. Ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστώ. Τι συμβαίνει κυρία Τζούφη; Δεν κατάλαβα.

**ΜΕΡΟΠΗ ΤΖΟΥΦΗ:** Το θέμα το συγκεκριμένο, το οποίο θέτει ο κ. Δαβάκης, είχε συζητηθεί σε ανοιχτή διαλογική συζήτηση, στην Επιτροπή Μορφωτικών και, παρουσία του Πρύτανη του Πανεπιστημίου Πελοποννήσου, πήρε την απάντηση ότι αυτή ήταν απόφαση του Πανεπιστημίου, διότι τα παιδιά δεν μπορούσαν να πάρουν επαρκή εκπαίδευση, για να πάρουν τον τίτλο σπουδών. Ήταν, λοιπόν, σαφώς ακαδημαϊκοί οι λόγοι και όχι οι λόγοι, τους οποίους αιτιάται ο κ. Δαβάκης. Είχε γίνει τότε αναλυτική συζήτηση, παρουσία του Πρύτανη και λυπάμαι πάρα πολύ, που, αυτή τη στιγμή, μπορεί να διαφωνεί με την προηγούμενη νομοθέτηση, αλλά δεν έχει δικαίωμα να φέρνει ένα θέμα, παρουσία αυτών, που θα μπορούσαν να το απαντήσουν.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Έχει δικαίωμα να φέρνει όποιο θέμα θέλει.

**ΜΕΡΟΠΗ ΤΖΟΥΦΗ:** Ναι, αλλά πρέπει να απαντηθεί. Είναι εκτός διαδικασίας, κυρία Πρόεδρε. Με συγχωρείτε. Επίσης, ακούγεται ο όρος «τερατούργημα». Η μεταρρύθμιση της τριτοβάθμιας εκπαίδευσης δεν είναι «τερατούργημα». Ήταν σημαντική ανάγκη.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Κύρια Τζούφη, τι θέλετε τώρα; Ακούστε να δείτε. Σας παρακαλώ, μισό λεπτό. Εδώ, δεν έχει κοπεί ο λόγος κανενός. Εσείς δεν έχετε κάποιο ρόλο να πείτε τι θα λέει ο καθένας, πως θα το αποκαλεί κ.λπ.. Όχι, όχι. Κάποιο λάθος κάνετε εδώ.

**ΜΕΡΟΠΗ ΤΖΟΥΦΗ:** Μπορώ να απαντήσω;

**ΑΘΑΝΑΣΙΟΣ ΔΑΒΑΚΗΣ:** Ως τι, πήρε το λόγο η κυρία Τζούφη;

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Δεν μπορείτε. Άμα ο καθένας απαντάει, μόλις τοποθετείται κάποιος… Δεν υπάρχει αυτή η διαδικασία.

**ΑΘΑΝΑΣΙΟΣ ΔΑΒΑΚΗΣ:** Κυρία Πρόεδρε, αναφέρεται σε ψευδή γεγονότα η κυρία, αναφέρεται σε αναληθή γεγονότα.

**ΜΕΡΟΠΗ ΤΖΟΥΦΗ:** Μια στιγμή. Είχα την συνευθύνη, όταν ψηφιζόταν το νομοσχέδιο και το ξέρετε. Γι’ αυτό πήρα τον λόγο.

**ΑΘΑΝΑΣΙΟΣ ΔΑΒΑΚΗΣ:** Κύρια Τζούφη, δεν είστε καλά ενημερωμένη. Όταν ρώτησα τον κ. Πρύτανη του Πανεπιστημίου Πελοποννήσου, δεν είχε να μου πει τίποτα. Ήμουν εδώ και τον ρώτησα, κυρία μου. Αλλά, γιατί παίρνετε το λόγο, για ένα θέμα, που δεν σας αφορά;

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Τι είναι αυτά που κάνετε, τώρα; Κύριε Δαβάκη, σας παρακαλώ πολύ.

**ΑΘΑΝΑΣΙΟΣ ΔΑΒΑΚΗΣ:** Ένας υφυπουργός δεν έχει νομοθετική πρωτοβουλία, δεν φέρατε εσείς το νομοσχέδιο τότε, ο κ. Γαβρόγλου το έφερε.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Κύριε Δαβάκη, σας παρακαλώ πολύ.

**ΑΘΑΝΑΣΙΟΣ ΔΑΒΑΚΗΣ:** Με όλο το σεβασμό...

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Κύριε Δαβάκη, ακούστε με σας παρακαλώ και ηρεμήστε λίγο. Εδώ έχει ο καθένας δικαίωμα να τοποθετείται και είδατε ότι υπήρχε άνεση χρόνου για όλους. Δεν μπορεί, όμως, κάθε φορά, που τοποθετείται κάποιος, επειδή υπάρχει μια ανάμνηση από το παρελθόν, να αρχίζει μια τέτοια συζήτηση. Έκανε την τοποθέτησή του, είπατε και εσείς, λοιπόν, ότι αυτό ήταν της Σχολής και από εκεί και πέρα τελείωσε. Έχει δικαίωμα να το λέει «τερατούργημα», να το λέει «ανοσιούργημα» ή να το λέει, όπως θέλει, είναι δικαίωμά του αυτό.

**ΑΘΑΝΑΣΙΟΣ ΔΑΒΑΚΗΣ:** Ο κ. Πρύτανης μάσαγε τα λόγια του, τότε, κύρια Πρόεδρε, αφήστε το. Τους έπεφτε μακριά η Σπάρτη, το γνωστό καθηγητικό κύκλωμα.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Κύριε Δαβάκη, καταλαβαίνουμε και αντιλαμβανόμαστε. Παρακαλώ πολύ, τελείωσε αυτή η συζήτηση, ειπώθηκαν και δόθηκαν οι εξηγήσεις και, από δω και πέρα, να ξέρουμε όλοι ότι μπορούμε να λέμε ό,τι θέλουμε, γι' αυτό υπάρχει το Κοινοβούλιο.

Παρακαλώ τον κ. Καμίνη να λάβει το λόγο, για πέντε λεπτά.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κυρία Πρόεδρε. Πρώτα απ' όλα, στο άρθρο 1. Προσπαθώντας να διορθώσει τις ατέλειες, που έφερε το σύστημα αυτό της ακραίας απλής αναλογικής, ο νομοθέτης, στο άρθρο 1, μιλάει για ένα πρόγραμμα σύμπραξης, μεταξύ της παράταξης του Δημάρχου και άλλης παράταξης ή άλλων παρατάξεων και απλώς υπογράφουν κάτι, το οποίο καταχωρείται στο προεδρείο και έληξε η ιστορία. Θεωρώ ότι αυτό δεν είναι επαρκές, θεωρώ ότι το πρόγραμμα αυτό, στην ουσία, υποκαθιστά το πρόγραμμα της τετραετίας του δημαρχιακού έργου της πλειοψηφίας και γι' αυτό θα πρέπει να διασφαλίσουμε ένα μίνιμουμ πολιτικής σοβαρότητας και αρτιότητας και να συζητείται στο δημοτικό συμβούλιο και γιατί όχι, να ψηφίζεται κιόλας.

Κάτι ανάλογο με τις προγραμματικές δηλώσεις της Κυβέρνησης. Η δεύτερη παρατήρηση, στο άρθρο 17. Εκεί προβλέπεται συνέντευξη δομημένη, για την πρόσληψη μιας κατηγορίας υπαλλήλων, είναι το Συμβούλιο Επιλογής Προϊσταμένων. Από θέση αρχής, πιστεύω ότι κάθε συνέντευξη για πρόσληψη στο Δημόσιο, πρέπει εφεξής να είναι δημόσια συνέντευξη, να έχουν τη δυνατότητα να παρίστανται ακόμη και οι ανθυποψήφιοι αυτών, οι οποίοι δίνουν τη συνέντευξη. Το είχαμε εφαρμόσει στο «Συνήγορο του Πολίτη», με πάρα πολύ μεγάλη επιτυχία.

Το τρίτο θέμα, αφορά το άρθρο 101. Το άρθρο 101 προβλέπει ουσιαστικά την καθιέρωση αναδρομικά του ασυμβιβάστου για τη θέση του Προέδρου της Επιτροπής Ανταγωνισμού και των μελών. Εγώ δεν είμαι καθόλου οπαδός της Προέδρου της Επιτροπής Ανταγωνισμού, θεωρώ ότι δεν έπρεπε να έχει καταλάβει κανένα από τα ύπατα αξιώματα, που διαδοχικά κατέλαβε. Άλλα, έτερον εκάτερον. Άλλο αυτό και άλλο να πάμε αναδρομικά, και ουσιαστικά να την παύουμε. Η αναδρομική καθιέρωση ασυμβίβαστων, στην περίπτωση των Ανεξάρτητων Αρχών, οι οποίες απολαμβάνουν κάποιων ενισχυμένων εγγυήσεων, είναι κάτι, που νομίζω ότι θα έπρεπε να αποφύγουμε. Ανοίγουμε μια κερκόπορτα, στο μέλλον, η κάθε κυβερνητική πλειοψηφία να μπορεί να απομακρύνει από τη θέση του μέλους της Ανεξάρτητης Αρχής, μέλος, το οποίο δεν θα της είναι αρεστό. Και φαίνεται ότι στην ουσία είναι φωτογραφική όλη αυτή η ιστορία, γιατί τα ασυμβίβαστα, που καθιερώνονται, αφορούν μόνο την Επιτροπή Ανταγωνισμού, ενώ κάλλιστα θα μπορούσαν να αφορούν και άλλες Ανεξάρτητες Αρχές.

Από θέση αρχής, λοιπόν, είναι κάτι, το οποίο πιστεύω ότι θα πρέπει να το καταδικάσουμε, παρόλο που επαναλαμβάνω ότι και η παράταξή μου είχε αντιταχθεί σθεναρά στην ανάδειξη του εν λόγω προσώπου στη θέση της Προέδρου της Επιτροπής Ανταγωνισμού. Σας ευχαριστώ, κυρία Πρόεδρε.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Κύριε Καμίνη, ευχαριστούμε και για την οικονομία του χρόνου. Τον λόγο έχει ο κύριος Ψυχογιός.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ, κυρία Πρόεδρε. Θα ήθελα να αναφερθώ σε τρία ζητήματα του νομοσχεδίου, ξεκινώντας από το άρθρο 64, για την κατάργηση του πανεπιστημιακού ασύλου. Κυρίες και κύριοι συνάδελφοι, όπως είχε πει και ο Γεώργιος Μαγκάκης, το πανεπιστημιακό άσυλο είναι η κατοικία της ακαδημαϊκής ελευθερίας και ως τέτοιο, πρέπει να το αντιμετωπίζουμε. Είναι ένας ακαδημαϊκός θεσμός, που κερδήθηκε, με αγώνες. Είναι σύμβολο της Δημοκρατίας και με την παρούσα διάταξη, εσείς το καταργείτε και βάλλετε ευθέως κατά του αυτοδιοίκητου της ακαδημαϊκής κοινότητας. Για να δούμε όμως, ποια είναι η πραγματική καθημερινότητα των πανεπιστημίων. Μήπως είναι αυτή η εικόνα, που έχουν τα πανεπιστήμια μας στο εξωτερικό, με τις επιδόσεις των αποφοίτων μας και η αντίληψη, που έχει ελληνική κοινωνία, για το ελληνικό πανεπιστήμιο; Το εκτιμά, το εμπιστεύεται, στέλνει τα παιδιά της και είναι περήφανη, που αποφοιτούν από κει. Μήπως επίσης, έχει να κάνει, κυρίως και κατά πλειοψηφία, με την ακαδημαϊκή λειτουργία, την ακαδημαϊκή κοινότητα, τη διδασκαλία, την έρευνα και όλες τις εκδηλώσεις, που έχουν να κάνουν με τη φοιτητική κοινότητα και την αλληλεπίδραση με την κοινωνία; Μάλλον αυτή είναι η καθημερινότητα των πανεπιστημίων, εκτός και αν εμείς ζούμε, σε άλλη χώρα.

Το τρίτο ζήτημα. Με το νόμο Διαμαντοπούλου του 2011, λύθηκε το πρόβλημα, που λέτε ότι απασχολεί τα πανεπιστήμια, όπου όντως υπάρχουν φαινόμενα, κατά τη γνώμη μου, μειοψηφικά, αυτή τη στιγμή; Λύθηκε το πρόβλημα αυτό, με το νόμο του 2011; Το αντίθετο, μάλιστα. Με επίσημα στοιχεία, τα οποία και άλλοι συνάδελφοι επικαλέστηκαν εδώ, επιδεινώθηκε η κατάσταση και οι εγκληματικές ενέργειες έγιναν ακόμα περισσότερες.

Ένα τέταρτο σημείο. Για να δούμε τι περιλάμβανε η νομοθεσία της Κυβέρνησης του ΣΥ.ΡΙΖ.Α. για το 2017. Περιλάμβανε τη δυνατότητα επέμβασης της δημόσιας Αρχής, σε περιπτώσεις, που τελούνται κακουργήματα και εγκλήματα κατά της ζωής, αυτεπαγγέλτως, από την αστυνομία και τη δημόσια δύναμη. Για τις υπόλοιπες περιπτώσεις αξιόποινων πράξεων ήταν υπεύθυνο το Πρυτανικό Συμβούλιο, το οποίο έπρεπε να αντιμετωπίσει το ζήτημα, ειδοποιώντας τη δημόσια αρχή και αυτό, όπως προέκυψε από τους φορείς, έγινε σε πολλές περιπτώσεις και είχε αποτέλεσμα από τις πρυτανικές αρχές. Αντιμετωπίστηκε το ζήτημα, λύθηκε και περιφρουρήθηκε και η δημόσια περιουσία. Επίσης, προέβλεπε την επέμβαση της Πυροσβεστικής και για άλλα τροχαία ζητήματα και άλλες υποθέσεις. Αυτό που κάνετε, με το νόμο που φέρνετε, είναι αυτό, που έγραφε και η εφημερίδα «ΚΑΘΗΜΕΡΙΝΗ». Ότι, με ένα τηλεφώνημα, μπορεί οποιοσδήποτε και για οποιαδήποτε αξιόποινη πράξη, η οποία δεν προσδιορίζεται σαφώς, να ειδοποιήσει. Αυτό είναι πάρα πολύ επικίνδυνο, που κάνετε, να επέμβει, δηλαδή, η δημόσια δύναμη στο δημόσιο πανεπιστήμιο, παραβιάζοντας την ακαδημαϊκή ελευθερία και το άσυλο. Δεν προσδιορίζετε ούτε καν το γεγονός ότι η ακαδημαϊκή ελευθερία και το δικαίωμα στο πανεπιστημιακό άσυλο είναι δικαίωμα στη μάθηση και τη γνώση, αφήνοντας το έρμαιο σε οποιαδήποτε ερμηνεία. Με αυτόν τον τρόπο, προσβάλλετε και δικά σας στελέχη, τα οποία είτε μέσα από τη φοιτητική κοινότητα, ανά τα χρόνια, αναδείχθηκαν, αξιοποιώντας αυτές τις δυνατότητες, τη ζωντάνια και την αλληλεπίδραση, που δίνει το άσυλο, είτε και τους δικούς σας Βουλευτές, όπως η κυρία Γιαννάκου, που, αντίστοιχα, το 2007, είχε φέρει μια νομοθετική ρύθμιση, η οποία έλεγε περίπου τα ίδια με αυτά, που έλεγε και το άρθρο του κ. Γαβρόγλου. Όμως, το πρόβλημα είναι αλλού, είναι στη χρηματοδότηση των πανεπιστημίων, που η Κυβέρνηση του ΣΥ.ΡΙΖ.Α. ενίσχυσε και στο κομμάτι της έρευνας και στο κομμάτι των καθημερινών αναγκών. Ίσως όχι όσο έπρεπε, αλλά έκανε σημαντικά βήματα. Είναι στα διετή προγράμματα, τα οποία καταργείτε, είτε απευθείας προς όφελος των η Ι.Ε.Κ. και βέβαια, απαξιώνοντας την επαγγελματική εκπαίδευση, που εμείς αναβαθμίσαμε. Με όλη αυτή την περιρρέουσα ατμόσφαιρα της δυσφήμισης των ελληνικών πανεπιστημίων, ως υποβαθμισμένα, καταλαβαίνετε τι εικόνα δημιουργείται στο εξωτερικό και τι ορέξεις ανοίγουν σε ιδιωτικούς φορείς και εταιρίες να ασχοληθούν με το θέμα της εκπαίδευσης.

Θέλω να πάω σε ένα ζήτημα, που έχει να κάνει, κυρία Πρόεδρε, με το άρθρο 98 του σχεδίου νόμου, με το οποίο αναστέλλεται επ’ αόριστον η εφαρμογή του θεσμού της έκτισης ποινής, με παροχή κοινωφελούς εργασίας εκτός φυλακής, ώστε σύμφωνα με την Αιτιολογική Έκθεση, να υπάρξει καλύτερη προετοιμασία των σχετικών διατάξεων.

Ακούσαμε τον κ. Υπουργό να αναφέρεται στο γεγονός ότι η προηγούμενη κυβέρνηση νομοθέτησε πρόχειρα. Ξέρετε, αυτό δεν προσβάλλει την προηγούμενη κυβέρνηση, προσβάλλει και απαξιώνει μια ολόκληρη Νομοπαρασκευαστική Επιτροπή, η οποία, επί μία δεκαετία, περίπου, έχοντας διαπρεπείς καθηγητές, έφερε τους ποινικούς κώδικες στη Βουλή και που προέβλεπε ό,τι πιο προοδευτικό και δημοκρατικό υπήρχε, όπως για παράδειγμα αυτό. Το άρθρο αυτό δεν επιφέρει μόνο την αναστολή της διάταξης αυτής, σε σχέση με την κοινωφελή εργασία και την έκτιση ποινής, αλλά όλο το θεσμό, από το 1991, τον καταργεί, σε σχέση με τη δυνατότητα αυτή.

Καταλαβαίνετε πολύ καλά, ότι με αυτό τον τρόπο, η Ελλάδα απομακρύνεται από ευρωπαϊκά πρότυπα, μένοντας επ’ αόριστον, χωρίς σύστημα εναλλακτικών ποινών στην Κοινότητα, χωρίς θεσμούς, μέσω των οποίων επιδιώκεται η πλήρης αποφυγή ή ο περιορισμός του εγκλεισμού στη φυλακή για πλημμελήματα. Βέβαια, ο Ποινικός Κώδικας προέβλεπε και μεταβατικές διατάξεις, βάσει των οποίων για τις πράξεις, που τελέστηκαν, αυτό θα μπορούσε να ξεκινήσει από 30/06/2019. Σας καλούμε, λοιπόν, να αποσύρετε αυτή τη διάταξη, διότι με αυτόν τον τρόπο, όπως και με άλλες διαδικασίες, τη διαταγή της ποινής και την αποχή από την ποινική δίωξη, δεν μπορούν να ανασταλούν και δεν μπορούμε να γυρίσουμε πίσω σε μια διαδικασία, η οποία είχε να κάνει, κυρίως, με το γεγονός ότι οι ποινές θα εκτελούνται ή θα εξαγοράζονται χρηματικά, βάζοντας ένα φραγμό ταξικό σε αυτούς, οι οποίοι θα μπορούσαν να την εξαγοράσουν και σε αυτούς, που δεν θα μπορούσαν.

. Κλείνοντας, θα ήθελα να σας ευχαριστήσω για την ανοχή σας και θα ήθελα να πω ότι πρόκειται για ένα νομοσχέδιο, το οποίο έρχεται, με την ελάχιστη δυνατή διαβούλευση, ένα πολύ κρίσιμο νομοσχέδιο, με πολύ σοβαρές διατάξεις και το οποίο αποπνέει τη συντηρητική διάσταση της Κυβέρνησης της Ν.Δ., που μας γυρίζει αρκετά χρόνια πίσω, σε διάφορους τομείς και βέβαια, μια ακροδεξιά και νεοφιλελεύθερη κατεύθυνση, που ταυτίζεται, δυστυχώς, με χώρες, όπως η Ουγγαρία και Πολωνία, που τορπιλίζουν, καθημερινά, το κράτος δικαίου. Ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε, κύριε συνάδελφε. Το λόγο έχει ο κ. Μπούγας.

**ΙΩΑΝΝΗΣ ΜΠΟΥΓΑΣ:** Κυρία Πρόεδρε, θα φροντίσω να είμαι σύντομος.

Σε ό,τι αφορά το άρθρο 101, νομίζω ότι οι πάντες συμφωνούμε σε αυτή την αίθουσα, ότι όσοι καλούνται να ηγηθούν των Ανεξάρτητων Αρχών θα πρέπει να παρέχουν εχέγγυα αντικειμενικής και απροσωπόληπτης κρίσης.

Επίσης, νομίζω ότι έχουμε καταλήξει στο ότι για να παρέχονται αυτά τα εχέγγυα, δεν θα πρέπει να υπάρχουν άμεσες ή έμμεσες εξαρτήσεις από πολιτικά πρόσωπα. Επίσης, τείνουμε, νομίζω, να συμφωνήσουμε ότι η σημερινή Πρόεδρος της Επιτροπής Ανταγωνισμού, λόγω των πρόσφατων ασυμβίβαστων καθηκόντων της, δεν παρέχει εχέγγυα αντικειμενικής άσκησης των καθηκόντων της.

Τέθηκε ένα ζήτημα, παρόλο που επί της αρχής νομίζω ότι όλοι συμφωνούμε στην ορθότητα της διάταξης του άρθρου 101 του νομοσχεδίου: Για την καθιέρωση αναδρομικά του ασυμβίβαστου και αν αυτό είναι σύμφωνο με τις διατάξεις της ευρωπαϊκής νομοθεσίας, τη νομολογία του Δικαστηρίου Ανθρωπίνων Δικαιωμάτων, αλλά και το ελληνικό Σύνταγμα. Αναφέρθηκαν περιπτώσεις και από τον κ. Καμίνη.

Εγώ θα ήθελα να κάνω μια απλή παρατήρηση. Διέτρεξα τη νομολογία όσο είχα χρόνο και διαπίστωσα ότι πράγματι ισχύουν αυτά, τα οποία ελέχθησαν, με την εξής σημείωση: Εκτός και αν από το κράτος γίνεται επίκληση επιτακτικών λόγων και νομίζω ότι η εμπέδωση αισθημάτων ασφάλειας δίκαιου, διότι έχουμε ένα δικαιοδοτικό, κατά βάση όργανο, είναι η Αρχή Ανταγωνισμού, συνιστά λόγο επιτακτικό, που μπορεί να δώσει αναδρομικότητα στους λόγους ασυμβίβαστου. Αυτή ήταν μια παρατήρηση, για την οποία πήρα το λόγο.

Η δεύτερη παρατήρησή μου αφορά το άρθρο 102 του νομοσχεδίου. Σήμερα, με τις ρυθμίσεις της Πράξης Νομοθετικού Περιεχομένου, από 27/6/2019, για όσες από τις παλιές κτηματογραφήσεις δεν έχουν οριστικοποιηθεί, οι αρχικές εγγραφές διακρίνονται σε δύο κατηγορίες: Εκείνες, στις οποίες η οριστικοποίηση επρόκειτο να επέλθει, μέσα στο 2018, εφόσον, βέβαια, η σχετική προθεσμία δεν έχει λήξει, μέχρι 30/11/2018 και στις οποίες, η προθεσμία θα συμπληρωθεί, μέχρι τις 31/12/2020 και στις κτηματογραφήσεις, που οριστικοποιούσαν στις αρχικές τους εγγραφές, από το 2019 και μετά και στις οποίες, η σχετική προθεσμία θα συμπληρωθεί, μετά το 2020. Πρόκειται για πολλές περιπτώσεις, σε πολλά σημεία της χώρας και σε νησιωτικές περιοχές, με συμπλήρωση των αντίστοιχων προθεσμιών, μέχρι το 2024 - 2025. Με τη νέα ρύθμιση και με τις καταργήσεις της παραγράφου 3 του άρθρου 102, επέρχεται μια δραστική σύντμηση της προθεσμίας, η οποία, σε όλες τις περιπτώσεις λήγει στις 31/12/2020. Νομίζω ότι αυτή η προθεσμία θα δημιουργήσει πολλά προβλήματα, ιδιαίτερα στις περιοχές εκείνες και αναφέρομαι σε περιπτώσεις κυρίως κατοίκων εξωτερικού, που θα πρέπει να υποβληθούν σε μια μακρά και δύσκολη διαδικασία, προκειμένου να εγείρουν τις αγωγές, για να μπορέσουν να εξασφαλίσουν τα εμπράγματα δικαιώματά τους επί των ακινήτων. Αυτό θα δημιουργήσει προβλήματα και στους ιδιώτες, αλλά και στις υπηρεσίες του δημοσίου, οι οποίες θα πρέπει, σε πολύ σύντομο χρονικό διάστημα, να διεκπεραιώσουν ένα πολύ μεγάλο όγκο διοικητικών διαδικασιών, που θα πρέπει να προηγηθούν, πριν την έγερση της αγωγής. Γι' αυτόν το λόγο, θα πρότεινα στον Υπουργό να λάβει υπόψη του αυτά τα δεδομένα και να δώσει μια ελαστικότερη προθεσμία έγερσης των σχετικών αγωγών, διότι νομίζω ότι αυτό θα είναι προς όφελος και των ιδιωτών και των δημοσίων υπηρεσιών. Ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Το λόγο έχει ο κ. Παππάς

**ΝΙΚΟΛΑΟΣ ΠΑΠΠΑΣ:** Ευχαριστώ, κυρία Πρόεδρε. Κύριε Μπούγα, νομίζω ότι έχει πάρα πολύ μεγάλο ενδιαφέρον η τοποθέτηση σας, διότι, απ' ό,τι φαίνεται, τη συγκεκριμένη τροπολογία θα την υπερψηφίσει μόνο η Ν.Δ..

Είναι απολύτως προφανές και λογικό ότι αναγνωρίσατε και την τοποθέτηση του κ. Καμίνη, εκ μέρους του Κινήματος Αλλαγής, που αναφέρθηκε και στη νομολογία και βεβαίως, στην αυτονόητη αλήθεια, που λέει ότι, εάν κάθε κυβέρνηση μπορεί να παύει τα μέλη μιας Ανεξάρτητης Αρχής, καθώς τρέχει η θητεία τους, σημαίνει ότι καταργείται η ανεξαρτησία τους. Η νομολογία δεν έχει αστερίσκους.

**ΙΩΑΝΝΗΣ ΜΠΟΥΓΑΣ:** Αν διαβάσετε τη νομολογία, αυτό ακριβώς λέει.

**ΝΙΚΟΛΑΟΣ ΠΑΠΠΑΣ:** Έχω εδώ την Εφημερίδα της Ε.Ε., όπου σαφέστατα η σχετική Οδηγία περιγράφει, αναλύει, τεκμηριώνει, ότι οι όροι διορισμού και οι λόγοι παύσης πρέπει να προϋπάρχουν. Δεν υπάρχει κανένας απολύτως αστερίσκος.

**ΙΩΑΝΝΗΣ ΜΠΟΥΓΑΣ:** Διαβάστε την αιτιολογία των αποφάσεων.

**ΝΙΚΟΛΑΟΣ ΠΑΠΠΑΣ:** Είναι γνωστές οι αποφάσεις και τις έχει επικαλεστεί ο κ. Δένδιας, η κυρία Κεραμέως, ολόκληρη η Ν.Δ., όπως τις είχε επικαλεστεί αυτούσιες και ο κ. Κυριτσάκης. Μην ταλαιπωρείτε το θέμα. Δεν υπάρχει σαφέστερη κατάσταση από αυτή, στην οποία θα μπορούσαμε να βρεθούμε και θα έχετε οδυνηρά αποτελέσματα, αν επιμείνετε. Σας καλώ να κάνετε αυτό, που έκανε ο κ. Γεραπετρίτης. Είναι τόσο εξόφθαλμη αυτή η ρύθμιση, που δεν αντέχει δευτερόλεπτο.

Όσον αφορά τον κ. Γεραπετρίτη, μάθαμε και κάτι τελευταία, καθώς στα Μέσα Μαζικής Ενημέρωσης είδαμε ότι ήταν αμειβόμενος από την Επιτροπή Ανταγωνισμού και θα είχε πολύ μεγάλο ενδιαφέρον να κατατεθούν όλα αυτά τα έγγραφα, όλες οι συμβάσεις, να δούμε σε ποιες υποθέσεις είχε αναμιχθεί και τι εξέλιξη είχαν.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Τι λέτε ακριβώς;

**ΝΙΚΟΛΑΟΣ ΠΑΠΠΑΣ:** Θα ζητήσουμε να κατατεθούν οι συμβάσεις, που έχει υπογράψει το νομικό γραφείο, στο οποίο απασχολούνταν ο κ. Γεραπετρίτης. Δεν υπαινίσσομαι καμία παρανομία.Παρανομία θα υπάρξει, ενδεχομένως, εάν δούμε ότι σε μια υπόθεση ένα γραφείο είναι δικηγορικό γραφείο και της εταιρίας, η οποία έχει την αντιδικία με την Επιτροπή Ανταγωνισμού και υπερασπίζεται και τα συμφέροντα της Επιτροπής Ανταγωνισμού. Εκεί νομίζω θα έχουμε κάποια παρανομία.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Τι σχέση έχει ο κ.Γεραπετρίτης με το νομοσχέδιο αυτό;

**ΝΙΚΟΛΑΟΣ ΠΑΠΠΑΣ:** Υπάρχουν δημοσιεύματα, κυρία Πρόεδρε, ότι ο κ.Γεραπετρίτης πριν τον διορισμό του…

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Μάλιστα, ναι, αλλά αυτό τώρα είναι άλλο νομοσχέδιο.

**ΝΙΚΟΛΑΟΣ ΠΑΠΠΑΣ:** Καθόλου, μιλάμε για την Επιτροπή Ανταγωνισμού.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Το οποίο έρχεται στο νομοσχέδιο του κ. Θεοδωρικάκου.

**ΝΙΚΟΛΑΟΣ ΠΑΠΠΑΣ:** Εγώ εδώ βρίσκομαι και αντικατέστησα συνάδελφο Βουλευτή του ΣΥ.ΡΙΖ.Α., επειδή έχω την ευθύνη του τομέα της Οικονομίας στο Κόμμα μας.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Μιλάτε για άλλον Υπουργό τώρα, γι΄ αυτό σας λέω. Δεν φέρνει ο κ. Γεραπετρίτης το θέμα της κυρίας Θάνου.

**ΝΙΚΟΛΑΟΣ ΠΑΠΠΑΣ:** Μην κάνετε ότι δεν καταλαβαίνετε.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Δεν καταλαβαίνω, πραγματικά.

**ΝΙΚΟΛΑΟΣ ΠΑΠΠΑΣ:** Ο άνθρωπος εργαζόταν εντίμως, προφανώς, προσέφερε τις υπηρεσίες του στην Επιτροπή Ανταγωνισμού.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ξέρετε πολύ καλά, ότι η Επιτροπή Ανταγωνισμού χρησιμοποιεί δικηγόρους. Δεν είναι στο νομοσχέδιο του, είναι σε αλλουνού Υπουργού.

**ΝΙΚΟΛΑΟΣ ΠΑΠΠΑΣ:** Είναι Υπουργός, εν ενεργεία της Κυβέρνησης.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Εγώ απλώς υπενθύμισα στον κ. Παππά ότι αυτό το θέμα δεν είναι στο νομοσχέδιο του κ.Γεραπετρίτη.

**ΝΙΚΟΛΑΟΣ ΠΑΠΠΑΣ:** Είναι απολύτως αυτό το θέμα, διότι πρέπει να εξετάσουμε τι σημαίνει διασφάλιση της ανεξαρτησίας της Αρχής. Η διασφάλιση της ανεξαρτησίας της Αρχής έχει και άλλες πτυχές.

Είχαμε την τοποθέτηση του Υπουργού Οικονομίας και Επενδύσεων. Νομίζω ότι με τέτοιου τύπου τοποθετήσεις, δεν προάγεται ο κοινοβουλευτικός διάλογος και θα έλεγα και στους Βουλευτές της Πλειοψηφίας, όταν ακούν πολλά «νενικήκαμεν», να καταλαβαίνουν ότι έχουν τελειώσει τα επιχειρήματα. Ο ρόλος της Βουλής και ο ρόλος των Κομμάτων είναι να συζητούν. Η Κυβέρνηση, η κυβερνητική Πλειοψηφία, μπορεί να νομοθετήσει και η Αντιπολίτευση ελέγχει και ελέγχει από το πρώτο δευτερόλεπτο της λειτουργίας της Βουλής, οπότε, θα έλεγα, κύριοι της κυβερνητικής Πλειοψηφίας, όταν ακούτε «νενικήκαμεν», να ανησυχείτε λίγο, διότι στερεύει το πηγάδι των επιχειρημάτων και με αυτό το στυλ, νομίζω, δεν προάγεται ο δημόσιος διάλογος.

Δύο αναφορές θα κάνω σε πρόσωπα. Είπε ο Υπουργός Οικονομίας και Επενδύσεων, ότι υπάρχει και στέλεχος, που πρόσκειται στη Ν.Δ., το οποίο παύεται. Δεν ισχύει αυτό, η θητεία του συγκεκριμένου έχει σταματήσει και έχει σταματήσει να υπηρετεί από το 2014 - δεν χρειάζεται να πω το όνομά του - αλλά εάν αυτή η καταφανώς αντισυνταγματική και παραβιάζουσα το Ευρωπαϊκό Δίκαιο ρύθμιση ψηφιστεί, ο συγκεκριμένος δεν θα επηρεαστεί.

Η δε κυρία Νάκου, για την οποία μου έγινε προσωπική επίθεση από τον Υπουργό Οικονομίας και Ανάπτυξης, είναι διακεκριμένη νομικός, είχε πολυετή πείρα στην ελληνική Επιτροπή Ανταγωνισμού, αλλά και τεράστια πείρα σε ζητήματα ευρωπαϊκά, που σχετίζονται, με την Επιτροπή Ανταγωνισμού.

Υπήρξε μια παραδοχή, μια απάντηση, σε ερώτησή μας, από την Πρόεδρο της Επιτροπής Ανταγωνισμού, σε σχέση με την εν εξελίξει υπόθεση της διανομής του Τύπου. Είπε ότι σε τρεις μέρες θα κατατεθεί το πόρισμα οικονομικού ελέγχου του Πρακτορείου Διανομής Τύπου.

**ΚΩΝΣΤΑΝΤΙΝΟΣ ΤΖΑΒΑΡΑΣ (Εισηγητής της Πλειοψηφίας):** *Ομιλεί εκτός μικροφώνου.*

**ΝΙΚΟΛΑΟΣ ΠΑΠΠΑΣ:** Αυτό είπε. Ρώτησα που βρίσκεται.

**ΚΩΝΣΤΑΝΤΙΝΟΣ ΤΖΑΒΑΡΑΣ (Εισηγητής της Πλειοψηφίας):** *Ομιλεί εκτός μικροφώνου.*

**ΝΙΚΟΛΑΟΣ ΠΑΠΠΑΣ:** Πού το ξέρει η Πρόεδρος; Ρωτήστε την, τι να σας πω τώρα; Ρωτήσαμε, αυτή την απάντηση πήραμε. Υπάρχει κάποιος Βουλευτής της Θεσσαλονίκης εδώ από τη Συμπολίτευση; Έχετε δει τα δημοσιεύματα, ότι οι εφημερίδες, στη Θεσσαλονίκη, διανέμονται από τις δύο το μεσημέρι και μετά; Θα σκάσει χοντρό θέμα με τη διανομή του Τύπου. Προσέξτε, έχουμε στείλει δύο φορές επιστολές. Δυστυχώς, ο κ. Κυριτσάκης αδράνησε. Και ο ομίλων και ο κ. Κρέτσος και ο Υπουργός Ανάπτυξης και ο Αντιπρόεδρος της Κυβέρνησης τότε, ο κ. Δραγασάκης.

Δύο φορές στείλαμε επιστολές στην Επιτροπή Ανταγωνισμού να κινήσει τις διαδικασίες ελέγχου, εάν υπάρχουν ζητήματα εκμετάλλευσης της δεσπόζουσας θέσης και ζητήματα μονοπωλίου. Προσέξτε την ευθύνη, που παίρνετε. Εάν βαλτώσει αυτή η κατάσταση και σε λίγες εβδομάδες δεn διακινείται o τύπος στην Ελλάδα, το στίγμα θα είναι τεράστιο.

Ολοκληρώνω με το εξής. Πρέπει να πάμε πίσω στα πρακτικά και να δούμε τι ακριβώς αναφέρθηκε, σε σχέση με τη διαβούλευση για το άσυλο, διότι, εάν έχει γίνει το λεγόμενο κατέβασμα σχολείων από τη διαβούλευση, πολύ φοβάμαι ότι κάποιος έχει παραβεί το νόμο, με τρόπο κραυγαλέο. Η διαβούλευση είναι κομμάτι της νομοθέτησης τυπικό και από εκεί πέρα, εάν αυτό διαπιστώσει, όπως καταγγέλθηκε, υπάρχει «σκαστή» παρανομία. Ευχαριστώ πολύ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε πολύ.

Το λόγο έχει ο κ. Γεωργαντάς.

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός** **Ψηφιακής Διακυβέρνησης):** Κύριε Παππά, η Αντιπρόεδρος της Επιτροπής Ανταγωνισμού εκτελεί τα καθήκοντά της απ’ το Μάρτιο του 2017. Εσείς σήμερα έρχεστε και αναφέρετε ζητήματα, τα οποία δήθεν, αν για λίγες μέρες απουσιάσει η σύνθεση αυτής της συγκεκριμένης Επιτροπής Ανταγωνισμού, θα καταρρεύσουν τα πάντα και θα δημιουργηθούν τα μείζονα προβλήματα σε όλη τη χώρα. Εγώ δεν ξέρω η κυρία Νάκου, αυτά τα δυόμισι χρόνια της παρουσίας της στην Επιτροπή Ανταγωνισμού, ως Αντιπρόεδρος, να έχει τρέξει ζητήματα, να έχει αναφέρει προβλήματα, να έχει ζητήσει επιτάχυνση. Οπότε θα δούμε τι θα υπάρξει, τι θα δρομολογηθεί και ποια είναι η ευθύνη όλων όσων μέχρι σήμερα ίσως ήταν σ' αυτή τη σύνθεση για τις όποιες καθυστερήσεις, ίσως έγιναν.

Σε κάθε περίπτωση, φαντάζομαι ένα κενό κάποιων λίγων ημερών. Δεν θα δημιουργήσει τα όποια προβλήματα, ίσως είναι ήδη διαμορφωμένα σ’ αυτά τα ζητήματα, τα οποία αναφέρατε και, πραγματικά, για τον κ. Γεραπετρίτη, ο οποίος προσέφερε τις νομικές του υπηρεσίες, δεν μπορώ να καταλάβω τι θα ζητήσετε να προσκομιστεί. Πέστε το, για να δούμε τι αντίστοιχο μπορεί να ζητηθεί για όλους όσους έχουν οποιαδήποτε σχέση με την Επιτροπή Ανταγωνισμού και είχαν όλ’ αυτά τα χρόνια. Κανένα πρόβλημα, ειδικά για το συγκεκριμένο, φαντάζομαι και νομίζω ότι όλοι καταλαβαίνουμε πως κακώς αναφέρετε αυτό το παράδειγμα, τουλάχιστον.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε, κ. Υπουργέ.

Το λόγο έχει ο κ. Μπιάγκης.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ, κυρία Πρόεδρε. Θεωρώ ότι το συγκεκριμένο νομοσχέδιο, που συζητάμε σήμερα, έρχεται να βάλει τρία θέματα. Το ένα αφορά το άσυλο – ουσιαστικά, είναι το άρθρο 64, όπως εισάγεται. Θέση, η οποία έχει γίνει ξεκάθαρη τόσο από την Εισηγήτρια της παράταξής μας, όσο και από τους υπόλοιπους ομιλητές. Δεν θα σας κουράσω ν’ αναφερθώ και εγώ πάνω σ’ αυτό. Πιστεύω ότι η θέση μας είναι ξεκάθαρη, πράγμα το οποίο θα ειπωθεί, θα την επαναλάβουμε και στην Ολομέλεια.

Το δεύτερο ουσιαστικό είναι η Επιτροπή Ανταγωνισμού – το άρθρο 101. Ακούγοντας κάποιος τον κ. Παππά, θα θεωρήσει ότι, πραγματικά, για πρώτη φορά, μπαίνει σ’ αυτό το χώρο και έρχεται και συμμετέχει στην προσπάθεια νομοθέτησης, ξεχνώντας την πρακτική, την οποία ακολουθούσε, μέχρι χθες, ο χώρος, τον οποίον εκφράζει, όντας αυτός Υπουργός. Κύριε Παππά, έρχεται σήμερα η Κυβέρνηση να νομοθετήσει, σε σχέση με το άρθρο 101 και την Επιτροπή Ανταγωνισμού, προσπαθώντας μια κακή επιλογή, που κάνατε εσείς, με τον τρόπο, που την είχατε κάνει και με τις επιλογές, όπως αυτές στηρίχθηκαν με τη Χρυσή Αυγή και να μη χάνουμε χρόνο. Ναι, το Ευρωκοινοβούλιο, όπως αυτό εκφράζεται. Καταλαβαινόμαστε. Έρχεται, λοιπόν, η σημερινή Πλειοψηφία ν’ αλλάξει αυτές τις επιλογές, που εσείς κάνατε, κατά τη γνώμη μου, μ’ έναν κακό τρόπον ο οποίος, πραγματικά, βάζει σε κίνδυνο όλο το εγχείρημα.

Θα ολοκληρώσω, λέγοντας δύο κουβέντες για την Τοπική Αυτοδιοίκηση. Στην Τοπική Αυτοδιοίκηση Α΄ και Β΄ βαθμού γίνεται μια προσπάθεια να δοθεί λύση και να δοθούν απαντήσεις, σε σχέση μ’ ένα κακό κείμενο, μ’ ένα κακό νόμο, το νόμο του «Κλεισθένη». Ο νόμος «Κλεισθένη» είχε προβλέψει μια σειρά από άξια λόγου, για να δοκιμαστούν στην Τοπική Αυτοδιοίκηση, μόνο που ήταν ένα ημιτελές βήμα, ένα μισό βήμα, με αποτέλεσμα να είναι ένα λαθεμένο βήμα. Είχαμε απλή αναλογική, από τη μια μεριά και επιλογές δύο διαφορετικών Κυριακών. Δηλαδή, τη μία βγάζαμε Δημοτικούς Συμβούλους και την άλλη βγάζαμε Δήμαρχο.

Είναι κατανοητό πιστεύω το ότι τα προβλήματα θα υπάρχουν, με αυτή την κατάσταση, που επικρατεί, όπως είναι επίσης κατανοητό, ότι τα προβλήματα δεν θα λυθούν με μια κακή νομοθετική πρωτοβουλία, που πήρε η Πλειοψηφία. Πήρε κακή νομοθετική πρωτοβουλία, για να λύσει τα κακώς κείμενα του προηγούμενου νόμου, του «Κλεισθένη», χωρίς να πάρει υπόψη της κάποιες σταθερές. Θεωρώ ότι τέτοια νομοθετήματα ουσιαστικά αντικαθίστανται, δεν διορθώνονται, είναι στο σύνολό τους λάθος, προσπαθεί, λοιπόν, με διορθωτικές κινήσεις, να δώσει απαντήσεις σε προβλήματα και είναι πλέον πεποίθησή μας ότι θα δημιουργήσουν περισσότερα προβλήματα από όσα θα ήθελαν να λύσουν.

Κύριε Υπουργέ, κύριε Λιβάνιε, απευθύνομαι σε σας, σχετικά με το άρθρο 18, που αφορά στους νέους δήμους, οι οποίοι σχηματίζονται, μετά από τις διασπάσεις κάποιων άλλων κύριων δήμων.

Έχετε φέρει ένα άρθρο, το οποίο προσπαθεί να λύσει κάποιας δευτερευούσης σημασίας θέματα, ουσιαστικά μεν, αλλά γραφειοκρατικά, κατ' ουσία. Είναι απόρροια ενός νομοθετήματος, που ήρθε τελευταία στιγμή στο Ελληνικό Κοινοβούλιο, δεν είχε προετοιμαστεί και δεν είχε δώσει τις απαιτούμενες απαντήσεις και λύσεις, που θα έπρεπε να δώσει και εσείς σήμερα, εισάγοντας το συγκεκριμένο άρθρο, θεωρώ ότι θα έπρεπε να λάβετε υπόψη και κάποια άλλα πράγματα. Για παράδειγμα, σας αναφέρω, για όσο μπορούν αυτά να σας κινήσουν το ενδιαφέρον, την αναγκαιότητα, που έχουν αυτοί οι δήμοι, που φτιάχνονται. Μιλάω, γιατί προέρχομαι από ένα Δήμο από το Νομό Κέρκυρας, ο οποίος ξέρετε ότι ταλανίζεται από τα θέματα των απορριμμάτων και από μια σειρά άλλα προβλήματα, οπότε θα έπρεπε, τουλάχιστον, από την πλευρά σας να έχετε προβλέψει, το πρώτο και το κυρίαρχο, τη σύσταση μιας ειδικής υπηρεσίας στο Υπουργείο σας, η οποία θα ήταν καλό να παρακολουθεί την πορεία αυτών των δήμων και τις αναγκαιότητες, που θα είχαν στην πορεία δημιουργίας τους. Επίσης, τη δυνατότητα, που θα έπρεπε να δίνατε σ' αυτούς τους νέους δήμους για τη θέση του Γενικού Γραμματέα, που δεν έχουν τη δυνατότητα, ανάλογα με κάποια ποσοστά, που βάζετε.

**ΘΕΟΔΩΡΟΣ ΛΙΒΑΝΙΟΣ (Υφυπουργός Εσωτερικών):** Έχουν πλέον όλοι, έχει φύγει το όριο.

**ΔΗΜΗΤΡΙΟΣ ΜΠΙΑΓΚΗΣ:** Χαίρομαι, γιατί είχα μείνει στις 18.000 - 20.000 πληθυσμό.

**ΘΕΟΔΩΡΟΣ ΛΙΒΑΝΙΟΣ (Υφυπουργός Εσωτερικών):** Οι διασπασμένοι δήμοι και στην Κέρκυρα και στην Κεφαλονιά και στη Σάμο και στη Λέσβο θα έχουν τη δυνατότητα να πάρουν Γενικό Γραμματέα, ανεξαρτήτως, αν προβλέπεται ή όχι στον Οργανισμό τους, για να τρέξει κυρίως στα πρώτα προβλήματα, που θα υπάρξουν.

**ΔΗΜΗΤΡΙΟΣ ΜΠΙΑΓΚΗΣ:** Ειλικρινά, χαίρομαι που το ακούω.

Αν θέλετε και αν έχετε προβλέψει για άμεση δυνατότητα προμηθειών μηχανολογικού εξοπλισμού σ' αυτούς τους νέους δήμους; Ειδικά για την Κέρκυρα, γνωρίζω πολύ καλά, κύριε Υπουργέ, ότι υπάρχουν μια σειρά από μηχανήματα. Λόγω των άλλοτε καποδιστριακών δήμων και των εταιρειών, που υπήρχαν, τότε, οι δημοτικές αυτές εταιρείες βρίσκονται σε εκκαθάριση, με αποτέλεσμα μια σειρά μηχανολογικού εξοπλισμού να είναι μπλοκαρισμένος. Μπορείτε να δείτε μήπως μπορείτε να διευκολύνετε τη σύσταση των νέων δήμων, με αυτά τα μηχανήματα; Είναι αρκετά τα μηχανήματα και είναι πολύ χρήσιμα.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Το λόγο έχει ο κ. Λάππας.

**ΣΠΥΡΙΔΩΝ ΛΑΠΠΑΣ:** Κυρία Πρόεδρε, μπαίνω κατευθείαν στα θέματα Δικαιοσύνης.

Ο κ. Υπουργός μας είπε ότι το άρθρο 95 και το άρθρο 96 είναι επαναφορά της ΠΝΠ, που είχαμε ετοιμάσει εμείς, ως Κυβέρνηση. Μίλησε για το άρθρο 98, που αφορά στην κοινωφελή εργασία και μας δήλωσε ότι δεν έχει πρόθεση ούτε σκέψη στο Υπουργείο να καταργήσει αυτό το θεσμό, όμως ακούστε τι λέει. Αναστέλλει το θεσμό, ένα θεσμό, που ίσχυε, από το 1991, τον εφαρμόζουν τα δικαστήρια, σήμερα και σήμερα τον αναστέλλει, συνολικά, ως θεσμό, με αποτέλεσμα τα δικαστήρια, που θα δικάζουν, μέχρι το χρόνο αναστολής να μην μπορούν να μετατρέψουν την ποινή ή σαν κύρια ποινή να επιβάλουν κοινωφελή εργασία, να μην μπορούν να μετατρέψουν τη ποινή φυλάκισης σε κοινωφελή εργασία και κυρίως - και το τονίζω να με ακούνε οι Υπουργοί της Δικαιοσύνης - αναστέλλεται και το μέτρο, που ήταν, ως αναμορφωτικό μέτρο, υπέρ των ανηλίκων.

Δεύτερον, δεν μίλησα καθόλου για το άρθρο 97. Αναστέλλει το άρθρο 13Α και 263 Α, ενώ είχαμε ένα νέο ορισμό του υπαλλήλου, βάσει του οποίου εφαρμόζονται πλήθος δεκάδων διατάξεων του ουσιαστικού Ποινικού Δικαίου, σήμερα, η εισαγγελία οικονομικού εγκλήματος, οι εισαγγελίες όλων των δικαστηρίων δεν θα έχουν να εφαρμόσουν ποινικές ουσιαστικές διατάξεις, γιατί δεν έχουν ορισμό του υπαλλήλου. Αναστέλλει τον ορισμό αυτόν, ο οποίος πλέον έχει δημιουργηθεί και έχει οριστεί, διότι υπάρχουν νέα νομοθετήματα, που έχουν συνεισφέρει νέες ιδιότητες. Παραδείγματος χάρη, οι συγγενείς, που είναι από την αναδοχή τέκνου, οι συγγενείς, που είναι από το Σύμφωνο Συμβίωσης, είναι νέες έννοιες, που δομούν την έννοια του υπαλλήλου. Όταν αναστέλλεις το άρθρο αυτό, ενώ υπάρχουν τα νομοθετήματα, τι θα εφαρμόσει ο εφαρμοστής του δικαίου; Περιμένω απάντηση, ιδίως από τον Υφυπουργό.

Τρίτον, η αναφορά του αρμόδιου Υπουργού Δικαιοσύνης από το βήμα της Βουλής ότι δύο δικαστικές αποφάσεις οφείλονται στην εφαρμογή των Κωδίκων, νομίζω ότι έτσι κάνει αντιπολίτευση στην Αντιπολίτευση; Ουσιαστικά, αντιπολιτεύεται τη Νομική Επιστήμη, που διακόνησαν κορυφαίες προσωπικότητες, στη χώρα, με ηγέτες, όπως το Μανωλεδάκη, την Καστανίδου, τον Ανδρουλάκη και πλειάδες τεραστίων νομικών αναστημάτων στη χώρα. Αναγνωρισμένους σε ευρωπαϊκό επίπεδο αυτούς προσβάλλει, όταν λέει ότι ο Κορκονέας και ο Φλώρος έτυχαν αυτής της ευνοϊκής αντιμετώπισης, λόγω των Κωδίκων. Ο θεσμός της απόλυσης ισχύει από 1917, με τον ν.841. Ο δε θεσμός των ελαφρυντικών, από το 1950 από τον πρώτο κώδικα, που ίδρυσε, τότε, ο καταπληκτικός καθηγητής, Νίκος Χωραφάς.

Εν πάση περιπτώσει, εκείνο που έχω να πω είναι ότι ο Κώδικας δεν είναι του ΣΥΡΙΖΑ. Ούτε αυταρέσκεια δεν μπορεί να εκφραστεί από εμάς ότι οι κώδικες είναι δικοί μας. Όταν λέμε ότι νομοθετεί στα γρήγορα τους κώδικες, πρέπει να πω ότι πάνω από 5 νομοπαρασκευαστικές επιτροπές επί μια 20ετία εργάστηκαν, συνεχώς, για να καταλήξουν τελικά, ομόφωνα, στο σχέδιο του Κώδικα Ποινικής Δικονομίας. Το Υπουργείο Δικαιοσύνη του ΣΥΡΙΖΑ τι έκανε; Απλά εισήγαγε για ψήφιση τους Κώδικες και το έκανε, με πολιτικό θάρρος. Όλα τα άλλα ανήκουν στη νομική κοινότητα.

Σχετικά με το άρθρο 101. Υπάρχει «μπουμπουνιστή» αντισυνταγματικότητα, που παραβιάζει, ευθέως, η διάταξη αυτή το άρθρο 101Α του Συντάγματος, όπου κατοχυρώνεται η βασική συνταγματική από τις κορυφαίες Αρχή του κράτους δικαίου. Θα το δούμε, αν θα υποβάλουμε ένσταση αντισυνταγματικότητας, για να την αναπτύξουμε περαιτέρω. Εγώ νομίζω ότι όλα τα θέματα έχουν λυθεί, σχετικά με το 101 και την Επιτροπή Ανταγωνισμού, κεφαλαιοποιώντας, όμως, ως προς την αναδρομικότητα, για να μην ψάχνουμε να βρούμε τι σημαίνει κρίση πολιτικής αντιπροσώπευσης, ένα σας λέω. Χθες, συνάδελφος της Πλειοψηφίας, μέσα στη Βουλή σηκώθηκε και είπε μια κουβέντα μόνο στην ομιλία του: «Το νομοσχέδιο του ελληνικού κράτους έχει επαναστατικό περιεχόμενο, μόνο για ένα λόγο, διότι έχουμε διάταξη που απαγορεύει την αναδρομική εφαρμογή διατάξεων νόμων, διαταγμάτων ΠΝΠ». Και σήμερα το καταστρατηγείτε πρώτοι και ψάχνετε μετά να βρείτε γιατί και πώς ο κόσμος στρέφεται, γυρίζει πλάτη στην πολιτική και έχουμε κρίση αντιπροσώπευσης. Τέτοια πολιτική υποκρισία, τέτοιος πολιτικός καιροσκοπισμός δεν υπήρξε ποτέ στην πολιτική σκηνή. Μέσα σε λίγες ώρες, η ίδια παράταξη να αλληλοσυγκρούεται και να αλληλογρονθοκοπούνται Υπουργοί, μέσα στα πλαίσια της ίδιας Κυβέρνησης. Πάρτε μια απόφαση και πείτε, η αναδρομικότητα του νόμου θέλετε να υπάρχει; Διότι εδώ είναι υπέρ της άποψης που εμείς και ο κύριος Καμίνης και πολλοί άλλοι υπηρέτησαν και έχουν μαζί τους και την άποψη της Ε.Ε. Θα πω για τον κ. Τζαβάρα, που είναι εραστής και οπαδός του Χάνς Κέλσεν, που έλεγε τι είναι δικαιοσύνη γι’ αυτόν. Είναι η δικαιοσύνη της ειρήνης, της ελευθερίας, της Δημοκρατίας, της ανεκτικότητας. Πως την εννοείτε εσείς ; Και το αφιερώνω και στην Υπουργό Παιδείας, που φέρνει για το άσυλο μια διάταξη, νομικός αυτή και νομικοί και εμείς, που έχει τεράστιους κινδύνους, μόνο από τη νομική σκοπιά, δεν λέω από την πολιτική ή την ακαδημαϊκή πλευρά.

Ακούστε, λοιπόν, συνάδελφε, κύριε Τζαβάρα, πώς διαβάζεται ο Χανς Κέλσεν και τι σημαίνει νομική σκέψη ανεκτικότητας: «Η Αρχή της Ανεκτικότητας ταυτίζεται με την ελευθερία της σκέψης και την ελευθερία εν γένει. Αποτελεί την ψυχή της επιστήμης και ιστορικά προκύπτει από την εμπειρία των θρησκευτικών πολέμων στην Ευρώπη και τη λογική της ειρήνευσής τους. Ταυτόχρονα, αποτελεί το κατεξοχήν κριτήριο για το διαχωρισμό της δημοκρατίας από κάθε μορφή αυταρχισμού». Ε, λοιπόν, αυτή την ανεκτικότητα την καταστρατηγείτε και πολύ φοβάμαι, τελικά, ότι όλα τα Υπουργεία θα έχουν πλέον οδηγό, πλοηγό και θα πυροδοτεί και θα γαλουχεί τις σκέψεις τους μια αντίληψη, πιθανόν του Πρωθυπουργού σας ή κάποιων άλλων, να υπάρχει μια αστυνομικοποίηση των πάντων, της δικαιοσύνης, εδώ με την υπαγωγή των σωφρονιστικών και άλλων δομών του Υπουργείου Προστασίας του Πολίτη, στην παιδεία εκεί με το άσυλο. Εάν θέλετε, λοιπόν, να μετατρέψετε ένα κράτος με αρχή δικαίου σε αστυνομικό κράτος, κάνετε λάθος!

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών)**: Ευχαριστούμε πολύ, κύριε συνάδελφε.

Το λόγο έχει η κυρία Μάνη – Παπαδημητρίου.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ**: Ευχαριστώ, κυρία Πρόεδρε. Κυρίες και κύριοι συνάδελφοι, είναι, πράγματι, άξιον απορίας και, ταυτόχρονα, αντιφατικό πώς, ενώ εσείς οι συνάδελφοι της Αξιωματικής Αντιπολίτευσης υπερασπίζεστε τις συμπράξεις στο χώρο της Τοπικής Αυτοδιοίκησης, στο παρόν νομοθέτημα, που κινείται, σε αυτή την κατεύθυνση, στην κατεύθυνση των συγκλίσεων και των συμπράξεων, αντιδράτε. Προφανώς, όταν είναι, με τα δικά σας μέτρα και σταθμά, είναι σωστές οι συμπράξεις, ενώ δεν είναι, όταν είναι με της Ν.Δ.

Αντιδράτε, κύριοι συνάδελφοι, και ισχυρίζεστε αντισυνταγματικότητα, όταν η θεσμοθέτηση του «ΚΛΕΙΣΘΕΝΗ» είναι η επιτομή της αντισυνταγματικότητας, καθώς καταργεί την ουσιαστική διάταξη της Τοπικής Αυτοδιοίκησης, στο άρθρο 102 του Συντάγματος, που ορίζει ότι οι τοπικές υποθέσεις χειρίζονται από την Τοπική Αυτοδιοίκηση.

Περαιτέρω, κυρίες και κύριοι συνάδελφοι, όσον αφορά ένα ζήτημα, που συζητήθηκε, πάρα πολύ και αφορά την αποφασιστική αρμοδιότητα των τοπικών συμβουλίων και, μάλιστα, ο κύριος συνάδελφος, Εισηγητής του ΣΥ.ΡΙΖ.Α., είπε ότι είναι θέμα αναπαραγωγής του συστήματος της τοπικής διαπλοκής.

Ακούστε, κύριε συνάδελφε: Όταν θεσμοθετήθηκε ο νόμος του «Καλλικράτη», το 2010, από τον τότε Υπουργό Εσωτερικών, κ. Ραγκούση, δομήθηκε στη βάση της λογικής της συνένωσης των μικρών Δήμων, ούτως ώστε να ελέγχονται και τα έργα, να γίνονται από μια επιτελική δομή και, από εκεί και πέρα, να μη γίνεται κατασπατάληση του δημοσίου χρήματος, αλλά να γίνεται πιο ορθολογική τοποθέτηση του δημοσίου χρήματος. Τώρα, τι προτείνετε; Να πάμε σε αντιστροφή αυτής της λογικής; Να γυρίσουν πάλι πίσω οι αρμοδιότητες, σε αντίθεση με τη φιλοσοφία του νόμου του «ΚΑΛΛΙΚΡΑΤΗ» του κ. Ραγκούση;

Έγινε μια αναφορά, επίσης, για το ανέκκλητο της δήλωσης για τη σύμπραξη, ότι είναι αντισυνταγματικό. Θα ήταν ορθότερο να πείτε για ποιο λόγο είναι αντισυνταγματική η διάταξη, που αφορά το ανέκκλητο. Καταρχάς, είναι προφανές ότι, επειδή πρόκειται για μια σοβαρή απόφαση, αυτή της προσχώρησης, απαιτεί και ώριμη σκέψη και γι' αυτό το λόγο υπάρχει και αυτή η διατύπωση. Σε κάθε περίπτωση, κυρίες και κύριοι συνάδελφοι, υπάρχει η δυνατότητα του Δημοτικού Συμβούλου να αποχωρήσει από την παράταξη.

Έγινε, επίσης, μια αναφορά για την περίπτωση, που απαιτείται η γνώμη των υπηρεσιακών παραγόντων της Οικονομικής Επιτροπής, όταν υπάρχει μια παράλληλη πρόταση από μια άλλη παράταξη. Δεν είναι κακό αυτό! Εξάλλου, η διάταξη δεν μιλάει για σύμφωνη γνώμη. Όταν δε μιλάει ρητά για σύμφωνη γνώμη, σημαίνει ότι δεν είναι δέσμια η γνώμη της Υπηρεσίας.

Ένα άλλο ζήτημα είναι η Αρχή της Επικουρικότητας, δηλαδή, μιας από τις βασικές αρχές του Ενωσιακού Δικαίου της Ε.Ε., που έχει να κάνει με την εγγύτητα, στη λήψη αποφάσεων, με την έννοια να είναι όσο το δυνατόν εγγύτερα στον πολίτη. Αναφέρθηκε από πολλούς συναδέλφους της Αντιπολίτευσης και με κάθε σεβασμό και στο πρόσωπο της συναδέλφου, της Ειδικής Αγορήτριας του Κινήματος Αλλαγής, θα ήθελα να υπενθυμίσω ότι η Αρχή της Επικουρικότητας, κυρία συνάδελφε, ίσχυε και όταν θεσμοθετήθηκε ο νόμος του «ΚΑΠΟΔΙΣΤΡΙΑ» και ο νόμος του «ΚΑΛΛΙΚΡΑΤΗ».

Θα ήθελα να απευθυνθώ προς τον κύριο Υπουργό και να τονίσω δύο ζητήματα. Το ένα αφορά τον συμπαραστάτη. Όταν αναφέρετε στη διάταξη το 2/3 των παρόντων μελών, φαντάζομαι ότι θα υπάρχει η πλειοψηφία, η νόμιμη απαρτία.

**ΘΕΟΔΩΡΟΣ ΛΙΒΑΝΙΟΣ (Υφυπουργός Εσωτερικών)** *(εκτός μικροφώνου)*: Προφανώς.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ**: Ε, βέβαια!

Ένα άλλο ζήτημα, που αφορά την απαραίτητη γνωμοδότηση του δικηγόρου, για τις περιπτώσεις άνω των 60.000€. Επί ποινή ακυρότητας της απόφασης, ευθύνη ο δικηγόρος δεν θα έχει, προφανώς, έτσι; Εάν, δηλαδή, λάβει μια λανθασμένη απόφαση, τι μπορεί να επικαλεστεί ο εκπρόσωπος του Δήμου; Τι θα γίνει;

**ΘΕΟΔΩΡΟΣ ΛΙΒΑΝΙΟΣ (Υφυπουργός Εσωτερικών)** *(εκτός μικροφώνου)*: Είναι διάταξη που υπάρχει ήδη.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ**: Η διάταξη που υπάρχει ήδη! Τέλος, επιτρέψτε μου να πω δύο λόγια για το πολυσυζητημένο άρθρο 64 του Υπουργείου Παιδείας, το σχετικό με το άσυλο, που διχάζονται οι απόψεις, για το αν κατοχυρώνεται συνταγματικά.

Ακούστηκε από την Αξιωματική Αντιπολίτευση, αν δεν κάνω λάθος, ο συνάδελφος ο κ. Τζανακόπουλος, είπε ότι η σημερινή διάταξη προβλέπει ότι η αστυνομία έχει τη δυνατότητα να εισέρχεται στο πανεπιστήμιο, εφόσον τελούνται αυτόφωρα κακουργήματα. Πώς είναι η πραγματικότητα, να δούμε λίγο τη διάταξη. Επέμβαση δημόσιας δύναμης σε χώρους των Α.Ε.Ι. επιτρέπεται, αυτεπαγγέλτως, σε περιπτώσεις κακουργημάτων, καθώς και εγκλημάτων κατά της ζωής και ύστερα από απόφαση του Πρυτανικού Συμβουλίου, σε οποιαδήποτε άλλη περίπτωση. Τι μπορεί να γίνει; Διαπράττεται ένα αδίκημα, μέσα στο χώρο του πανεπιστημίου. Τι θα πρέπει να γίνει, την ώρα διάπραξης ενός αδικήματος; Να συγκληθεί στο Πρυτανικό Συμβούλιο, να συνεδριάσει νομίμως, να υπεισέλθει σε νομικά ζητήματα και να λάβει απόφαση, αν πρόκειται για τέλεση πλημμελήματος ή κακουργήματος. Αυτό δεν στέκει στην πραγματικότητα, κυρίες και κύριοι συνάδελφοι.

Επίσης, κ. Πολάκη, είπατε ότι όποιος περνάει από τα ελληνικά πανεπιστήμια, πρέπει να πληρώσει το τίμημα της επιστήμης.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Κυρία Μάνη, μην κάνετε σε πρόσωπα αναφορές, πείτε «ακούστηκε».

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ: «**Ακούστηκε», λοιπόν, ότι θα πρέπει να πληρωθεί το τίμημα για όσους φοιτούν στα ελληνικά πανεπιστήμια. Δηλαδή, επειδή έχασε το παιδί μου, που φοιτούσε σε ελληνικό πανεπιστήμιο, ένα εξάμηνο, όπως και τα παιδιά άλλων οικογενειών, επειδή γινόντουσαν καταλήψεις, θα πρέπει να πληρωθεί αυτό το τίμημα; Έχασαν ένα εξάμηνο από τη ζωή τους, οι γονείς πλήρωσαν δαπάνες για την επιπλέον φοίτησή τους και ας μην ξεχνάμε, κυρίες και κύριοι συνάδελφοι, ότι όταν έχουμε σύγκρουση δικαιωμάτων, θα πρέπει να προστατεύονται όλα τα δικαιώματα. Και αν εδώ μιλάμε για το δικαίωμα άσκησης του δικαιώματος έκφρασης της ελευθερίας, ταυτόχρονα, υπάρχει και το δικαίωμα ελεύθερης πρόσβασης στην εκπαίδευση. Θα πρέπει η άσκηση ενός συνταγματικού δικαιώματος να μην καταργεί και να μην πλήττει ποτέ τον πυρήνα άλλου συνταγματικού δικαιώματος. Σας ευχαριστώ.

**ΠΑΥΛΟΣ ΠΟΛΑΚΗΣ (Εισηγητής της Μειοψηφίας):** Κυρία Πρόεδρε, θα ήθελα να μου δώσετε δύο λεπτά, για να διευκρινίσω κάποια πράγματα.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Το λόγο έχει ο κ. Πολάκης για ένα λεπτό.

**ΠΑΥΛΟΣ ΠΟΛΑΚΗΣ (Εισηγητής της Μειοψηφίας):** Κυρία Μάνη, τα επιχειρήματά σας έρχονται από την βαθιά εποχή του 1980. Είναι ο νεοφιλελευθερισμός της Θάτσερ, σε μια έκδοση 2019.

Ακούστε, για μένα έχει μεγαλύτερη σημασία το δικαίωμα της απεργίας από το δικαίωμα της εργασίας. Απαντώ πολύ κωδικά, είναι ιδεολογική η τοποθέτηση.

Όταν είπα, «το τίμημα της επιστήμης», τι εννοώ: Στο ελληνικό πανεπιστήμιο, γίνεται μια πολύ μεγάλη επίθεση, ότι είναι κακό, είναι άχρηστο, είναι αλλιώς, είναι αλλιώτικο, επειδή έχει τα προβλήματά της παρανομίας του ασύλου. Αυτό είναι μια πολύ ψευδεπίγραφη κριτική. Τα πανεπιστήμια μας είναι στις πρώτες θέσεις, ανάμεσα σε πολλές χώρες του κόσμου, στις πρώτες θέσεις κατάταξης. Όλοι οι φοιτητές, οι οποίοι τελειώνουν από εδώ, το τίμημα στην επιστήμη το πληρώνουν. Διαβάζουν, για να τελειώσουν όλοι. Πρέπει να κάνουν εργαστήρια, πρέπει να περάσουν μαθήματα και στη συντριπτική τους πλειοψηφία, πληρώνουν το τίμημα της επιστήμης. Άλλα πανεπιστήμια είναι αυτά, τα οποία δίνουν πτυχία εξ αποστάσεως, με παρακολούθηση on line, χωρίς τελικές εξετάσεις.

Για παράδειγμα, ο κ. Κοντολέων, ο νέος διοικητής της ΕΥΠ. Καλύτερα ένα εξάμηνο κατάληψη, στην Ιατρική Σχολή Αθηνών, το 1992 – 1993, παρά να μην κάνεις ειδικότητα ποτέ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Το λόγο έχει ο κ. Τζανακόπουλος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ, κυρία Πρόεδρε. Παρακολουθώντας τις κοινοβουλευτικές διαδικασίες, αυτό το τελευταίο εικοσαήμερο, έχω την εντύπωση ότι έχουμε εισέλθει, σε μια πολύ σκοτεινή περίοδο θεσμικής παρακμής. Το γεγονός ότι αυτή ακριβώς η θεσμική παρακμή, για την οποία ευθύνεται η νέα Κυβέρνηση, αλλά και η Πλειοψηφία, δεν επισημαίνεται από τα Μέσα Μαζικής Ενημέρωσης ή, τουλάχιστον, από μια συντριπτική μερίδα των Μέσων Μαζικής Ενημέρωσης, είναι ακριβώς σύμπτωμα αυτής της θεσμικής παρακμής.

Θα μπορούσα να ξεκινήσω, αναφέροντας μια σειρά από περιστατικά, τον τρόπο, με τον οποίον, κατά τη γνώμη μας, παραβιάστηκε το Σύνταγμα και ο Κανονισμός της Βουλής, στην περίπτωση της πρώτης συνεδρίασης της Επιτροπής Δεοντολογίας, την τροπολογία, η οποία ήλθε για το Ελληνικό και η οποία, στην πραγματικότητα, αλλάζει τους όρους δόμησης και νομίζω ότι σε αυτήν την εκτίμηση και σε αυτήν την ερμηνεία, κανείς δεν μπορεί να διαφωνήσει.

Από το σημερινό σκαιό ύφος του Υπουργού Οικονομίας, κατά την τοποθέτησή του, το οποίο, κατά τη γνώμη μου, καθόλου δεν τιμά ούτε την Κυβέρνηση ούτε τους Βουλευτές της Πλειοψηφίας, από το διορισμό του νέου διοικητή της ΕΥΠ, του οποίου το πτυχίο θα ελεγχθεί, όπως καταλαβαίνετε, εξονυχιστικά, για να δούμε, εάν και κατά πόσο, καλύπτονται οι απαιτήσεις, τις οποίες προβλέπει η ελληνική νομοθεσία, από την υπερσυγκέντρωση εξουσιών, η οποία επιτυγχάνεται, με το νομοσχέδιο, το οποίο, αυτή τη στιγμή, συζητείται στην Ολομέλεια της Βουλής, από τον τρόπο της νομοθέτησης, που επιλέχτηκε και για το παρόν νομοσχέδιο, που έχει οδηγήσει ακριβώς τη συζήτηση, σε μια πλήρη αποδιάρθρωση και αποδιοργάνωση, ακριβώς επειδή την ίδια στιγμή συζητάμε στην Ολομέλεια νομοσχέδιο, που αναφέρεται στην ίδια Επιτροπή, η οποία συνεδριάζει, αυτή τη στιγμή, από το διορισμό Υπουργού, ο οποίος, προηγουμένως, διετέλεσε σύμβουλος της LAMDA DEVELOPMENT και από πολλά άλλα, τα οποία δεν θα σταματήσουμε να επαναλαμβάνουμε, αλλά και από κάποια θέματα και ζητήματα, τα οποία αναδείχτηκαν, κατά τη σημερινή συνεδρίαση της Επιτροπής.

Θέλω να ξεκινήσω, σχολιάζοντας αυτά, για τα οποία μίλησε ο Υπουργός Δικαιοσύνης, θέτοντας του και συγκεκριμένα ερωτήματα, αλλά κάνοντας και μια αιχμή προς τον Πρωθυπουργό, για όλα όσα είπε στη χθεσινή του τοποθέτηση. Ο κύριος Υπουργός Δικαιοσύνης το μόνο που έκανε, στην τοποθέτησή του, ήταν να επαναλάβει διάφορες παραδημοσιογραφικές ψευδοερμηνείες, σύμφωνα με τις οποίες για όλα τα δεινά και για όλες τις εξελίξεις σε δικαστικές υποθέσεις, το τελευταίο διάστημα, ευθύνονται οι νέοι ποινικοί κώδικες και η μεγάλη δημοκρατική μεταρρύθμιση, την οποία έκανε η Ελληνική Κυβέρνηση.

Όμως, ο κ. Τσιάρας, αν και γιατρός, έχει πλέον ένα κρισιμότατο θεσμικό ρόλο για το χώρο της Δικαιοσύνης, που κλήθηκε να υπηρετήσει και αυτό το χώρο θα πρέπει να τον σέβεται περισσότερο, αν θέλει να υπηρετήσει τα καθήκοντά του. Δεν μπορεί, με τις τοποθετήσεις του, να προσβάλει και τους εξαίρετους δικαστές, καθηγητές νομικής και δικηγόρους, οι οποίοι δούλεψαν, επί μια ολόκληρη δεκαετία, για να μπορέσουμε να φτάσουμε στην ολοκλήρωση αυτής της τεράστιας δημοκρατικής ποινικής μεταρρύθμισης. Την ίδια στιγμή, δεν μπορεί να επαναλαμβάνει ψευδοερμηνευτικά σχήματα, τα οποία έχουν καταδικαστεί σχεδόν από το σύνολο του νομικού κόσμου. Για του λόγου το ασφαλές, θέλω να σας πω τα εξής.

Σε ό,τι αφορά στην υπόθεση Κορκονέα, καμία σχέση δεν είχε ο νέος Ποινικός Κώδικας και ο νέος Κώδικας Ποινικής Δικονομίας, με την αποφυλάκισή του, για τον απλούστατο λόγο ότι ήδη η Εισαγγελία του Αρείου Πάγου είχε ζητήσει να μελετήσει το σκεπτικό της απόφασης και να τοποθετηθεί για το αν θα πρέπει ή δεν πρέπει να κάνει αναίρεση. Τούτο σημαίνει ότι ήδη τίθεται ερμηνευτικό ζήτημα και όχι ζήτημα, που έχει να κάνει με μια αδιαμεσολάβητη σχέση του δικαστή με το νόμο, τον οποίο πάντοτε πρέπει να ερμηνεύει.

Σε ό,τι αφορά, δε, τον κύριο Φλώρο, ο οποίος – αν δεν απατώμαι – είχε, στο παρελθόν, ιδιαίτερες επιχειρηματικές σχέσεις, με κορυφαίο κυβερνητικό στέλεχος και μάλιστα, το Γενικό Γραμματέα του Πρωθυπουργού – αν δεν κάνω λάθος – τον κύριο Δημητριάδη, ο οποίος τυγχάνει και ανιψιός του Πρωθυπουργού. Να σας ενημερώσω για το εξής: Το δικαστήριο προχώρησε στην υφ’ όρων απόλυση του, κάνοντας χρήση μιας διάταξης, η οποία προϋπήρχε. Δηλαδή, υπήρχε, πριν από την ψήφιση των νέων κωδίκων. Πρώτον.

Δεύτερον, στην υφ’ όρων απόλυση αυτή, έπαιξαν ρόλο συγκεκριμένα ελαφρυντικά, τα οποία του είχε αναγνωρίσει το Δικαστήριο, πριν την ψήφιση των νέων κωδίκων. Για όλα αυτά, όμως, η εύκολη λύση είναι κανείς να κατηγορήσει ακριβώς τη μεγάλη δημοκρατική τομή, που επέφερε ο νέος Ποινικός Κώδικας, στη χώρα και στο δικαιϊκό μας σύστημα.

Γι' αυτό το λόγο, θα έλεγα, καλύτερα να είμαστε πιο προσεκτικοί, όταν κάνουμε τέτοιου τύπου «παραδημοσιογραφικές» καταγγελίες, για ένα ζήτημα, το οποίο είναι εξαιρετικά σοβαρό, τεχνικό και νομικά πολύπλοκο.

Τώρα, σε ό,τι αφορά το δεύτερο ζήτημα, που έθεσα, χθες, στον Υπουργό Δικαιοσύνης. Πρέπει να σας πω ότι δεν πήρα καμία απολύτως απάντηση. Θα διαβάσω το άρθρο, το οποίο καταργεί ή αναστέλλει την ισχύ του άρθρου 13 παράγραφος α΄ του Ποινικού Κώδικα, για νόμους νομικής κακοτεχνίας. Επιμένω και αυτό θα πρέπει να μας το απαντήσει ο κ. Υπουργός Δικαιοσύνης, που κατά την τοποθέτησή του, ενώ είχε την ευκαιρία, δεν μας απάντησε, με τρόπο σαφή και διευκρινιστικό. Πρέπει να σας πω ότι λέει τα εξής: «Κατ' εξαίρεση, η ισχύς των διατάξεων των άρθρων 35, 36 του Κώδικα Πολιτικής Δικονομίας και των άρθρων 13, παράγραφος α΄ και 263, παράγραφος α΄ του Ποινικού Κώδικα αναστέλλεται, μέχρι τις 30 Σεπτεμβρίου του 2019. Μέχρι τότε, εξακολουθεί η ισχύς των διατάξεων των άρθρων 1 και 2, παράγραφος 1 του νόμου 4002 του 2011, σε συνδυασμό με τα άρθρα 13 Α και 263 Α του Ποινικού Κώδικα, όσον αφορά στις αρμοδιότητες του Εισαγγελέα Εγκλημάτων Διαφθοράς.».

Δηλαδή, στη μεν πρώτη περίπτωση, έχουμε μια γενική κατάργηση, μια γενική αναστολή και στη συνέχεια, αναβίωση μόνο σε ό,τι αφορά τις αρμοδιότητες του Εισαγγελέα Διαφθοράς. Και εδώ πρέπει να ξέρουμε ότι έχουμε να κάνουμε με Ποινικό Δίκαιο, πράγμα το οποίο σημαίνει ότι είναι η γραμματική ερμηνεία εκείνη, η οποία προτιμάται.

Εδώ, λοιπόν, θέλω να θέσω και να επιμείνω στην ερώτηση, που έκανα χθες, στον κύριο Υπουργό Δικαιοσύνης: Ο λόγος της αναστολής του Άρθρου 13, παράγραφος α΄, που ορίζει την έννοια του υπαλλήλου, σχετίζεται με νομική κακοτεχνία, την οποία ο ίδιος, ενδεχομένως, δεν μπορεί να αξιολογήσει ή σχετίζεται με πολιτική σκοπιμότητα;

Όλα αυτά έχουν εξαιρετικά μεγάλη σημασία και θα πρέπει να απαντηθούν στην Ολομέλεια. Διότι, αν σκοπεύετε εδώ να δημιουργήσετε ένα «πλυντήριο» υποθέσεων ή να προχωρήσετε σε εκκαθαρίσεις εκκρεμών ποινικών υποθέσεων, να ξέρετε ότι αυτό θα το βρείτε, πάρα πολύ σύντομα, μπροστά σας.

Δεύτερο πράγμα. Θέλω να πω μόνο κάτι, σε σχέση με την Επιτροπή Ανταγωνισμού. Ήθελα να αναφερθώ, νομίζω και στο Άσυλο, αλλά θα τα πω στην Ολομέλεια, διότι η κυρία Υπουργός Παιδείας, στην αποστροφή του λόγου της, θεώρησε, ως μεγάλη τομή, το γεγονός ότι εξομοιώνεται ο πανεπιστημιακός χώρος με τον γενικώς δημόσιο χώρο και θα έπρεπε να γνωρίζει ότι ακριβώς η ιδιαιτερότητα του πανεπιστημίου έχει να κάνει με το ότι ο πανεπιστημιακός χώρος δεν μπορεί και ουδέποτε εξομοιώθηκε, παρά μόνο, κατά την περίοδο, όπου κυριαρχούσαν ολοκληρωτικά καθεστώτα, με τον υπόλοιπο δημόσιο χώρο. Ακριβώς, αυτή είναι η ιδιαιτερότητα του πανεπιστημιακού χώρου, σε σχέση με όλο τον υπόλοιπο δημόσιο χώρο.

Τρίτον. Κλείνω με την Επιτροπή Ανταγωνισμού. Σας λέω τα εξής. Πέραν από τα επιχειρήματα, τα οποία έχουν ακουστεί, σε σχέση με την αναδρομική θέση προϋποθέσεων και κωλυμάτων και ασυμβιβάστων για την ανάληψη καθήκοντος σε Ανεξάρτητη Αρχή, τα οποία ισχύουν στο σύνολό τους και για τα οποία ουδεμία νομική επιχειρηματολογία, περί του αντιθέτου, μπορεί να σταθεί και αυτό το γνωρίζουν και οι Βουλευτές της Συμπολίτευσης, που έχουν την ελάχιστη σχέση με τα νομικά, θα πρέπει να ξέρει η Κυβέρνηση ότι αναλαμβάνει το κόστος, το πιθανό κόστος ή μάλλον το βέβαιο κόστος για μια πιθανή δικαστική σύγκρουση με το δικαστήριο της Ε.Ε., το οποίο, για τα συγκεκριμένα ζητήματα, έχει σαφέστατη νομολογία. Θα σας θυμίσω ότι η νομολογία, στη βάση της οποίας παρήχθη η Οδηγία 1/2019, σε σχέση με την ενίσχυση της ανεξαρτησίας των εθνικών αρχών ανταγωνισμού, ξεκίνησε από την απόφαση, η οποία καταδίκασε την Ουγγαρία, για λόγους που είχαν να κάνουν με την παραβίαση, ακριβώς, των ίδιων αρχών σε ό,τι αφορά την Εθνική Αρχή για την Προστασία των Προσωπικών Δεδομένων. Αν, λοιπόν, η πρόθεση της Κυβέρνησης είναι να μετατρέψει τη χώρα σε Ουγγαρία, στην Ουγγαρία του κ. Όρμπαν, καλό θα ήταν να μετρήσει το κόστος και το όφελος αυτής της επιλογής.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Να είστε σίγουροι ότι δεν υπάρχει κάποια τέτοια πρόθεση, κατά τη γνώμη μου, οπότε αφήστε το να το κάνουμε στην Ημερίδα, υπάρχει και η Ολομέλεια.

Θα δώσω το λόγο στον κ. Γεωργαντά και μετά υπάρχει ο κ. Παπαηλιού, ο κ. Στύλιος και ο κ. Κάτσης.

Προτείνω να μην υπάρξουν δευτερολογίες, αν συμφωνούν όλοι. Και να επιφυλαχθείτε για την Ολομέλεια, έτσι κι αλλιώς, εκφράστηκαν, όλες οι απόψεις.

Το λόγο έχει ο κ. Γεωργαντάς.

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Μου κάνει εντύπωση, που ο κ. Τζανακόπουλος και γενικότερα Βουλευτές της Αντιπολίτευσης εξακολουθούν να επιμένουν και να υπερασπίζονται τις τροποποιήσεις του Ποινικού Κώδικα και του Κώδικα Ποινικής Δικονομίας, που γίνανε, ουσιαστικά, μόνο από αυτούς, σε μια άδεια Βουλή, λίγες μέρες, πριν από τις εκλογές.

Ξέρουμε πολύ καλά όλοι ότι τότε είχαν προαναγγελθεί οι αποφυλακίσεις, που γίνονται σήμερα, από ποιους; Από τις Δικαστικές Ενώσεις. Θέλω να σας θυμίσω την ανακοίνωση της Ένωσης Εισαγγελέων Ελλάδος, που εγώ με εικοσιπέντε χρόνια μαχόμενης δικηγορίας, δεν έχω δει πιο σκληρή ανακοίνωση για πρωτοβουλία νομοθετική, σε σχέση με τον Ποινικό Κώδικα, που προειδοποιούσε για αθρόες αποφυλακίσεις και για παραγραφές αδικημάτων.

Θέλω να θυμίσω τον Υπουργό Δικαιοσύνης σας, τον κύριο Κοντονή, ο οποίος είχε πολλές ενστάσεις και ανέφερε συγκεκριμένα ότι αυτή η τροποποίηση των Κωδίκων εκθέτει την Κυβέρνηση και βεβαίως, εκτός του περιεχομένου, αναφέρθηκε και στο ζήτημα της έναρξης ισχύος τους. Συνήθως, μια τόσο μεγάλη μεταρρύθμιση, που αλλάζει όλα τα δεδομένα στον ποινικό χάρτη, πρέπει να ξεκινήσει με την έναρξη της δικαστικής περιόδου, δηλαδή, στις 15 Σεπτεμβρίου και όχι να υπάρχει αυτή η βιασύνη για την 1η Ιουλίου.

Τα αποτελέσματα έχουν έρθει, είναι καταγεγραμμένα και από το νομικό κόσμο και είναι καταγραμμένα και στη συνείδηση του ελληνικού λαού και νομίζω ότι αυτά, που έχουμε δει, είναι μόνον αυτά, που είναι ορατά και φαίνονται. Υπάρχουν διατάξεις, όπως οι διατάξεις για τον αποχαρακτηρισμό από κακούργημα σε πλημμέλημα πολλών ειδικών ποινικών νόμων, κατά το άρθρο 423, που θα τα δούμε και που δεν ξέρουμε ποιους αφορούν, ποιους επιχειρηματίες, ποιους φοροδιαφεύγοντες και νομίζω ότι το λιγότερο, που θα χρειαζόταν σήμερα, είναι τουλάχιστον να αναλογιστούμε το τι κακό έχει γίνει, με αυτές τις τροποποιήσεις. Σας ευχαριστώ πολύ, κύρια Πρόεδρε.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Το λόγο έχει ο κ. Παπαηλιού.

**ΠΑΥΛΟΣ ΠΟΛΑΚΗΣ (Εισηγητής της Μειοψηφίας):** Αλλάξατε καμία από αυτές, κύριε Γεωργαντά;

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Αναστείλαμε και θα τις αλλάξουμε και ό,τι είπαμε θα γίνει, κύριε Πολάκη. Ό,τι είπαμε θα γίνει, πριν από την έναρξη της δικαστικής περιόδου και θα το δείτε αυτό. Πριν από την έναρξη της δικαστικής περιόδου, θα δείτε όλες τις παρεμβάσεις μας, κύριε Πολάκη.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Σας παρακαλώ πολύ, κάνετε ησυχία, σας παρακαλώ πολύ, κύριε Πολάκη.

Το λόγο έχει ο κ. Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Κυρία Πρόεδρε, κύριοι συνάδελφοι, θα εστιάσω την τοποθέτησή μου, στις ρυθμίσεις για την αποκατάσταση της λεγόμενης κυβερνησιμότητας των Περιφερειών και των Δήμων, ρυθμίσεις, που αμφισβητούνται βάσιμα, συνταγματικά και πολιτικά.

Καταρχάς, να πω ότι ελέχθη από τον Εισηγητή της Ν.Δ. και από συναδέλφους ότι με τη λαϊκή βούληση και τη δημοκρατία, μέσω αυτών των ρυθμίσεων, αντιπαραβάλλεται η κυβερνησιμότητα, αλλά όχι μόνον αυτή, αντιπαραβάλλονται η σοβαρότητα και η υπευθυνότητα. Πέραν του γεγονότος ότι η αντιπαραβολή κυβερνησιμότητας και δημοκρατίας συνιστά ψευτοδίλημμα, που, όμως, προβάλλεται, για να παραπέμψει σε μία ακραία συντηρητική οπτική της Κυβέρνησης και της Ν.Δ., θα έλεγα ότι στην προκειμένη περίπτωση, αυτή η αντιπαραβολή σοβαρότητας, υπευθυνότητας με τη δημοκρατία, προσβάλλει το εκλογικό σώμα, που, κυρίαρχα, μέσω των εκλογών, εκφράζει τη βούλησή του.

Πρέπει να ληφθεί υπόψη ότι το νομοσχέδιο εισάγεται, μετά τη διενέργεια των περιφερειακών και δημοτικών εκλογών και πριν την ανάληψη των καθηκόντων από τις νέες Περιφερειακές και Δημοτικές Αρχές, ώστε να αποδειχθεί η μη κυβερνησιμότητα των Δήμων και των Περιφερειών.

Κυρίες και κύριοι συνάδελφοι, το εκλογικό σύστημα διαμορφώνει συγκεκριμένους συσχετισμούς, οι οποίοι δεν μπορούν να αλλάξουν εκ των υστέρων, δηλαδή, μετά τις εκλογές. Αυτό είναι κατάφωρα αντιδημοκρατικό, πρόκειται για παρέμβαση επί του εκλογικού αποτελέσματος και στην ουσία αλλάζει τη λαϊκή βούληση, πολύ περισσότερο, όταν οι συσχετισμοί και τα πρόσωπα, που εξελέγησαν, είναι γνωστά.

Μια δεύτερη παρατήρηση έχει να κάνει με τις συγκεκριμένες ρυθμίσεις και θα αναφερθώ σε δύο συγκεκριμένες ρυθμίσεις, μέσω των οποίων, δεν γίνεται σεβαστή, καταστρατηγείται και ακυρώνεται στην ουσία η λαϊκή βούληση, έτσι όπως αυτή εκφράστηκε στις εκλογές, στις οποίες – και αυτό έχει σημασία – δεν αναμετρήθηκαν πρόσωπα, αλλά παρατάξεις, με συγκεκριμένα προγράμματα. Επιπλέον, χορηγείται, με αντισυνταγματικές μεθοδεύσεις, στον πλειοψηφίσαντα στο δεύτερο γύρο υποψήφιο δήμαρχο ή επιλεγέντα δήμαρχο, πλειοψηφία, που δεν την έχει και δεν του ανήκει.

Τέλος, αφαιρούνται αρμοδιότητες από τα Περιφερειακά και Δημοτικά Συμβούλια και μεταφέρονται σε όργανα, όπως, ενδεικτικά, στην Οικονομική Επιτροπή και με αυτόν τον τρόπο, καταστρατηγείται η λαϊκή βούληση.

Μια τελευταία παρατήρηση, η οποία αφορά τις αρμοδιότητες των Τοπικών Συμβουλίων των Κοινοτήτων. Πρώτα – πρώτα, με το υπό κρίση νομοσχέδιο, επιβάλλεται ο ορισμός συγκεκριμένου υποψηφίου στη θέση του Προέδρου του Τοπικού Συμβουλίου, περιφρονώντας τη νωπή λαϊκή εντολή του εκλογικού σώματος. Πρόκειται για ακραία αντιδημοκρατική ρύθμιση. Καταργείται κάθε αποφασιστική αρμοδιότητα των Κοινοτήτων, υποβιβάζοντας αυτές και τα Τοπικά Συμβούλια, σε διακοσμητικά όργανα, δέσμια των αποφάσεων του Δημάρχου, παρά το γεγονός ότι για πρώτη φορά τα Συμβούλια αυτά αναδείχθηκαν, με ξεχωριστή κάλπη, δηλαδή, παρότι έχουν άμεση δημοκρατική νομιμοποίηση. Αφαιρείται, έτσι, από τις τοπικές Κοινότητες, από τα κύτταρα, δηλαδή, της λαϊκής εξουσίας, στο εγγύτερο προς τον πολίτη επίπεδο, η μόνη αποφασιστική αρμοδιότητα, με αποτέλεσμα, οι τοπικές κοινότητες να στερούνται της δυνατότητας διαχείρισης της καθημερινότητας και να εξαρτώνται από αποφάσεις δημοτικών συμβουλίων και άλλων οργάνων, όπου έχει αποδειχθεί ότι ο συσχετισμός δυνάμεων δεν επιτρέπει τη στήριξη των τοπικών Κοινοτήτων. Νομίζω ότι αυτή η αφαίρεση της μοναδικής αποφασιστικής αρμοδιότητας των Τοπικών Συμβουλίων αποδεικνύει άγνοια για το τι συμβαίνει στην ελληνική περιφέρεια και στις μικρές κοινότητες.

Θα ήθελα, λοιπόν, να προτρέψω των αρμόδιο Υπουργό να απαλείψει, να αφαιρέσει αυτή τη ρύθμιση, η οποία θα είναι μια ακόμα ταφόπλακα, εκτός των άλλων, στην ελληνική περιφέρεια. Σας ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε, κύριε συνάδελφε. Το λόγο έχει ο κ. Λιβάνιος.

**ΘΕΟΔΩΡΟΣ ΛΙΒΑΝΙΟΣ (Υφυπουργός Εσωτερικών):** Κύριε Παπαηλιού, χρησιμοποιήσατε εκφράσεις, οι οποίες θα έλεγα ότι ήταν λίγο πομπώδεις, όπως «αντιδημοκρατικό», «πραξικοπηματικά». Τους Δημάρχους τους βγάλαμε με κλήρωση; Τους διορίσαμε; Έχετε την καλοσύνη να μου πείτε, γιατί δεν θυμάμαι, ποιος κέρδισε τις εκλογές, ας πούμε, στο Δήμο Τρίπολης; Ποιος τις κέρδισε;

**ΓΕΩΡΓΙΟΣ ΠΑΠΑΗΛΙΟΥ:** Κύριε Υπουργέ, οι εκλογές αυτές έγιναν, με ένα συγκεκριμένο εκλογικό σύστημα, το οποίο εκλογικό σύστημα αποτυπώνεται στο συσχετισμό δυνάμεων των Δημοτικών και Περιφερειακών Συμβουλίων και βάσει αυτού του συσχετισμού κυβερνάται ή πρέπει να κυβερνάται ο Δήμος, με βάση, το συγκεκριμένο εκλογικό σύστημα, που ίσχυσε, πριν τις εκλογές. Το ήξερε, δηλαδή, ο πολίτης, όταν ψήφιζε, ότι αυτό είναι το εκλογικό σύστημα και έτσι θα αποτυπωθεί η βούλησή του στα αρμόδια όργανα.

**ΘΕΟΔΩΡΟΣ ΛΙΒΑΝΙΟΣ (Υφυπουργός Εσωτερικών):** Ακούστε λίγο. Αλλάξαμε τη σύνθεση των Δημοτικών Συμβουλίων; Δεν άλλαξε. Τα Δημοτικά Συμβούλια έτσι συνεχίζουν να είναι.

**ΓΕΩΡΓΙΟΣ ΠΑΠΑΗΛΙΟΥ:** Είπα κάτι τέτοιο, κύριε Υπουργέ; Άλλο είπα.

**ΘΕΟΔΩΡΟΣ ΛΙΒΑΝΙΟΣ (Υφυπουργός Εσωτερικών):** Άλλαξε κάτι ουσιαστικό; Υποβαθμίστηκαν τα Δημοτικά Συμβούλια, με ποιο τρόπο; Επειδή τους δίνουμε τη δυνατότητα να καταθέτουν τεκμηριωμένη αντιπρόταση και να μην λένε ένα ξερό «ναι, σε όλα», όπως, κατά κύριο λόγο, κάνανε συγκεκριμένες παρατάξεις, όλα αυτά τα χρόνια;

**ΓΕΩΡΓΙΟΣ ΠΑΠΑΗΛΙΟΥ:** Είναι αρμοδιότητες και αυτές οι αρμοδιότητες χορηγούνται, ενώ δεν θα έπρεπε είτε στην Οικονομική Επιτροπή είτε σε άλλα όργανα.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ωραία, θα τα πείτε και στην Ολομέλεια και οι δύο. Κύριε Υπουργέ, ολοκληρώστε αυτό που έχετε να πείτε.

**ΘΕΟΔΩΡΟΣ ΛΙΒΑΝΙΟΣ (Υφυπουργός Εσωτερικών):** Να τελειώσω τη φράση, η Κυβέρνηση έχει ένα συγκεκριμένο σκοπό. Θα ξεκινήσει μια μεγάλη, γενναία μεταρρύθμιση στην Αυτοδιοίκηση, η οποία και τις τοπικές κοινότητες θα αναδείξει και θα τους δώσουμε πραγματική αρμοδιότητα και όχι να διαχειρίζονται 1.000 ή 2.000 ευρώ, που ήταν η αναλογία, στις περισσότερες κοινότητες από τις ΑΤΑ και τους ΚΑΠ.

Αυτό, λοιπόν, θα αλλάξει, θα αποκτήσουν πραγματικό ρόλο, θα αποκτήσουν ρόλο δημιουργικό και όχι με τρίτες κάλπες, οι οποίες ουσιαστικά δημιούργησαν ένα de facto επίπεδο αυτοδιοίκησης, το οποίο δεν προβλέπεται από το Σύνταγμα. Θα τα δούμε όλα, θα ακούσουμε όλες τις προτάσεις, ασφαλώς, των φορέων της Αυτοδιοίκησης, αλλά ασφαλώς και όλων των Κομμάτων και εκεί θα γίνει ένας πραγματικός διάλογος να φτιάξουμε μια Αυτοδιοίκηση και να βάλουμε επιτέλους και τις αρμοδιότητες, που της αξίζει, το οποίο φαντάζομαι συμφωνούμε όλοι. Ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε, το λόγο έχει ο κ. Στύλιος.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κυρία Πρόεδρε. Κύριοι Υπουργοί, κυρίες και κύριοι συνάδελφοι, μετά από μια πολύωρη συζήτηση, σε σχέση με το νομοσχέδιο, θα περιοριστώ να αναφερθώ μόνο σε ένα συγκεκριμένο άρθρο και όχι στις υπόλοιπες διατάξεις και να καταλήξω στα δικά μου πολιτικά συμπεράσματα. Θα αναφερθώ μόνο στο άρθρο 64, όπου φέρει τον τίτλο, «Α.Ε.Ι., ακαδημαϊκές ελευθερίες, αναβάθμιση της ποιότητας του ακαδημαϊκού περιβάλλοντος». Είναι γνωστό σε όλους το τι συμβαίνει, τα τελευταία χρόνια, στο ελληνικό πανεπιστήμιο.

Πώς μπορώ να περιγράψω το τι συνέβαινε τα προηγούμενα χρόνια; Τι είχαμε; Έχουμε, λοιπόν, οργανωμένες μειοψηφίες, οι οποίες παρακωλύουν τη διοικητική, την εκπαιδευτική διαδικασία και την επιστημονική έρευνα. Συμπεριφορές όχλου, που ξεκινούν από την πλήρη απουσία σεβασμού στο δημόσιο χώρο και καταλήγουν στον εκφοβισμό προσώπων και στη βία εναντίον τους, όταν πολλές φορές τα πρόσωπα αυτά είναι μέλη της ακαδημαϊκής κοινότητας είτε καθηγητές είτε φοιτητές ή και το υπόλοιπο προσωπικό.

Τι άλλο συμβαίνει στο ελληνικό πανεπιστήμιο, τα τελευταία χρόνια; Πολλές χαμένες εξεταστικές, πολλές χαμένες ώρες διδασκαλίας, όταν ο υπόλοιπος κόσμος τρέχει και τρέχει μάλιστα πολύ γρήγορα. Τι άλλο συνέβη, τα τελευταία χρόνια της διακυβέρνησης ΣΥ.ΡΙΖ.Α.;

Είχαμε την τροποποίηση του άρθρου, που αφορά το άσυλο, είχαμε ένα κάλεσμα από επιφανή και κεντρικά στελέχη του ΣΥ.ΡΙΖ.Α. να συμμετέχουν σε διάφορες εκδηλώσεις, που γινόντουσαν στα πανεπιστήμια, με αποκορύφωμα, βέβαια, την τουριστική εκδήλωση, το «no border camp 2016», όπου επίσημα στελέχη του ΣΥ.ΡΙΖ.Α. καλούσαν, ανά τον κόσμο, τους διάφορους να συμμετέχουν στο κάμπινγκ, που στήθηκε στο Αριστοτέλειο Πανεπιστήμιο Θεσσαλονίκης, όπου είχαμε το γεγονός πάνω από 1.000 άτομα, ανά τον κόσμο, να κάνουν το καλοκαίρι κάμπινγκ, στο κέντρο της Θεσσαλονίκης, μέσα στο Πανεπιστήμιο !

Μια πραγματικότητα και πραγματικότητα και το κάλεσμα. Τι άλλο έχουμε παρακολουθήσει, τα τελευταία χρόνια; Έχουμε παρακολουθήσει να καίγονται εργαστήρια, να καίγονται υπολογιστές, να …, να…., μια σειρά από γεγονότα και καταστροφές. Τι σημαίνει αυτό για το ελληνικό πανεπιστήμιο; Καταρχήν, στέλνει ένα μήνυμα στον υπόλοιπο κόσμο ότι εδώ γίνεται «μπάχαλο». Δεύτερον, αυτό το μήνυμα πηγαίνει στην ελληνική κοινωνία, όμως αυτό το μήνυμα πηγαίνει και σε ανά τον κόσμο πανεπιστήμια και σε ανά τον κόσμο ακαδημαϊκές κοινότητες.

Και τι άλλο έχει συμβεί, τα τελευταία χρόνια; Πολλές χαμένες δουλειές, εργασίες, που έχουν γίνει σε εργαστήρια, σε διακεκριμένα εργαστήρια, στη χώρα μας, διότι υπήρχε προσκόλληση να μην μπορείς να έχεις πρόσβαση στο εργαστήριό σου, χάνονται πειράματα, χάνονται οι προθεσμίες να υποβάλεις paper, χάνονται τα papers, σε διακεκριμένα περιοδικά και σε βιβλία και σε τόμους, χάνονται πατέντες, οι οποίες θα έπρεπε να έχουν ολοκληρωθεί σε συγκεκριμένες προθεσμίες και όλα αυτά, διότι εμείς θέλουμε να προστατεύσουμε, να έχουμε αυτή την ιδεοληψία, σε σχέση με το άσυλο. Βέβαια, να μην επιστρέψει το δικό μας πανεπιστήμιο, στην ομαλότητα και την κανονικότητα, έτσι όπως συμβαίνει σε άλλες χώρες. Ερωτώ, λοιπόν, σε ποιες άλλες χώρες έχουμε παρατηρήσει ή παρατηρούμε ευρωπαϊκές, προηγμένες χώρες και επιστημονικά και τεχνολογικά, αλλά και του τρίτου κόσμου, να συμβαίνουν τέτοια γεγονότα στα πανεπιστήμια τους; Να μας δώσουν συγκεκριμένα παραδείγματα και ας μην μας απαντήσουν τώρα εδώ, λόγω χρόνου, αλλά να το ακούσουμε στην Ολομέλεια. Λέγεται, επίσης, από πολλούς συναδέλφους της Αντιπολίτευσης, ότι το φαινόμενο αυτό παρατηρείται, σε ορισμένα πανεπιστήμια. Ναι, παρατηρείται σε ορισμένα πανεπιστήμια. Μήπως αυτά τα πανεπιστήμια είναι τα κορυφαία πανεπιστήμια της χώρας; Μήπως είναι τα κεντρικά πανεπιστήμια της Αθήνας και της Θεσσαλονίκης; Μήπως είναι τα πανεπιστήμια, που είναι στο κέντρο της πόλης και δίνεται ένα μήνυμα, σε όλο τον υπόλοιπο κόσμο και μήπως από εκεί θα έπρεπε να ξεκινήσουμε, διότι, είναι και τα μεγαλύτερα ιδρύματα της χώρας;

Αυτή είναι όλη η κατάσταση. Τι λέει, λοιπόν, τώρα η ακαδημαϊκή κοινότητα; Υπάρχει σημερινή ανακοίνωση της ΠΟΣΔΕΠ, η οποία κρίνει θετικά τη ρύθμιση, την οποία έχει φέρει η Υπουργός Παιδείας και το αρμόδιο Υπουργείο, προς νομοθέτηση στην ελληνική Βουλή. Ποια είναι η απάντηση από τους συναδέλφους στην ανακοίνωση της ΠΟΣΔΕΠ, ενός επίσημου οργάνου της ακαδημαϊκής κοινότητας; Πρόσφατα, το είπε και ο Υπουργός, ο κ. Γεωργαντάς, στη χώρα έγιναν εκλογές και δεν έγινε μόνο μια εκλογική αναμέτρηση. Γίνανε πολλές εκλογικές αναμετρήσεις, οι Ευρωεκλογές, οι Αυτοδιοικητικές εκλογές, τοπικές, στους δήμους, οι Περιφερειακές εκλογές. Αποτέλεσμα αυτών των εκλογών ήταν να έχουμε την προκήρυξη και την πρόκληση των βουλευτικών εκλογών της 7ης Ιουλίου. Είχαμε, λοιπόν, εκλογές, όπου κόσμος εκφράστηκε και η Ν.Δ. είχε μιλήσει, πολύ πριν, από αυτές τις εκλογές, με συγκεκριμένες δεσμεύσεις και για το άσυλο και για μια σειρά άλλων θεμάτων, που θίγονται, στο συγκεκριμένο νομοσχέδιο. Επανειλημμένα, λοιπόν, οι Έλληνες πολίτες συμμετείχαν στις εκλογικές αναμετρήσεις και επανειλημμένα, επιβεβαίωσαν τις διακηρύξεις του Προέδρου της Ν.Δ. και Πρωθυπουργού, σήμερα, Κυριακού Μητσοτάκη και τις δεσμεύσεις του, ότι θα τροποποιήσει το άσυλο, ότι θα αλλάξει το νόμο για τους δήμους, τις πρόσφατες ανακοινώσεις της Ν.Δ., σε σχέση με τη νομοθέτηση, που είχαμε στον Ποινικό Κώδικα, τις τελευταίες ημέρες και ώρες, όταν λείπαμε όλοι από την ελληνική Βουλή.

Επανειλημμένα, λοιπόν, οι πολίτες επιβεβαίωσαν αυτές τις θέσεις της δικής μας παράταξης και μας δώσανε ένα κρίσιμο momentum και μια διάρκεια τετραετίας, στέλνοντας ένα μήνυμα ωριμότητας ότι είμαστε μονιασμένοι. Δίνοντας, λοιπόν, μια καθαρή εντολή, μια αυτοδυναμία στη Ν.Δ., για να προχωρήσει και να υλοποιήσει αυτά, για τα οποία δεσμεύτηκε. Και γι΄ αυτόν το λόγο οι συνάδελφοι της Αξιωματικής Αντιπολίτευσης, ας κρατήσουν δυνάμεις για αργότερα, για έντονη και μαχητική αντιπολίτευση, να δούμε και τα αποτελέσματα, τα οποία θα έρθουν απ’ τα δικά μας νομοθετήματα. Αυτά είχα να πω, κυρία Πρόεδρε.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε, κύριε συνάδελφε. Ο κ. Κάτσης, παρακαλώ.

**ΜΑΡΙΟΣ ΚΑΤΣΗΣ:** Ευχαριστώ, κυρία Πρόεδρε. Εκτός από το ότι είμαι τελευταίος και θα έπρεπε να είμαι πιο χαλαρός, θα ήθελα να πω ότι προβληματίζομαι πάρα πολύ από την τοποθέτηση του κ. Γεωργιάδη, νωρίτερα από το βήμα της Επιτροπής και θέλω να πω, κυρία Πρόεδρε, στους συναδέλφους της Αντιπολίτευσης και με αφορμή τα όσα είπε ο κ. Στύλιος, ότι εδώ πέρα δεν βρισκόμαστε, επειδή δεν έχουμε τι να κάνουμε εν μέσω θέρους ή είμαστε ας πούμε τεμπέληδες ή δεν έχουμε πού να πάμε. Εδώ πέρα βρισκόμαστε, για να τιμήσουμε, όντως, όπως είπε ο κ. Στύλιος, την εντολή του ελληνικού λαού, στις εκλογές της 7ης Ιουλίου, που μας κατέταξε στη θέση της Αξιωματικής Αντιπολίτευσης, προκειμένου να ασκήσουμε το θεσμικό μας ρόλο. Δεν μας κάνει, λοιπόν, καμία χάρη ο κ. Γεωργιάδης και να μη μας απειλεί, ότι θα τα πούμε σε τέσσερα χρόνια.

Οφείλει, λοιπόν, να υποστεί την κριτική όσο σκληρή και αν είναι και να κάνουμε εδώ την αντιπαράθεση με επιχειρήματα και χωρίς να κάνουμε πλιατσικολογήματα, όπως κάνατε εσείς στην Αντιπολίτευση. Εμείς, εδώ, μιλάμε τεκμηριωμένα. Δεν μας κάνετε χάρη, είστε υποχρεωμένοι να ακούσετε την κριτική. Άρα, λοιπόν, δεν θα υπάρξει ξανά τέτοια κουβέντα από Υπουργό κιόλας της Κυβέρνησης, όταν θέλει, υποτίθεται, να πρεσβεύει και ένα νέο ύφος και ήθος διακυβέρνησης, δεν θα γίνει ανεκτή. Προειδοποιούμε από τώρα, για να τα ξέρετε όσο και καλοκαίρι να΄ναι, όσο και χαλαρά να θέλετε να το πάμε. Δεν θα το πάμε χαλαρά.

Έρχομαι, τώρα, στην ουσία, στο διαστημικό οργανισμό, να ξεκινήσουμε με αυτό.

Κύριε Υπουργέ, θα ήθελα να πω, επειδή άκουσα και τον κ. Πιερακάκη, προηγουμένως, ότι το να υπάγεις σε επίπεδο υπηρεσίας ή να κάνεις μια διεύρυνση –να το πω καλύτερα – του Υπουργείου, να μειώνεις ένα νομοθέτημα και τη σύσταση ενός Οργανισμού, όπως είναι ο ΕΛΔΟ και να τον κάνεις μια υπηρεσία ή μια Διεύθυνση ενός Υπουργείου, αυτό ξέρετε, τι θα κάνει, στην πράξη; Δεν θα μπορεί να κάτσει στο τραπέζι των συνομιλιών ο Διαστημικός Οργανισμός ή το Κέντρο Διαστήματος, ισότιμα με άλλες υπηρεσίες, όπως είναι χώρες και οργανισμοί, που έχουν για πάρα πολλά χρόνια, πάρα πολύ σημαντική δραστηριότητα, στο χώρο του διαστήματος και που βρίσκονται στην ίδια νομική μορφή, με αυτό, που είχαμε συστήσει εμείς.

Δεύτερον, να σας πω ότι αν αυτό, που συστήσαμε εμείς ήταν απαξιωμένο και αναγκάζεσθε εσείς – λέει – να αλλάξετε το όνομα, για να αναβαθμίσετε το brand, τότε μπορείτε να μας πείτε πώς έγιναν όλες αυτές οι διεθνείς συμφωνίες, με τη NASA, με έναν απαξιωμένο οργανισμό; Πώς έγιναν; Δηλαδή, είναι και αυτές οι υπηρεσίες, είναι και αυτοί οι οργανισμοί τόσο «Συριζαίοι», που μας έκαναν τη χάρη; Προφανώς και όχι.

Άρα, λοιπόν, τι κάνετε εδώ; Μετονομάζετε έναν Οργανισμό, τον υποβαθμίζετε – κατά τη δική μας γνώμη – στο επίπεδο μιας Διεύθυνσης Υπουργείου, να μη μπορεί να κάθεται ισότιμα με άλλους διεθνείς οργανισμούς. Υποβαθμίζετε ότι προσφέρει τα μέγιστα στην εθνική ασφάλεια της χώρας, υποβαθμίζετε ότι έχει συνάψει πάρα πολύ σημαντικές συμφωνίες, με διεθνείς οργανισμούς και πάνω από όλα αυτό, που θέλετε να κάνετε, είναι να τον ελέγξετε. Τίθενται και ερωτήματα για το πώς ακριβώς θα γίνονται οι προσλήψεις, γιατί ένα νομικό πρόσωπο ιδιωτικού δικαίου ακολουθεί άλλους κανόνες.

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Νομικό πρόσωπο ιδιωτικού δικαίου.

**ΜΑΡΙΟΣ ΚΑΤΣΗΣ:** Ο δικός μας Οργανισμός όσον αφορά στις προσλήψεις, θα ακολουθούσε τις διαδικασίες του ΑΣΕΠ, ενώ στις δικές σας περιπτώσεις, οι προσλήψεις γίνονται εκτός ΑΣΕΠ. Επίσης, δεν επεδίωκε το κέρδος, που θα καταγραφόταν στον Κρατικό Προϋπολογισμό. Άρα, λοιπόν, τι ακριβώς θα κάνει αυτό το Κέντρο Διαστήματος, που συστήνετε; Και μας λέτε κιόλας να μην σας κάνουμε κριτική, που, όταν το συστήσαμε εμείς, μας λοιδορούσατε και λέγατε αστειάκια του τύπου «πάτε στο διάστημα» και άλλες τέτοιες γλαφυρές ιστορίες !

Ένα δεύτερο κομμάτι, προφανώς, είναι και η Βίβλος, χαίρομαι, είναι βήμα προόδου. Αναγνωρίσατε ότι είχαμε μια εθνική ψηφιακή στρατηγική. Βασικότατο, το αναγνωρίσατε και αυτό, ότι ήρε τη διαθεσιμότητα, η οποία είχε έλθει, για ποιο λόγο; Γιατί υπήρχε κατακερματισμός, πολυκερματισμός, σε επίπεδο στρατηγικής στην ψηφιακή πολιτική, σε όλο το δημόσιο τομέα, σε όλη τη δημόσια διοίκηση στη χώρα.

Άρα, έγινε η ψηφιακή στρατηγική. Θέλετε να την εμπλουτίσετε; Με γεια σας, με χαρά σας ! Κυβέρνηση είστε, δικαίωμά σας είναι, εδώ είμαστε να το δούμε. Αλλά μη μας λέτε ότι «μετονομάζουμε την εθνική ψηφιακή στρατηγική σε Βίβλο» και αυτόματα μπορείτε να αυτό να το βαφτίσετε «κάτι πιο σημαντικό, κάτι πιο σπουδαίο», από αυτό που είχαμε ήδη κάνει εμείς και είχαμε βάλει τις βάσεις.

Τρίτον, για τα ΕΛΤΑ, δεν θα πάω στο πολύ παρελθόν, θα σας ξεκινήσω από το 2013 - 2015. Αυτή η άχρηστη Κυβέρνηση - η δικιά μας - οι μαδουριστές, οι άπλυτοι, αυτοί που δεν είναι με την αριστεία, η χειρότερη κυβέρνηση όλων των εποχών. Αυτή η Κυβέρνηση, λοιπόν, παρέλαβε από εσάς. Από το 2013 - 2015, δεν είχατε αποζημιώσει την καθολική υπηρεσία των ΕΛΤΑ, δεν είχατε δώσει ούτε σεντ, δεν είχατε νομοθετήσει τη διαδικασία είσπραξης της καθολικής υπηρεσίας και μάλιστα, τα ΕΛΤΑ απώλεσαν το μερίδιό τους από το Ταχυδρομικό Ταμιευτήριο, που ήταν, το μερίδιο, 221 εκατομμύρια ευρώ. Εκτός από όλα αυτά, βάλατε και ένα «κερασάκι» το 2014, όπου απεντάχθηκαν από το ΕΣΠΑ δύο προγράμματα εγκεκριμένα από την Ε.Ε., ύψους 52 εκατομμυρίων ευρώ.

Τι κάναμε εμείς; 60 εκατομμύρια ευρώ αποζημίωση καθολικής υπηρεσίας, για τα έτη 2013 έως 2016, δρομολογημένη καταβολή 30 εκατομμυρίων ευρώ, για τα έτη 2017 και 2018, ανοίξαμε το δρόμο της συνεργασίας με τις ευρωπαϊκές αρχές, για να καταβληθεί το υπερβάλλον ποσό, που απαιτούνταν, για την κάλυψη της καθολικής υπηρεσίας, ώστε να μην θεωρείται παράνομη κρατική ενίσχυση. Επίσης, υπογράψαμε, το Υπουργείο Ψηφιακής Πολιτικής με τα ΕΛΤΑ, σύμβαση παροχής καθολικής υπηρεσίας, για διάστημα έξι ετών, αναλάβαμε πρωτοβουλίες να επικοινωνήσουμε, με ευρύτερους φορείς του δημοσίου, για να εξοφλήσουν τα ληξιπρόθεσμα χρέη, που είχαν προς τα ΕΛΤΑ, γιατί όπως και με τη Δ.Ε.Η., ακολουθούνταν μια πρακτική να τους «φεσώνουν» χρέη και αμαρτίες του παρελθόντος. Εμείς εισπράξαμε πάνω από 45 εκατομμύρια και φτάσαμε το υπόλοιπο στα 26 εκατομμύρια ευρώ.

Από εσάς τα παραλάβαμε αυτά. Από τις προηγούμενες κυβερνήσεις. Εσείς κάνετε αυτό, που πήγατε να κάνετε και το 2008, αλλά δεν τα καταφέρατε. Θέλατε να ιδιωτικοποιήσετε τα ΕΛΤΑ και να τα δώσετε σε ανταγωνιστικές εταιρείες του ιδιωτικού τομέα, που παρέχουν την ίδια υπηρεσία, παίρνοντας και όλο αυτό το πολύτιμο κεφάλαιο, που έχουν τα ΕΛΤΑ. Θυμίζω ότι το ίδιο είχατε κάνει και με την «ΟΛΥΜΠΙΑΚΗ», τότε και με τη Δ.Ε.Η., μετέπειτα. Το ίδιο επαναφέρετε τώρα, αφού λοιδορείτε και τα ΕΛΤΑ και τη Δ.Ε.Η., με σκοπό την ιδιωτικοποίηση. Αποδείχτηκε τώρα.

Κλείνοντας, αστειευόμενος και με τον κ. Υπουργό, καθώς έχουμε τα ίδια γούστα στον κινηματογράφο, σας θυμίζω ότι ο Γούντι Άλεν στον «Νευρικό Εραστή» αναφέρεται σε δύο κυρίες, οι οποίες, στο θέρετρο παρατήρησαν ότι οι μερίδες του φαγητού ήταν και μικρές και το φαγητό ήταν χάλια. Εμείς, λοιπόν, δεν διαμαρτυρηθήκαμε, γιατί κάνατε μια υπερσυγκεντρωτική και δυσλειτουργική δομή. Δεν αποδείξαμε ότι ήταν δυσλειτουργική. Λέμε ότι δημιουργείτε μια υπερσυγκεντρωτική δομή, πολυδαίδαλη και για την οποία κρούουμε τον κώδωνα του κινδύνου ότι θα αποδειχθεί δυσλειτουργική. Επομένως, είναι δυνατό και οι μερίδες να είναι μικρές και το φαγητό να είναι χάλια. Από ποιον εξαρτάται; Από το μάγειρα και ο μάγειρας είστε εσείς. Πείτε μας, λοιπόν, τι θα κάνετε. Είμαστε εδώ, για να σας ελέγχουμε. Ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Το λόγο έχει ο κ. Γεωργαντάς.

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Ευχαριστώ, κυρία Πρόεδρε. Βλέπω μια νευρικότητα, από την πλευρά του ΣΥ.ΡΙΖ.Α., να προλάβει να απολογηθεί για τα ζητήματα των ΕΛΤΑ. Ξέρετε πολύ καλά ότι τα ζητήματα των ΕΛΤΑ, τα οποία χρεώνουν τον προϋπολογισμό, με έξι έως επτά εκατομμύρια, το μήνα, είναι πολύ σοβαρά και είναι ζητήματα, που παραλάβαμε. Δεν ξέρω επί 4,5 χρόνια, με κάποιο δημόσιο τρόπο, εσείς να αναφέρατε το τι παραλάβατε και τι προσπάθειες κάνατε για την εξυγίανση. Όμως, εμείς, διαπιστώνοντας τώρα το τι ακριβώς συμβαίνει, είμαστε υποχρεωμένοι, το επόμενο διάστημα, να ενημερώσουμε τον ελληνικό λαό και βεβαίως, τη Βουλή, διότι αυτό, που βλέπουμε, δυστυχώς, δεν μας κάνει καθόλου αισιόδοξους, ότι δήθεν εσείς επιτελέσατε ένα πολύ καλό έργο, τα 4,5 χρόνια, που είχατε την ευθύνη. Αυτό, ως προς τα ΕΛΤΑ, που τα θέσατε σήμερα στην ατζέντα, ενώ δεν είναι στο αντικείμενο του νομοσχεδίου και αυτό δείχνει και τη νευρικότητα σας. Στο επόμενο διάστημα, θα έχουμε το χρόνο να μιλήσουμε γι' αυτό.

Ένα τελευταίο για τον Ευρωπαϊκό Οργανισμό Διαστήματος. Ως νομικός, έχω να πω ότι η νομική μορφή ενός νομικού προσώπου, σε σχέση με μια εταιρεία του δημοσίου Α.Ε., καταλαβαίνουμε πολύ καλά ποια είναι η βαρύτητα η μεγαλύτερη.

Βεβαίως, δεν ήταν μόνο δικιά μας ιδιοτροπία αυτό, μας ζητήθηκε, γιατί έτσι θα είναι καλύτερη η συνεργασία με όλους αυτούς τους οργανισμούς, τους οποίους αναφέρατε, γιατί τώρα είμαστε στα ξεκινήματα ουσιαστικά των συνεργασιών αυτών. Θα έχετε εικόνα και για αυτό, στο επόμενο διάστημα, σίγουρα, πάντως, δεν είναι από απλή ιδιοτροπία, είναι για να είναι ισχυρότερη και πιο θωρακισμένη η νομική μορφή και ισότιμα να βρίσκεται στα fora μαζί με όλους τους άλλους. Ευχαριστώ, κυρία Πρόεδρε.

**ΜΑΡΙΟΣ ΚΑΤΣΗΣ:** Καμία σπουδή, κύριε Γεωργαντά, για τα ΕΛΤΑ. Ήταν αφορμή από την τοποθέτηση του κ. Υπουργού στις προγραμματικές δηλώσεις της Κυβέρνησης.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Από τις προγραμματικές, το κρατήσατε τώρα;

**ΜΑΡΙΟΣ ΚΑΤΣΗΣ:** Καμία σπουδή και κανένα άγχος, πρώτο κρατούμενο. Δεύτερο κρατούμενο, αν δεν έχουμε κάνει τίποτα, διαψεύστε αυτά, που μόλις ανέφερα και θα δούμε, ποιος έχει δίκιο. Τρίτο κρατούμενο, εσείς μας λέτε τώρα, ότι επειδή το ζήτησε η Ευρωπαϊκή Διαστημική Υπηρεσία, εσείς υποβαθμίζετε τον Οργανισμό σε επίπεδο Διεύθυνσης. Για ποιο λόγο;

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Ποια Διεύθυνση; Πού την είδατε τη Διεύθυνση; Γιατί λέτε ψέματα; Νομικό Πρόσωπο Ιδιωτικού Δικαίου, τη Διεύθυνση, πού την βρήκατε; Το Νομικό Πρόσωπο Ιδιωτικού Δικαίου το θεωρείτε κατώτερο από μία εταιρία του Δημοσίου Α.Ε.; Πού βρήκατε τη Διεύθυνση;

**ΜΑΡΙΟΣ ΚΑΤΣΗΣ:** Δεν έχει αυτονομία, ανεξαρτησία, δεν προσλαμβάνει με διαδικασίες ΑΣΕΠ.

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Πού βρήκατε τη Διεύθυνση;

**ΜΑΡΙΟΣ ΚΑΤΣΗΣ:** Δεν έχει το κέρδος στο περιθώριο και δεν έχει σκοπό να αναλαμβάνει νέες συνεργασίες στα διεθνή fora.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Η συζήτησή μας δεν είναι για τα ΕΛΤΑ, να κάνουμε μια ειδική συζήτηση γι' αυτό, είναι Νομικό Πρόσωπο Ιδιωτικού Δικαίου, σας το είπε ο Υπουργός και το ξέρετε και ας μην αλλάζουμε τους όρους.

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Τελευταίος μιλάει ο απολογούμενος, γι' αυτό προφανώς, κύριε συνάδελφε.

**ΜΑΡΙΟΣ ΚΑΤΣΗΣ**: Πράγματι, τελευταίος μιλάει ο απολογούμενος και πρέπει να απολογείστε, γιατί μας λοιδορούσατε και τώρα αναγνωρίζετε την αναγκαιότητα ύπαρξης διαστημικής στρατηγικής. Ευχαριστούμε.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Κυρίες και κύριοι συνάδελφοι, ολοκληρώθηκε η συζήτηση επί των άρθρων του νομοσχεδίου.

Όπως προκύπτει από τις τοποθετήσεις των Εισηγητών και των Ειδικών Αγορητών, τα άρθρα 1,3,5,6,15, όπως τροποποιήθηκαν από τον κ. Υπουργό, γίνονται δεκτά κατά πλειοψηφία.

Τα υπόλοιπα άρθρα γίνονται δεκτά. ως έχουν, κατά πλειοψηφία.

Το κεφάλαιο Κ΄ και το άρθρο 103 διεγράφησαν και τα υπόλοιπα αναριθμούνται.

Επίσης, η υπουργική τροπολογία με γενικό αριθμό 12 και ειδικό αριθμό 1, γίνεται δεκτή κατά πλειοψηφία.

Το ακροτελεύτιο άρθρο γίνεται δεκτό, κατά πλειοψηφία.

Επομένως, το σχέδιο νόμου έγινε δεκτό επί της αρχής και επί των άρθρων, κατά πλειοψηφία.

Γίνεται δεκτό και στο σύνολό του;

**Πολλοί Βουλευτές:** Ναι.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Συνεπώς, το σχέδιο νόμου του Υπουργείου Εσωτερικών «Ρυθμίσεις του Υπουργείου Εσωτερικών, διατάξεις για την ψηφιακή διακυβέρνηση και άλλα επείγοντα ζητήματα» έγινε δεκτό επί της αρχής, επί των άρθρων και στο σύνολό του, κατά πλειοψηφία. Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών των Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι Βουλευτές κ.κ. Βούλτεψη Σοφία, Τζαβάρας Κωνσταντίνος, Χαρακόπουλος Μάξιμος, Κάτσης Μάριος, Λάππας Σπυρίδωνας, Παπαηλιού Γεώργιος, Πολάκης Παύλος, Τζανακόπουλος Δημήτριος, Ψυχογιός Γεώργιος, Καμίνης Γεώργιος και Λιακούλη Ευαγγελία.

Από τη Διαρκή Επιτροπή Μορφωτικών Υποθέσεων, παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Βλάσης Κωνσταντίνος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Καλαφάτης Σταύρος, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Χειμάρας Θεμιστοκλής (Θέμης), Καφαντάρη Χαρά, Βασιλικός Βασίλειος (Βασίλης), Βέττα Καλλιόπη, Γκαρά Αναστασία (Νατάσα), Ζεϊμπέκ Χουσείν, Μάλαμα Κυριακή, Παππάς Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος (Γιώργος), Δελής Ιωάννης, Λαμπρούλης Γεώργιος, Βιλιάρδος Βασίλειος, Απατζίδη Μαρία και Σακοράφα Σοφία.

Τέλος και περί ώρα 19.30΄ λύθηκε η συνεδρίαση.

**Η ΠΡΟΕΔΡΕΥΟΥΣΑ ΤΩΝ ΕΠΙΤΡΟΠΩΝ**

**ΣΟΦΙΑ ΒΟΥΛΤΕΨΗ**

**ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ ΔΗΜΟΣΙΑΣ ΔΙΟΙΚΗΣΗΣ,**

**ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**